text:
其實我而家仲好懷疑啲選舉主任係咪真係咁夠 guts 做啲擺明 unlawful 嘅嘢.講真,事件過咗咁多日,大家對啲條文都好清楚,啲選舉主任根本就冇權因為佢認為參選人唔「真誠」擁護基本法而否決佢參選資格.連曾鈺成都話,如果想要靠制度篩選參選人立場,就要立法 (我星期一篇文提過同樣嘅觀點).究竟選舉管理委員會同啲選舉主任係咪真係打算直接無視法例勇往直前呢,我真係睇唔透.
按常理推測,一個人要真係好撚痛恨港獨立場,先會不惜作出違法決定,撕毀香港政府僅餘嘅誠信,破壞香港僅餘嘅法治精神.當然啦,仲有另一個可能性,就係中共掌握選舉管理委員會關鍵嘅人物嘅黑材料,恐嚇佢哋要不擇手段咁阻止港獨派進入立法會.我覺得呢個係幾合理嘅猜想.正如我之前所講,香港嘅「愛國」陣營從來都唔會為「一國」而犧牲自身利益,佢哋從來都冇呢種犧牲精神.但係當自身利益受威脅,佢哋國家都可以出賣,何況只不過係幫你香港政府破壞法治咁小事?
(所以敬告各位有意從政嘅人士,千祈唔好留任何痛腳俾人捉到.否則到時累人累物,無論你自己理念有幾崇高都冇用.)
我以前從來都未試過有咁強烈嘅感覺,覺得香港嘅「法治」會如此命懸一線.就算七警打人,都只不過係幾個垃撚圾敗類一時衝動做出嚟嘅.但而家係講緊處理選舉嘅人,深思熟慮之後仍然打算搞個不符合法例要求嘅選舉,一副「你有本事咪 JR 我囉笨」嘅態度,動搖民主選舉嘅根本.
好多人話香港有「法治制度」,但老實講,「制度」從來都係虛無嘅.如果冇人尊重嘅制度,佢就只不過係某張廢紙上寫嘅廢話.任何法治國家,最多都只能夠有「法治精神」.而呢啲「法治精神」唔係靠某本小冊子入面嘅墨水維護,而係靠每一個人嘅信念,堅持同犧牲.「法治」存活在人民嘅心中,而唔係紙張上面.
犧牲係必要嘅.任何人都有啲不堪回首嘅過去,即係所謂「黑材料」.無論邊個都好,上到去某個位置,有幾份公職在身,有人拎啲黑材料去要脅佢,叫佢出賣香港,如果佢就範,呢個地方就此會玩完.冇犧牲精神,難成大事.好多時,為國捐軀,唔一定要係槍林彈雨.
之前我寫落一段關於齊太史嘅故仔,而家再貼多一次出嚟 (執咗少少):
話說,齊莊公去到丞相崔杼嘅居所,調戲佢老婆,崔杼晒馬殺咗莊公.齊國太史紀錄弒君之罪,崔杼又殺埋佢.佢細佬接任太史,照舊咁寫,崔杼又殺咗佢.兩兄弟被殺,佢哋子嗣繼任,又照舊咁寫.最後,崔杼放棄殺太史,事件先至完結.因為呢一單嘢,齊太史嘅家族死咗兩個人.呢啲就係史家千古傳頌嘅「良史」.堅持真相,得到千古傳頌,有時係要付出要犧牲嘅.
最後例牌要講一句:犧牲就係意義 .共勉之.


c: text/html

text:
中環出更:Hea玩懷舊晚宴 陳克勤衫都唔帶
月底就係農曆新年喇!唔少團體都提早搞定新年聚餐,同各界好友預祝新一年可以有個好開始.立法會議員劉國勳(Edward),陳克勤(克勤)同容海恩(Eunice)一齊出席由香港工商總會青年網絡舉辦嘅新年晚宴聚餐.大會今年決定搞搞新意思,各個出席嘉賓都要打扮一番,配合晚宴嘅懷舊主題.但Edward同克勤兩個嘅打扮同Eunice比起嚟,真係水皮啲喎,到底佢兩個搞乜呀?
Edward同克勤都好誠實,一開波就大大方方話自己今次打扮得有啲「Hea」.
劉國勳變身肥版許文強
Edward話自己專登揀咗件乾濕褸去,加埋頂帽就可以扮許文強,仲可以襯埋太太扮馮程程,同老婆成雙成對,但係佢就變咗肥版許文強囉!
至於克勤就認自己「懶啲」,連衫都無帶過去,好彩大會早有準備,為克勤安排咗一件唐裝衫,加埋頂帽就可以扮「洪爺」,順利配合番晚宴嘅懷舊主題.
其實,望一望Eunice就知佢早有準備,一身黑衣加埋個爆炸頭假髮,估佢都唔係「臨時拉伕」㗎喇!Edward同克勤你兩個要學吓人哋喇!
講明係懷舊之夜,除咗嘉賓嘅打扮之外,場景當然都要配合番喇,晚宴嘅場地除咗布置咗成間士多咁,仲擺咗一大堆懷舊糖果,小食,汽水同維他奶出來之外,同埋展出咗唔少嘅懷舊玩具,啲嘉賓都玩到唔捨得走人.
Edward同太太上台唱完首《上海灘》後,都忍唔住要同部懷舊遊戲機影相先肯返屋企,真係成個大細路咁!
卓妮
贊助商:

robotstxt: allowed

filter: keep


text:
10大 MK仔特徵,你系唔系Mk仔??::
紋身
紋到全身同對手都係龍鳳虎嘅,有霸氣,但MK喜歡紋全黑圖案,而且最愛紋喺可以遮到嘅地方,例如背部,後頸,后腰,腳踭或小腿,屬又要威又要戴頭盔嘅佼佼者.
2. 烈火戰車
嘴邊濕透是淚,我深信影響MK文化最深嘅唔係o靚仔南鄭伊健,而係華弟劉德華.Fairing電單車系MK鐵騎最愛,揸貨Van可能身不由己,但都盡量滲入MK元素,例如貼貼紙,貼日本漢字貼紙.
3. 奇妙配襯
MK仔其實好有風度,最鍾意幫女朋友拎手袋,而自己亦愛LV,Gucci等斜背袋或腰袋,共通點有一個,就係個袋好細.
4. 睇社團漫畫
舊式香港漫畫中,以黑社會為題材嘅一直都有,以往鍾意用寫實風格配上明星臉相,最熱們系劉德華,仲有張耀揚.o依家市面仍然有古惑仔,火紅年代黑骨棠等漫畫,可以卷埋插喺後袋,好型.
5. 電話播歌
電話聽歌好正常,但唔戴耳機聽歌就太有型.除咗聽歌外,仲會打機,唔知點解要唔戴耳機又校到咁大聲,我諗因為MK仔崇尚自由,鍾意同人分享.另一個講法系唔理人感受,沒公德心.
6. 蒲機舖
自從網路發達,人人屋企有電腦之後,已經好少去機舖.而香港大多數小型機舖o依家已經沒日本最新遊戲機,只有斗地主,老虎機等大陸游戲,其實手機同電腦都有得免費玩.
7. 每週打邊超過3日
「餵!今晚食雞煲!」,「今晚約咗食麻辣喎.」呢啲說話,好正常,沒問題.但如果換上:「餵!今晚打個邊先啦!」成件事即刻MK曬!MK仔女尤其喜歡打邊隊啤,明明打邊爐食緊飯都要猜兩板,不過講到最有代表性,都係枱上面一碟雞子.
8. 爆粗
o依家香港咁嘅環境,你提起振英,爆粗係人之常情.不過MK仔女係無論激唔激動都會加入大量粗口,例如每講一句之前都會無意識地加上XXXX四個字先.
9. 穿耳
正常穿耳戴耳環無問題,你係掟結他愛與和平搖滾不死嘅Rock友,穿到成身窿亦都有風格.但MK仔就尤其鍾意穿耳之後戴上仿鑽石粒狀耳環,以為好型,其實已經系上兩個Lap嘅事情.
10. 染金毛
日本潮流年年都變,今年就興黑髮.不過MK潮流就天長地久,一直都係金發,無論男女不論長短都要金毛.收成期系染髮後兩個月左右,頭頂生番黑色頭髮出嚟,為之最純正MK風味.


text:
跟团游南京到无锡太湖一日游_鼋头渚,梅园或蠡园_南京周边游攻略
跟团游南京到溧水旅游_南京周边一日游
跟团游南京到溧水周园傅家边一日游_南京周边游
跟团游南京到六合旅游_南京到六合竹镇止马岭森林公园,瓜埠山一日游
跟团游南京周边游_南京到溧水采草莓_溧水一日游
跟团游南京到同里一日游『含乘摆渡船至罗星洲船票』_同里一日游_同里
跟团游南京到木渎旅游_南京到木渎一日游_木渎一日游_南京到木渎
跟团游南京到乌镇一日游_南京到乌镇旅游_南京到乌镇_乌镇一日游报价
跟团游南京到安徽旅游_南京到泾县江南第一漂皮筏冲浪,黄田古村一日游
跟团游南京到方特二期—梦幻王国自助游门票一日游
自由行安吉半自助——百草原,竹博园或藏龙百瀑一日游_南京到安吉旅游
跟团游南京到溧水大金山傅家边赏梅花采草莓踏春一日游_南京周边游
跟团游纯杭州,西湖,宋城表演,西溪湿地半自助纯玩二日游_南京到杭州
跟团游南京到瑶里古镇,瓷茶古镇景区,绕南古瓷遗址二日游
跟团游灵山大佛,《灵山吉祥颂》,船游太湖一日游_南京到无锡灵山大佛
跟团游上海世博沙特馆一日游_南京到上海旅游_沙特馆一日游_上海旅游
跟团游汤山东湖丽岛露天温泉一日游_南京到汤山温泉旅游_汤山温泉一日
跟团游南京到南山竹海一日游_南京到南山竹海旅游_南山竹海一日游
跟团游南京到无锡灵山大佛一日游_灵山大佛一日游_南京到无锡灵山大佛
跟团游南京周边游_南京到无锡旅游_太湖鼋头渚梅园或蠡园1日游
跟团游南京到方特一日游_南京到方特乐园一日游_南京到方特_方特一日


text:
香港人好崇尚利益同現實, 唔重視理念同夢想, 我覺得係香港今日沉淪既原罪之一.大家唔敢去用腦幻想一個你想要既世界,只係想遵守叢林法則,贏開既認為輸既人係抵死,輸既人就認命永遠唔覺得自己能夠或者需要成為上位甚至統治者,最後就會發現自己冇改變社會既動力,甚至連改善生活都唔想,每日三餐溫飽就覺得可以,係屋企安安樂樂禁享受小確幸就可以,世界既事太多太大唔想去理,唔到自己理.
但偏偏又會對生活瑣碎事不滿,抱怨,將平日生活同工作既壓力發洩係其他人身上,講住點解茶記食個茶餐都3,40蚊,點解屋村冇哂文具鋪,點解周街都係金鋪其他小鋪死晒,點解火車成日停駛慢駛班次唔準時又逼人,點解周街都有行李喼碌黎碌去同周街都有人係度痾屎,佢地唔想去尋根究柢,佢地唔想去發現呢啲野同一個個社會建設出黎既制度,政策,設定,陰謀等等有任何關係,因為好複雜,因為好難明,因為諗嘢好攰.
當好難明好複雜諗嘢好攰,就會冇建設社會念頭,就會覺得其實其他人都會咁諗,其他人都會唔想去改變社會,其他人都係同我一樣依啲野唔關我事…一個個藉口就去俾自己逃避同忽視依個社會發生緊嘅事, 然後同時間就將責任俾左佢地心目中應該負責任既人「官員」身上,「總之佢地會搞掂香港既問題ga la」, 「總之佢地會做好ga la亅,「啲官點做我哋啲平民百姓點會知禁多」.跟住會變成點?咪就係點解有咁多無知嘅百姓仲會去投建制,甚至仲會唔理任何嘅選舉,甚至或者會話全部從政者都係政棍,搞亂秩序,令政府做唔到嘢.但永遠都唔想亦都唔覺得責任就係自己,每一個人身上.
係的,依個社會,你都有份,你每一個選擇,每一個行動,每一個表態,每一個支持同反對,都係建設緊呢個社會,塑造緊社會既形狀.記唔記得以前既冰筒籌款?當初咪就係有一個人有個理念,希望其他人感受一下漸凍症病人既處景,就淋起冰筒上黎,然後大家覺得有趣就跟住做,跟住捐錢,最後全世界都一齊做,一齊捐錢.今日漸凍症既研究得以進行就係因為一個人開始做,然後大家都開始做,一齊成就出黎的.
唔好再覺得自己冇用,唔好再覺得自己唔可以改變社會,你嘅願景, 你嘅信念, 你心目中嘅世界, 係需要行動去建構出嚟.如果你只係係度抱怨,而唔去做任何野,唔去付出任何嘢,你唔會得到任何好處,而壞處就會處處臨身.因為你唔做野,啲想成就自己貪婪腐敗願望嘅人就會去做一切既野去損人利己,而依一個就係點解你今日仍然會對生活同工作抱怨既根本問題所在,而依一個就係一大群冇自己信念而單單只有現實同利益既人所造出黎既世界.
人同動物唔同嘅係,人有想像力,人有夢想,而上天令你有思考,有夢想,而且送對手俾你,就係為左俾你有能力建設一個更好既世界.如果你單單因為小確幸而滿足,不理世界既面容扭曲,最後你都係要承受自己所造成既惡果.
我好希望大家唔好覺得政治好煩,選舉好煩,趁選前依一日(編按:今日),留意下新聞,睇下論壇,思考下自己既信念係咩野,思考下自己想生活係一個點樣既香港裡面,用你既意志選一個你心水既人,最後用你實質既行動,表達你嘅意志,建構你嘅願景,唔好再將責任假手於人,然後再委過於人.


text:
(廢青打散工手記)中途變卦的一天
16/04/2017 - 10:54am
嘿,我都唔明點解仲有得續.而且日日新鮮,日日都有啲twist,好似慌我無嘢記咁.可能我大驚小怪,亦可能當你有得揀時,呢啲瑣碎而悲哀的小事講出來先至笑得出.
1. Agency日日問,所以我應承咗返資料輸入.因為得我一個返,坐左入game公司office.成日被屌的哥仔J,同另一個同事K,要負責派promoter去各區分行做試玩同市場調查.聽完佢地一輪辦公室無聊是非同叫Ubereat外賣,K無啦啦問J,尋日你話有個promoter打嚟,話好辛苦要求加人工,係邊個?佢話,要check返佢間store人流,如果係少過幾多,呢條友要即炒.又笑J聽到做咩唔即時X柒佢.跟住佢地又講,啲promoter點甩底法,臨開工半個鐘call sick.
2. 其實佢地都唔妥agency公司,覺得唔努力搵人做promoter,最終啲友騎呢,有鑊又係佢地孭,又其實無乜嘢做過.但對話間,同時又講到,原來佢地拖agency條promoter數,都拖咗一兩個月.咁當然係agency出糧在先,再收返公司數啦.
3. 一路入data一路聽呢啲零散工相關的事,我梗係覺得好爽,心諗越返越有趣味,亦同時諗緊點解以前做零散工倡議從來無掂過呢一塊未開發的土地.但估唔到聽到的花生,係同自己下午的命運牽連.
4. 食lunch,唔諗,食mos burger,食左$54蚊,杯抹茶鮮奶要hea住飲,以免太快離開我會忍唔住去對面Starbucks買咖啡,咁就2個鐘人工架喇!
5. 食左無半個鐘,哥仔J打黎,叫我下午落銅鑼灣舖.我即時着咗火,作為一個做咗咁上下多年嘢嘅人,忽然被使來喚去,條氣超頂唔順,個問題係你打亂我整日嘅預算.俾着係以前,我唔屌到佢反肚.但我決定都係坐喺mos burger睇《斷捨離》睇到夠鐘先返上去.
6. 一入就見到阿哥仔,我黑X晒面對住佢,佢似乎係處於覺得自己有權但又其實有啲唔好意思的狀態.係咁say sorry,話臨時幾個promoter甩底定唔知睇錯更表.做data entry返10放6,落舖要收7點,我話我7點約咗人在尖沙咀,佢就話補返車費俾我.好死唔死我着咗條黑色裙,鬼咁襯件promoter衫.
7. 我有無限衝動想走,又唔等佢嗰43蚊一個鐘錢駛.轉念一想,如果一個基層工友會點?會硬食?會嘈佢加人工?或者一樣會辭職走人?我當然好想搭搭下車一走了之,但咁樣太自我了.雖然好係我會做的事.
8. 一路感受住自己眉頭的緊繃同心頭的粗口,去到銅鑼灣舖.setting又唔同,人更加少.企喺道同拍擋妹妹H吹水,個人先放鬆返.佢乜都噏一餐,仲介紹我去做2000蚊彩光脫毛.XD
9. 妹妹H先似game promoter,佢真係識打機,而且仲幾照顧我,但佢細過我起碼10年.名牌大學生,下年1月去英國exchange,平時做開補習,做promoter純粹因為時間就到.佢話我知,原來game公司係俾50蚊一粒鐘,頂佢agency中間食左14%!19幾間舖要人,佢真係賺到癲咗,無奈多數公司唔願意請HR做呢類瑣碎的編更招聘.H話,俾多少少人工,咪有人做囉,待遇咁奀,梗係成日有人甩底.但我同佢今日都係有人甩底下的犧牲者.
10. 收工.我覺得部分好玩嘅地方,係見到識得嘅人對我做promoter呢件事嘅反應.夜晚坐低同朋友食飯飲嘢,我已經話,我都幾肯定今晚一定駛晒我全日人工,有凸.朋友話,完全想像唔到我點樣sell game而唔講粗口,又形容,咁樣係喺香港的working holiday.我則仲係有少少階級的內疚,玩玩下,同必須要做,始終有個差距.


text:
9 AUGUST 2014(SAT)
親子活動就最啱我,所以當大肥豬公司舉行嘅親子農莊體驗日時,我即刻話要報名,等小小豬可以學做小農夫,又翻泥又種小生菜,親親大自然嘛!
今日就我同小小豬整晒靚靚親子裝去玩啦~
今次我地依個親子農莊體驗係錦田一個有機農莊進行,其實即係HELLO KITTY農莊後面,再行大約15分鐘就到啦~
首先就係聽莊主PAUL叔叔講解吓有機農莊嘅運作,原來依一個農莊由規劃到動工,一手一腳係由PAUL叔叔自己整,好利害呀~
小小豬都好留心咁聽呀~
PAUL叔叔介紹左啲有機肥料,其實依啲係牛糞便同馬糞便嚟,不過經過處理之後就衛生左同冇晒啲味道呀~
雖然係冇晒味道,不過小小豬一聽到係"便便",所以只係肯遠遠咁望一眼~
之後PAUL叔叔就介紹個大然防蟲器,入面有啲天然物料(我唔記得左個名),係可以吸引啲蚊蟲入去,有得入冇得出,咁就唔會去咬啲瓜菜啦~
小小豬好有研究,仲不停問啲蟲蟲係邊度添~
聽完介紹之後,我地就可以去參觀農莊啦~
由於依家係夏天,都係啲瓜類當造,所以係農莊入面我地見到好多唔同種類嘅瓜瓜.小小豬見到啲瓜都好興奮,成日問我可唔可以即刻食,真係俾佢笑C呀~
參觀完之後,就到左小小豬最期待嘅一環節,就係去做小農夫學翻土,拎個工具就可以開始啦~
PAUL叔叔先教我地翻土嘅技巧,之後就到我地啦.小小豬一啲都唔似玩玩吓,佢仲非常認真添~
依個勤力的小農夫仲非常樂力,做到PAUL叔叔話休息佢都唔肯,仍然要繼續翻土.最後我就用小小豬最鐘意嘅事(當時係食嘢啦),佢先肯停下來休息呀!
哈哈哈..為左今日依個活動,我地尋日仲整左好味芝士波波帶嚟食呀~
休息過後,我地就去種小生菜啦~
每人一盆小生菜,可以帶返屋企繼續種啦~
依個時候就係買有機瓜菜嘅時候~
既然一場嚟到,我地都買兩條涼瓜同栗米~
今日依個體驗真係好好,既可以感受大自然之外,又可以俾小小豬學做個小農夫,等佢知道農夫嘅工作,所以平日唔好浪費食物,咁就即係浪費左農夫嘅辛勞呀!
有機會都真係要多啲帶小小豬參加依啲農莊體驗,有嘢學又可以過一個充實嘅下午,真係好滿足呢!


text:
情色片,風月片,三級片呢啲戲種聽落好似好下流低俗,喺香港拍三級片更加被視為「冇嘢撈」,而三級片男主角向來都被人覺得係有女攬有肉睇嘅「筍工」,但係其實拍所謂嘅情色片對主角嘅演技都好有要求,因為情色片嘅主角都係主角,而點睇自己,其實都係視乎演員自己將自己放喺咩位置,情色同色情,其實好大分別,雖然觀眾嘅焦點永遠都唔會喺男主角身上,不過以下幾位喺因緣際會下演出情色片嘅藝人都非常敬業樂業,即使係比人睇低嘅片種佢哋都用心做好每一個角色.
曹查理
講到香港情色片嘅歷史就不得不提曹查理,演技不俗嘅佢本身演喜劇已經非常拿手,而91年接拍《我為卿狂》同葉玉卿嘅床戲表現出彩,深受觀眾同片商歡迎,更加定下咗佢喺港產三級片嘅地位,而自2000年開始減產嘅佢近年開始再度活躍於幕前.
單立文
本身係音樂人嘅佢初出道拍電影時演技可以話係令人又驚又喜,當年《賭俠》中侯賽因一角更深入民心,而喺情色片上佢演嘅西門慶更加定下咗呢個角色喺大家心目中嘅形象,至於近年佢喺大台都相當活躍.
吳岱融
最近喺大台劇集因為強姦戲彈出嘅佢其實當年都拍過唔少情色片,而且拍攝《滅門慘案之孽殺》時同女主角鍾淑慧撻著,最後兩人更於95年結婚,最近因為劇集角色出位而繼續密密拍劇.
林偉健
昔年每逢大台台慶都會出嚟做高難度表演嘅體操王子林偉健,因為身材突出而且保養得宜而被邀去拍攝情色片,由乖乖運動員到豪放情色男主角嘅反差令人記憶猶新.
吳啟華
吳啟華戲路其實都非常多變,做過醫生,狀師,書生等不計其數,而且不論忠奸都演繹得非常到肉,佢拍嘅情色片例如《玉蒲團之偷情寶鑑》表現都生動鬼馬,非常出色,近排重返大台拍劇.
徐錦江
熱愛藝術創作嘅徐錦江外形剛猛兇悍,喺唔少戲劇當中都做大反派,而佢拍嘅情色片大多都為人熟悉例如《南洋十大邪術》《聊齋艷譚3之燈草和尚》等等,而喺《色情男女》中飾演一位性無能嘅三級片演員,更令佢獲得1997年香港電影金像獎最佳男配角提名,近年醉心藝術喺大陸開設個人工作室.
王書麒
童星出身嘅王書麒細細個就已經參與香港電台嘅兒童劇《小時候》,成為一時家喻戶曉嘅童星,大個之後佢仍然揀做藝人,拍過多部電視劇集,喺94年開始參演多部情色片例如《蜜桃成熟時》系列等,佢喺2000年代淡出演員生涯,03年同歌手許秋怡結婚而且育有一子.
馬德鐘
被網民戲稱「馬神」嘅馬德鐘喺大台做當家小生之前都試過出演情色片,98年嘅《強姦2之制服誘惑》飾演變態牙醫捉走朱茵,癲喪變態到極,演技發揮得淋漓盡致.
葉山豪
身為日本人嘅佢對因為做Model而到香港發展,機緣巧合下接拍當年全球第一套3D情色片《3D肉蒲團之極樂寶鑑》,作為男主角嘅佢花盡心機去為觀眾演繹一段單純嘅愛情故事,除去睇肉之外都可以數係戲中一大賣點,最近佢都積極爭取喺大銀幕繼續出現.
情色片,風月片,三級片呢啲戲種聽落好似好下流低俗,喺香港拍三級片更加被視為「冇嘢撈」,而三級片男主角向來都被人覺得係有女攬有肉睇嘅「筍工」,但係其實拍所謂嘅情色片對主角嘅演技都好有要求,因為情色片嘅主角都係主角,而點睇自己,其實都係視乎演員自己將自己放喺咩位置,情色同色情,其實好大分別,雖然觀眾嘅焦點永遠都唔會喺男主角身上,不過以下幾位喺因緣際會下演出情色片嘅藝人都非常敬業樂業,即使係比人睇低嘅片種佢哋都用心做好每一個角色.


text:
女神陳瀅本身有近視,所以一定有戴隱形眼鏡,拍《殭》時仲要戴多一副特技隱形眼鏡喎,真係辛苦晒.
真面目
好 dirty 大台迫戴扮殭屍 陳瀅共用彩 con中招
一台獨大,造就大台每年賺錢億億聲,不過叠水唔等於會豪畀你.好似今年初拍落嗰部《殭》劇咁,開拍時係威係勢,搵謝安琪做主角,又去荷蘭取景,不過扮殭屍最緊要嘅 colour con(有色隱形眼鏡),據知除咗主角外,其他演員竟然要同人 share,想衞生啲咩,就要自費畀錢買.
據知女神陳瀅因為客串幾集,所以都係懵盛盛中咗招,共用隱形眼鏡咁唔合衞生,大台真係度到盡.
大台重頭劇《殭》由今年 1月開拍,暫定排到下年 3月先播,搵嚟謝安琪做女一,又去荷蘭取景,好大 budget咁,但大台點會咁豪爽,所謂殭屍片除咗殭屍牙外,最重要就係殭屍眼,雖然荷里活已經用電腦特技整到,不過大台仲係 20世紀土法練鋼,繼續要求演員戴有色彩 con(有色隱形眼鏡)扮殭屍.
客串焗住用
戴隱形眼鏡做戲冇所謂,可惜只有主要演員,例如鄭嘉穎,謝安琪和陳凱琳等,先有公司提供,其他配角演殭屍,據知就要同人 share隱形眼鏡,隱形眼鏡同眼球有親密接觸,交換戴有機會眼球細菌互相感染,真係唔多衞生.聽講劇中客串 3集飾演殭屍的陳瀅,就要同人共用隱形眼鏡,原本佢都唔想,但為免影響進度,最終頂硬上.不過陳瀅就話:「其他演員我就唔清楚,我劇中飾演女殭屍,所以自己都有 1 set隱形眼鏡,唔係自己買嘅,因為嗰副隱形眼鏡係特技用㗎,帶咗拍出嚟,瞳孔好似 5蚊銀咁大㗎!」
而戲中另一殭屍大隻仔溫家偉就話:「之前有冇人用過我就唔知喎!唔會啩!」希望唔會
20分鐘自己變殭屍
睇過《張保仔》同《無雙譜》就知大台嘅特技有幾貼地啦,其實𠵱家拍殭屍戲都唔使點用假牙同有色隱形眼鏡, YouTube都有教你啦, 20分鐘就整到殭屍眼,咩顏色都有呀!
採訪,撰文,攝影:娛樂組


text:
真係諗都無諗過會同鄭嘉穎拍拖,佢人又靚仔又斯文,仲係明星嚟o添,發夢無咁早呀?
同佢一齊都幾開心,幾舒服,不過因為佢係公眾人物,所以我哋唔可以太揚.有一日佢同我講:「見你成日都為咗我而避忌,好唔開心,好啦,今日我就同你拖住手出街拍拖啦!」我聽到之後就開心到成個人癲咗,跟住就…………清醒哂囉!原來係睇睇吓鄭嘉穎套電視劇o訓咗都唔知,頭先咪即係發夢囉!於是我就同媽咪,阿馳講,我正話睇睇下o訓著咗,你哋講番個劇情俾我聽呀.點知佢地都未開口講,我就突然o訓醒,成個人即刻清醒哂,原來係"夢中夢",我發夢自己發夢同鄭嘉穎拍拖,仲可以見番媽咪o添!哎,當堂成個人"謝" 哂,同一時間失望兩次,即使醒咗,但o訓喺張床度都呆咗好耐先識得起身.其實,對於我嚟講,一日內碰到兩次唔開心嘅事並唔出奇,一不離二,二不離三都試過啦,都已經慣咗囉,但係就未試過同一時間兩次失望啫.
有時我都喺度諗,依家生活都唔知為乜,好有等 "走人" feel,想快啲見番媽咪,我諗呢種感覺唔係人人都體會到,只會覺得我個人咁灰.但係相信即將隨「神七」升空嘅航天員劉伯明就會好明白我嘅心情,因為當年佢媽媽過身時,爸爸為免影響佢情緒而考唔到做航天員上太空,於是將媽媽過身嘅消息忍暪,等佢完成考試後先話俾佢聽,由於劉伯明由細到大同媽咪感情非常之好,所以因未能見媽媽最後一面而感到非常悲痛,當局仲為佢請咗個專家幫佢做咗好長時間嘅心理輔導.
依家生活落去,都只不過係等日子過咁,好彩都仲有樣嘢 "吸引" 到我,就係 "食" !本來我成世人最大興趣就係音樂,但係依家興趣都淡咗好多,可能係因為自己已經做咗呢行十幾年,加上最近搵工又唔如意啦,所以提唔起興趣,反而比較有興趣煮食,唔通媽咪真係咁錫我,臨走前都幫我發掘番一樣興趣,等我唔駛咁悶咁生活落去?
媽咪,thank you very much, I miss you, I love you forever!!


text:
2013年10月31日星期四
2013年10月27日星期日
無花果合桃鄉村包
上次接 order 整 pound cake 用剩咗啲無花果乾,加埋合桃一齊整麵包,我非常鍾意,因為食包時可以同時嚐到合桃嘅香脆同無花果嘅香甜.
今次用咗法國藍帶廚藝學院本《法國麵包基礎篇》裡面個鄉村麵包麵糰做包底,配搭效果超好.
2013年10月24日星期四
老表德國手信
2013年10月23日星期三
橘香紅莓英式烤餅
用埋之前整橘子醋嘅剩餘物資,整咗呢個充滿清新橘香味嘅全麥 scone.
和風橘子醋
我一向都有買日式柚子醋,特別鍾意佢嗰種清新嘅橘香味及淡淡酸味,夏天用嚟整沙律,配冷麵都好正,用嚟醃肉都唔錯,平衡一下肉類嘅油膩感覺.
最近發現,我一直買開「AEON」自家品牌「Topvalu」嗰隻原來唔係柚子醋,係橘類水果醋!因為唔識日文嘛,咪信哂貨架上個產品名稱囉,可能係連職員都唔識日文,哈哈哈哈!!!睇番樽身個英文成份表,原來係用檸檬汁,橙汁同柑汁加日本醬油調製而成,成份咁簡單,自己整都得啦!上網參考過其他網友做法,自己又玩吓先!
參巴煎魚餅
2013年10月22日星期二
繼續秋風起……
再見吧!
成日都話,人生無常,人大咗,真係去白事場合多過去紅事,更何況呢次連去都去唔到,真有點可惜!
年初時,雖然已經知道你患病,而且情況都頗嚴重,但見到你非常精神,同一般人無乜分別,唔講都真係唔知有病,仲記得去你屋企拜年時,你仲好好精神,講說話中氣十足,仲拎住部平板電腦好專心咁打機,投入到連我跟你講嘢都唔知.
估唔到事隔只係半年多啲嘅今日,你已經離開咗大家,喺 Facebook 度見到你早幾日跟屋企人大合照全家福,只係覺得你比之前瘦咗,但雙眼都仲係好有神,真係無諗到幾日之後就走了!以後都唔可以等你回港時見面喇,唯有等有機會我過去加拿大時再去探你吧!
葉生,安息吧!希望你能夠去到你想去
嘅地方,過著寧靜嘅生活!
2013年10月17日星期四
兩款磅蛋糕
2013年10月14日星期一
成功將舊 blog 匯入喇!
卒之都成功將舊 blog 匯入到呢度,不過學 blog 友 A moon 話齋,真係仲有好多甩甩漏漏,之後再慢慢執喇!
正式重新開始,整過個全新嘅 banner,係咪另有一番新景象呢!
2013年10月11日星期五
蠔豉黃耳燜蘿蔔
2013年10月9日星期三
柚子抹茶鬆餅 Pomelo Maccha Muffin
冷宮內嘅 muffin 都已經清哂好耐,係時候又要招過一批新嘅佳麗!
自從用過乳酪整 muffin,發覺個 texture 特別鬆軟之後,次次整嚫都係用佢,幾乎已經唔記得咗唔用乳酪嚟整時嘅感覺係點.趁仲有少少豆漿剩喺度,就用埋佢嚟整啦!
2013年10月7日星期一
秋風起 ……
秋風起做乜好?食蛇羹?好多年無食過喇;食臘味糯米飯?又好似早咗啲喎,依家都仲算係熱喎!
從中醫學角度去睇,秋天應該開始調理好身體,裝備好自己,準備入冬.夏天嘅時候真係好少煲藥材湯飲,多數都係煲瓜果湯,袪濕湯之類,依家天氣涼咗好多,喺時候 “進補” 一下喇!
2013年10月2日星期三
Yahoo Blog 搬家又多一個選擇呀!
雖然已經有好多 blog 友成功搬家,仲有同大家分享搬 blog 步驟,但係對於我呢個唔太熟悉網頁運作嘅白癡,睇完都唔知做乜,連備份好哂個 folder 都唔知應該點樣 copy 過去 Google 度!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
2013年10月1日星期二
香煎黃豆餅配參巴辣椒醬
訂閱: 文章 (Atom)


text:
2014年5月29日星期四
日式素雜煮飯 Vegan Takikomi Gohan
自從喺 Youtube 度搵到日本型仔廚師 Ryoya 嘅 Peaceful Cuisine 頻道之後,真係知多好多素食主意及製法,就算係食齋嘅日子都多咗好多選擇.
最近睇番佢之前教過整日式有味飯,完全唔難整,趁今晚係初一要食齋,即刻試整.煮緊飯嘅時候已經聞到好香牛肝菌同牛蒡嘅香味,味道亦啱啱好,唔會太淡或過鹹,唯一美中不足嘅係,用瓦煲煮飯會黐底兼有飯焦,同埋又有醬油同糖一齊煮,就變得燶上加燶!依家個煲用水浸過夜,希望聽日洗得到喇!
2014年5月28日星期三
椰香焦糖醬 Coconut Caramel Sauce
好耐之前都已經整過一次焦糖醬,但係覺得味道好難食,奶味好重,食到反哂胃!我本身其實係幾鍾意焦糖味道,有焦糖香之餘又唔會太甜,所以今日又再試過整多次個焦糖醬,不過今次就改用椰漿代替淡忌廉,印象即刻改觀呀!
乜咁重禮呀!!
人與人相處有時候真係好奇妙,估唔到喺個虛擬世界度都可以識到好朋友!
妳實在太客氣喇,我都唔係幫到妳啲乜,只係舉手之勞,自己攪掂完就順手幫埋妳啫,都唔算得上話係幫到妳一個大忙!妳趁大少返港就叫佢帶咁多手信俾我,真係超感動哦!真係講都唔信,其實大家都未曾見過面,妳真係好有心呢!!
拍黃瓜
2014年5月20日星期二
沙茶茄子燜麵筋
唔知大家有無聽過,沙茶醬其實係沙爹醬,只不過潮州話中 “爹” 呢個音係解作茶,潮州人飲茶叫做 “蓆爹” 嘛,所以將沙爹醬寫成沙茶醬.但係我覺得兩者個味道都幾唔同,一食落口已經分得出.
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
2014年5月14日星期三
焦糖咖啡布甸
真係慘,人家飲咖啡係一種享受,係 “歎杯咖啡”,而我就好多時為止頭痛而飲,仲攪到依家中埋咖啡毒,唔飲唔得,做成依賴,如果嗰日無咖啡因喺體內的話,成日都會頭痛不止,直到飲杯咖啡落肚先可以解決問題,所以好多時候根本唔想飲咖啡都要夾硬整杯落肚,以免頭痛加劇,影響工作!不過好彩,近排好似好少少,間唔中都可以全日一杯都唔飲,但都真係一日咁多,第二日瞓醒未落床,睜開眼都已經 feel 到個頭又試怪怪哋,試過有次好叻,連續兩日都唔使飲,點知到第三日就慘囉,個頭痛到爆!!!
無飲咖啡嘅日子,未必真係頂得到全日,有時到夜晚十一,二點就開始嚟料,第三餐都未食就已經發作,但係無理由咁夜仲走去沖杯咖啡嚟飲㗎!其他人係點我就唔知喇,但對我嚟講,因為缺乏咖啡因而頭痛的話,食止痛藥都完全無用,一定要有咖啡因落肚,咁點算好呢!?
健康飲食
其實我自己都唔算係食得好健康,只係少肉多菜,奉行三低一高嘅飲食,但唔知點解,身邊個個人都覺得我食得好健康,幾乎係不食人間煙火咁滯,可能因為見我都唔多鍾意食零食 ( 基本上次次入嚫「759」都係得個睇字,無嘢好買,空手出番嚟! ),唔飲汽水,唔飲凍嘢,又好少出街食啦!有時細細個嘅學生貪得意話請我食啲小食或零食,佢哋媽咪就會話:「關 sir 食得好健康,唔食呢啲嘢㗎!」有次老表 Lily 同 Winnie 分別見到我煮即食麵都即刻覺得好出奇,好驚訝,點解我會唔食即食麵啫!?講真,自己都有整包餅西點食,又因為止頭痛會飲咖啡,健康得去邊呀!!不過咁,總好過買街外食物嘅!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
周兆祥博士主張嘅 “食生”,即係大部份食物都唔會經過高溫處理,盡可能生食蔬果以保留裡面嘅酵素,其中最得意嘅係將個翠玉瓜用一個特製機器刨成長絲當麵條食.呢種食法聽落都好健康,但生食瓜菜都應該幾寒涼,長期咁食,我估我身體應該未必接受得到囉!講開 周兆祥博士,佢成日都推崇健康飲食,食素,以至依家嘅食生,本來係件好事,但我個人就覺得,以佢個咁嘅 outlook,真係有啲唔係好夠說服力囉,俾人以為食素,食齋嘅人就會好似佢咁又瘦,又黃,又黑!!可能會嚇怕好多有心人!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
木瓜雙耳果仁湯
一直以嚟我都多數係煲齋湯多過煲肉湯,因為我唔係食肉獸兼極之唔想處理生肉,二來就係唔知點解煲嚫肉湯都唔多有甜味,反而煲齋湯就次次都超甜!而最重要嘅係煲齋湯的話,無論事前事後嘅清洗工作都簡單好多,因為全無油脂,但煲肉湯就煩好多喇,起碼又要洗多個用嚟汆水嘅煲!
2014年5月10日星期六
母親節的親子丼飯
時間真係過得好快
2014年5月8日星期四
焦糖蘋果麵包布甸 Caramel Apple Bread Pudding
麵包布甸都唔係第一次整,之前都已經整過好多次,不過今次就試吓加入焦糖蘋果,同埋參考咗 blog 友 Allie 嘅做法,唔落 cream 落去整,而我自己就更加健康,連牛奶都用水代替埋.
呢個布甸可以話係一個極之環保嘅甜品,點解咁講?因為可以一次過清咗啲隔夜麵包同供過佛嘅蘋果哦!
初試年糕製作
一個人食嘢嘅口味真係會隨年齡改變,記得好細個時,有次同家人一齊去上海菜館食飯,媽咪叫咗碟炒年糕,嗰次係我第一次食呢樣嘢,感覺好難食,好難吞得落肚,自此之後都唔肯再食.直到唔知幾時,再試多次之後,突然之間又覺得好好食,特別鍾意佢煙煙韌韌嘅口感,所以自從自己要煮飯開始,都會間中整嚟食,特別鍾意食韓式年糕,因為辣嘛!
其實年糕都唔平,無論係中式年糕定係韓式年糕都賣得好貴,我成日都覺得,一堆咁嘅粉糰點解賣咁貴,如果自己識整的話就肯定平好多,於是就上網試吓搵唔搵到食譜.喺網上都搵到好幾個年糕製作方法,但其實都係大同小異,今次試整嘅方法係我將幾個食譜綜合而成,成品口感都唔差,不過就覺得個煙韌度差少少,下次試試將糯米粉同粘米粉比例改一改,睇吓會唔會好啲先!
2014年5月7日星期三
香草番茄全麥麵包 Tomato & Herbs Whole Wheat Bread
仙姐本《天然麵包香》買咗咁耐,都只係跟食譜整過一次包,之後一直都無再整喇,皆因嗰陣未有麵包機,只係用部 food processor 搓麵糰,但 17 小時中種原來係濕得好緊要,所以攪攪吓個麵糰就捲咗入部主機裡面,之後要善後好耐,自此之後就驚咗唔敢再整喇!依家買咗部麵包機之後,可以試試再整.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
2014年5月6日星期二
又執到筍嘢
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
2014 佛誕
2014年5月4日星期日
原味鬆餅食譜 Basic Muffin Recipe
如果你係由 Yahoo Blog 睇到依家 Google Blog 的話,可能你都會留意到我都會經常整 muffin,而且都曾經整過好多款式,但其實都係萬變不離其中,我一直大部份時間都係 base on 同一個 muffin recipe,然後再加加減減,又或者更改部份材料而做出不同口味.
上次 Winnie 試過個焦糖蘋果鬆餅之後,佢都話味道唔錯,連一直都唔多鍾意食 muffin嘅佢都專登打電話問我點解個 blog 搵唔到個食譜,咁之唔係因為我懶無寫囉,哈哈!!
所以我就諗,不如將我一直用開嘅 basic muffin recipe 同大家分享啦,之後大家就可以 base on 呢個 recipe 嚟做出自己喜愛嘅口味哦!
訂閱: 文章 (Atom)


text:
-
《不懂撒嬌的女人》喺大台 sell「4K 拍攝」同埋「實境拍攝」催谷之下,加上宣萱同林文龍呢個配搭,另加「港視」班底,令到呢套劇變成觀眾嘅話題劇,首播平均有 24 點,最高 25 點.會唔會成為近年少有破 30 點嘅劇,就要拭目以待.
-
睇完第1至第7集,小弟膽粗粗寫劇評,不過如果佢唔再好睇,我就會停喇,無謂浪費大家時間.
演員及角色設定:
我睇呢套劇唔係為咗 4K 同實境,而係因為宣萱.宣萱飾演呢啲憎男人嘅女強人駕輕就熟,甚至有觀眾問到底宣萱有冇演啲唔憎男人嘅角色(係有,大家最記得應該係《難兄難弟》,佢仲要追求吳鎮宇),就知道大家心目中嘅宣萱就係演呢啲角色嘅表表者.今次亦都冇令到大家失望,演魔鬼上司好成功.加上唐詩詠一剛一柔,一個唔要男人,一個畀男人玩到傻,係經典嘅人物寫法,對比令兩個角色更加出.
不過頭七集,都好似係着力寫宣萱,反而林文龍嘅描寫唔係好強.口口聲聲話要拎走宣萱所有嘢,但又冇乜背後原因(我估都係想宣萱相信愛情啩).佢同王浩信嘅角色一內歛一外露,都係用對比寫出角色性格,不過兩者相比,王浩信嘅角色出好多.從來都係誇張易演,內歛難做,希望林文龍發揮到.
王浩信同埋唐詩詠嘅演出係意料之內,畢竟都係佢哋嘅拿手好戲,王浩信跳脫,唐詩詠慘情.但係「商場四大美人」鄧佩儀,孫慧雪,林秀怡,仲有「暉型三子」黃得生,康嘉麟一走埋就好有驚喜,令成套劇生色不少.另外做宣萱手下嘅魏焌皓爆膽石,人事部主管葉凱茵夜麻麻畀宣萱林文龍嘈醒都好正.其實好多演員都做到,差在有冇機會.做游老闆嘅袁文傑一出場更加引起一陣網上哄動,個個讚佢有型似老闆,話晒亞視收檔之後都見唔到佢,大家係激動啲.
橋段:
其實係娘嘅,愛情劇根本好容易會變得娘,今次主軸係講「中女唔信愛情,信自己信事業」已經好明確,宣傳時轉移視線賣「兩岸三地女人大比拼」係幌子.所以宣萱同林文龍鬥法以外,劇情就變得老套,冇乜火花.其實好多位都寫得唔太好,有啲薄弱.例如係回憶片段,好似係後生版兩個主角江嘉敏加楊潮凱,同埋小朋友版本嘅宣萱同唐詩詠,出到嚟都只係交代原因,做唔到令人感動,特別係宣萱細個畀阿爸拋低嗰段,浪費咗做宣萱細個嘅演員梁暐昕.
不過最弱都係王浩信同埋唐詩詠條線,搞咗咁耐其實都 feel 到編劇係寫王浩信鍾意唐詩詠,但就只差一點點.明明王浩信幫唐詩詠趕走黎諾懿,買返半層樓,但都冇一個位安排去 click 嗰吓火花出嚟,但第 7 集就已經要王浩信避走台南……又唔嘗試用力啲將王浩信之前自覺唔夠錢畀唔到幸福女朋友嘅感覺同唐詩詠扣埋一齊,成件事根本唔夠力去推動……
鏡頭,畫質:
今次 sell 得最多嘅 4K 拍攝,雖然一般觀眾係睇唔到 4K 質素(因為你要有 4K 電視之餘,仲要收到無綫嘅 4K 輸出先得,普通收數碼頻道嘅電視根本冇 4K 質素提供),但都可以見到鏡頭畫面嗰陣味變咗,因為大台今次用咗新機去拍.有觀眾話好似大陸劇,我又唔多覺.我反而覺得似 HKTV 劇,呢個我仲未搵到原因,可能係個色調似.
另一個 selling point 係實境,商場係實境就成日都係啦冇乜特別,但係辦公室少有實境就係真嘅.不過話分兩頭,全實境你就要畀多啲心機去打燈,如果唔係咪又係變返世界光.暫時喺商場同埋辦公室都同世界光差唔多(非戰之罪,因為商場日頭同埋辦公室喺現實世界都係世界光),反而喺王浩信嘅製作公司就見到有特別打燈,不過又唔係真係好有心思.
要讚嘅係分鏡,終於唔使睇啲兩個分鏡擺位就完全場嘅戲.不過一開始頭兩集嘅分鏡好多都為分而分,有啲甚至阻住觀眾投入,例如係唐詩詠知道黎諾懿有第二個女人時整爛新屋幅牆嘅喊戲,分鏡多到投入唔到唐詩詠嘅感情,人哋做得咁好真係嘥料……
一句到尾,暫時都係睇宣萱表演!
原文連結


text:
(續上編)
小琳隊 #0968 神行十二小時完成78910段.
第一,由城門水塘正式起行係晚上七點,當時已經行咗接近30小時,按比例要多15-20小時先可以完成餘下四十公里.
我吸收咗上年被洪松蔭帶領四小時完成9 10段嘅經驗,將佢延伸成四段路,目標係12小時完成,希望通完第二日頂,大家唔使俾太陽哂.
當時各人狀態順序如下:
- 潘潘:點按都唔覺痛,係完全唔痛,基本上佢係咩構造都令人懷疑,可以行多一百公里
- 可誼:主要係ITB有反應,六十公里後算正常
- 小琳:全身乏力,摸到膝頭哥係震驚
- BERNARD:基本上輕輕用手指篤兩邊大脾也經癲咗,按腳全程叫到收唔到聲
慶幸,唔算有不可挽回嘅傷勢
關鍵係,點樣將所有人嘅潛能都發揮.
分批上針山
針山已經喺前面,潘潘可誼係仲有得爆,由佢地快放,因為無路可以蕩失.而小琳比BERNARD更有力,要拉近兩組人嘅距離,
第一,要減磅,幫小琳同BERNARD尤其上坡揹背囊.
第二,俾佢地輪流帶頭,邊個有力邊個行先,我永遠典後.
效果好好,大家一口氣上到針山頂無抖過.
不過最估唔到小琳喺大風下落針山要坐住咁落,唔緊要,用自己最舒服嘅方式,肯行就得.
唱盡上草山
草山相對順利,仲差D俾美食站FAKE到行錯路,好彩三分鐘後發現唔對路,呢段大家好精神,全程少林功夫加唱歌跳舞,到草山頂係大家緊貼.之後潘潘同可誼仲可以攤三分鐘,之後食埋麵三個鐘搞掂,抓緊時間食完就行,10點15起行上大霧山.
神行大帽山
我攞哂兩個背囊,跟住可誼同潘潘爆上山,由佢地喺後面慢慢上,因為我自己都要抖,爆完可以放低十幾磅.(再一次重申個袋以後唔好超過2KG,可惜唔安心水都裝2L)呢個時候前後五個人距離唔超過兩分鐘.
沿途同大家講,聽日七點就行完.(超過十二個鐘我都想死呀.)大帽山我地逢人過人,人龍中的火車頭,山野中的螢火蟲,一嗌小琳,小琳正正喺我後面,一嗌BERNARD,小琳又答佢喺後面.可誼亦喺適當時間食POWER JEL頂眼瞓,醒番.
大帽山,最後連搭膊頭拖BERNARD上大帽山呢招都出埋,我都爆爆地,拉BER上波唔容易,但神奇在喺一片迷霧同勁濕勁大風嘅石屎路上到波完全無停過,然後一口氣落山,仲有時間同可誼賽中檢討,痴線.
最後決定先落先休息,又一支箭落到底,夠半個鐘就趕佢地走,呢個時候重要的SUPPORT出現,有阿神同春燕送糖水同帶走背囊,有生哥帶可拎走嘅飯,有昌少再嚟陪行,是但無咁一樣都唔會做到目標.
而冠軍隊永遠唔會有機會面對嘅挑戰出現,通第二晚頂⋯⋯⋯⋯潘潘一到已經瞓咁,BERNARD係按到痛無得瞓,最正係小琳叫我按腳然後昏迷,然後可誼仲可以公關咁款介紹SUPPORT俾我識.
「哦,你就係LAW少⋯」
離魂第九段
再一次多謝昌少拎哂所嘢食,等佢地四個每人一支飲料(潘潘專稱)上路,仲擔任火車頭.薑係老嘅辣,講到頂眼瞓,可誼同潘潘已經係進入AUTO PILOT模式,搭住昌少膊頭喪行,真正係walking dead.其他人亦輪流上機.
到一段潘潘大叫「唔得啦我要瞓啦」,佢之前已經係飲醉三日咁款,之後講完壁啪瞓完,個頭差d撼落地,我嗱嗱聲墊個背囊俾佢,同時叫其他人行先.當時我預十分鐘俾佢快叉,正擔心自己都瞓著之際,我祈禱求主加精神力俾潘潘同隊友,潘潘就大叫「有嘢躝過我塊臉呀」,靜咗一靜,「佢又躝過我塊面呀,我唔瞓啦唔瞓啦」.然後就彈咗起身,一支箭標走咗,神奇.
埃及奴隸式第十段
3個鐘就完成第九段,全程無停.到檢查站我連坐都唔俾佢地坐,因為當時屍橫遍野,所有人都係敵唔過愛睡魔而打算瞓多陣,橫掂都係四十幾個鐘完成.我玩過包尾,我知咩事,坐底咗有得抖瞓著咗,要再行就好難,唔想折磨自己,腳痛就係每佳嘅提神藥,幫到手.
唔夠五分鐘出發,水塘路窄我地決定當行山杖係拉繩,本來想靠哂昌少,一個拖兩個,結果太難就.
最終昌少拖BERNARD,可誼,潘潘,我拖小琳,訂立起碼要見到前面尾燈嘅見標,非常見效,呢班痴線佬仲跑得郁,潘潘見到我就好似爭我幾百萬咁,一見到我就跑.佢全程起碼見到我十次就嚟追到佢,而真正可憐嘅係小琳,我知道小琳都有軟弱嘅時間,可能想抖,想飲啖水,而我係真係埃及人起金字塔,除咗路面情況會提,全程就淨係講「我隻手抽住,小琳行快兩步」,呢段路超過一小時,佢一啖水無飲過,我個肚餓到打鼓,無力KICK腳不下五次回想全日唯一一餐正常係早餐.去到尾段一個落樓梯位,膝頭無力嘅小琳差D俾我拖到仆死(真實對白,我都有少少躁,扯到手痺),而佢會仆嘅原因係佢係無諗過要放開支杖,我諗番都好佩服佢,佢仲要係M到,柔弱而多情緒,但佢堅持而做到,係一D都唔容易.一停佢就問可唔可以俾水我飲,行咗成四十個鐘,剛剛一程無停過無水飲,真係好奴隸.上到轉右嘅石屎路,我真心想死,佢地更加,但我地係最有希望嘅活死人.我當時好Q肚餓,好想食水果好想食水果好想食水果,但大家依然無停,一路上到路線確認處.
痴線架,有一箱橙呀,我問係咪食得,個人仲話隨便食免得拎,我人生無試過咁想食橙,感謝主,我喪開喪食,餵埋大家,太感動,我自己食咗兩個,佢地加埋食咗一個,我其實仲可以食多兩個架.
太正啦,神奇士橙.
天都光,然後一班痴咗總掣嘅人被昌少挑釁下開始跑,我都跑唔郁,而佢地尤其BERNARD對鐵腿已經豁出去,小琳落斜無再騰騰震,前面嗰我直頭有十五分鐘見唔到.
潘潘喺呢個時候仲話「哎呀,要同雷生(教會導師)講返唔到崇拜呀」
完.
後記:一離開大棠就有架的士迎接我,唔使一個鐘直飛北角,承惠三舊.
最後呢幅whatsapp 截圖,我喊住食緊早餐,仲嚇親隔離個細路.
更多:
Fitz.hk Facebook專頁
[毅行者2016] 32小時感謝之旅
我的第一次毅行者100KM
[毅行者2016] 人生中最寶貴的一課
Fitz Hiking 行山
分享連結:


text:
為保持神秘,三個 admin堅持不以真面目示人,剛護理系畢業的 admin Choco(中)話:「有時內心世界嘅嘢唔想喺自己 fb分享,都會透過 Dry Club以匿名身份出 po, Dry Club係我第二個 fb帳戶咁滯!」原來三位都冇拍拖,唔怪得咁落力啦!
U人攻略
大學無人不識 HKU Dry Club成功令宅男出 pool
Ads by Google
雖然現在 Secrets Page橫行,加上 Sex Secrets同男女神 Secrets湧現,好似有啲濫咁!不過要數到第一代 Secrets Page始祖,非港大學生搞嘅 HKU Dry Club fb專頁莫屬.呢個係大專界人氣爆燈名字,一個普通的 facebook專頁,靠 4個 admin(管理員)不眠不休地經營.兩年半時間,影響力由薄扶林大學到其他大學,成功呃到 37000個 like.佢哋仲成功令宅男出 pool(拍拖),真係功德無量!
要數 HKU Dry Club威水史,一定要講上年喺校園極速賣出 3,000件模仿大品牌標誌加上諷刺字眼的上衣,學生仲一度排長龍等買衫,令 Dry Club勁賺六位數!
同其他學會一樣, Dry Club admin嘅成員年年不同,有心嘅可以繼續留低.加入 HKU Dry Club成為 admin年半,不願公開真名的巨鵰話:「開始嘅時候都係以匿名形式,畀同學投稿,再由 admin過濾先 po出嚟,主題多數圍繞愛情,大學生活,同其他 Secrets一樣,幫同學盡情抒發唔敢講出口嘅嘢.除咗四級內容唔 po,三級都會 po!所謂四級即係出咗真名,除咗真名咩都得!」 4個 admin一蚊都冇收,仲會 24小時輪流管理專頁,處理同學們嘅投稿,隨時勤力過好多打工仔.
幫手改埋圖
「我哋仲會 po一啲自家『改圖』,引起話題也好,得啖笑又好,呢個就係 Dry Club嘅特色.最開心梗係有啲同學話睇完我哋個 page,多咗勇氣同女神表白,有啲仲成功出 pool(開始拍拖),之後 inbox多謝我哋,呢啲都係我哋一直經營落去嘅動力!」
為了擴大版圖,不再局限於港大,今年 HKU Dry Club更公開招募其他大學學生做 admin,變成所有香港大學生的 Dry Club.仍係單身,來自公開大學的新 admin阿啤就話:「我一向都有睇開 HKU Dry Club,早排見佢招人,我咪膽粗粗去面試囉,要我即場搞 gag,冇難度啦!有人話冇錢收又要狂出 po嘥時間,我覺得最緊要大家睇得開心!橫掂我都咁 dry,對住部電腦有咩所謂!」
跳出 fb搞 party情人節一向係 Dryers( Dry Club會員)最難過的日子, Dry Club就在蘭桂坊搞 party,幫一眾 Dryers「脫 dry」.
撰文:葉浩婷
攝影:林迅景


text:
qq头像女生卡通超拽萌
- qq头像女生卡通超拽萌qq头像女生卡通超拽萌qq头像女生卡通超拽萌qq情侣头像卡通超拽萌qq头像卡通超拽qq头像卡通超拽萌2014qq个性头像卡通超拽qq个性头像卡通超拽qq姐妹头像卡通超拽萌qq情侣头像卡通超拽萌qq头像卡通超拽qq头像卡通超拽萌qq头像卡通超拽萌2014qq头像卡通超拽女生qq个性头像卡通超拽qq情侣头像卡通超拽萌qq头像卡通超拽qq头像卡通超拽萌2014qq个性头像卡通超拽qq姐妹头像卡通超拽萌qq头像卡通超拽萌qq头像卡通超拽女生qq头像卡通超拽萌2014qq头像女生超拽酷无字qq头像女生超拽大图qq头像女生超拽姐气范头像女生超拽女王范儿qq头像女生超拽贴吧qq头像女生超拽半身qq2014头像女生超拽qq头像女生超拽3姐妹qq欧美头像女生超拽
qq闪动头像男生制作qq头像闪动卡通比卡丘qq头像卡通帅气闪动qq帅气头像带字qq头像女生帅气带字拽qq闪动头像女生帅气qq会员闪动头像卡通qq闪动头像帅气qq头像闪动卡通qq头像卡通阿狸闪动qq闪动头像卡通萌qq头像卡通闪动头像qq头像女生孤单qq男生孤单头像qq头像 伤感 孤单男生qq头像孤单一人男生qq头像海边男生 孤单qq孤单头像qq头像低调男生低调qq头像男生酷帅姐妹三人头像一人一张qq头像男生低调范男生孤单头像qq头像孤单男生qq头像男生黑色超拽qq男生背景头像背景头像男生qq黑色带字头像超拽qq头像女生黑色超拽孤单单qq男生头像
相关文章:
qq头像女生卡通超拽萌
qq女生头像卡通超拽
微信情侣头像卡通超拽萌版:天不老,情不变
qq头像卡通超拽萌2014,qq情侣头像动画
qq头像卡通超拽萌,经典动漫头像
qq头像卡通超拽萌彩字,卡通头像吧
qq头像卡通超拽,卡通美女头像
qq姐妹头像卡通超拽萌,动漫gif头像
qq头像卡通超拽2014,时尚卡通头像
qq头像女生超拽黑白色,qq闪头像 女生
qq网头像女生超拽霸气,萌女生头像
另类头像女生超拽,萌头像女生
qq头像女生超拽眼镜,qq头像 带字女生
微博头像女生超拽,qq头像女生黑色
qq真人头像女生超拽萌,漂亮女生头像
水瓶座qq头像女生超拽,简单女生头像
头像女生超拽牛逼,qq头像女生欧美
qq头像女生超拽超萌,2013qq唯美女生头像
qq头像女生超拽墨镜,qq阿宝色女生头像
qq头像女生超拽萌妖娆,qq女生恩典头像
qq聊天背景图片唯美1P*1485501...
文字QQ空间相册封面拼图组图8张:未来完美不离不弃,含情脉脉必生死相依2P*120584...
七夕单身唯美的句子3P*11124...
女生空间相册名称一套4P*527923...
qq头像女生黑白5P*882089...
微信群名字大全_好听个性微信群名字6P*120491...
cfyy频道接待公告设计,cfyy公告设计模板图7P*501417...
2012最新非主流超帅的男生个性大图_哥永远只是你们这些屌丝模仿8P*9052...
qq哭出眼泪的女生头像,qq气质女生头像9P*10163...
非主流黑白唯美个性女生抽烟超拽大图片10P*9241...
小灰灰可爱头像11P*71253...
qq头像 男生非主流12P*1320...


text:
2015-3-11 22:31
Phlau0715
徵求真心朋友(不限男女)(文長)
我只係一個住屯門既普通22歲男仔
打一份普通收入 學歷唔高既工作
我曾經有一個女朋友
我係2012年世界未日果年 因為母親唔鍾意佢
同屋企人反左面
我曾經因為佢一句想要iphone6+
每個月死慳死抵 返工前再再早起身幫佢上Apple store搶購i6
我以前係一個眼神帶有殺氣,滿腦子暴力既男仔 為佢改返好之後 佢話唔準唔要佢去益第二個女仔 我地有打算過將來,有諗過搬出去住
之後我本身講好同佢一齊去澳洲wh,但因為爸爸返工好唔開心,轉左份冇咁高人工既公司,見到爸爸一日比一日瘦,抑鬱
我決定左本身讀緊既courses,冇再讀落去,出左黎社會做野
Wh並同唔到你去,但你堅持自己一個都要去
去到澳洲 你搵唔野做 我時時刻刻擔心你食唔好 住唔暖唔夠錢用
我比你更擔心 要寄錢俾你 寄食物俾你
每個月儲蓄等你返黎請你去日本
點解你成功搵到一份同樣係黑工既文職
你就對我咁冷淡 你甚至講出口我連當地既一個普通朋友都不如
你覺得異地戀好辛苦就叫我唔好再等你
點解我以前可以唔理世俗眼光堅持咁耐
你口口聲聲話好愛我 為我好
點解我既付出就咁一文不值
點解我請返以前欠左女同學既一餐飯
我會怕你唔鍾意既同是,你已經瞞住我同其他新認識既男人食飯而冇講我知
多謝你,蔡小姐 851日 今晚我又要重新賣醉
自我介紹,苦水已吐
Wechat Id :lauph0715
Wtsapp:請inbox我
呢一刻我真係好需要朋友陪伴


text:
千嬅有老公丁子高孖住同台演出,跳都跳得落力啲,咩病痛當堂冇晒
真面目
瘦到病 2歲 Torres源頭 流感千嬅尾場病住撐
上週六( 31日),一連七場《楊千嬅 Let's Begin2015世界巡迴演唱會》完美結束,尾場除咗有林海峰,陳奕迅同梁漢文撐場外,仲有老公扮 dancer突襲,夠晒驚喜.
唱足 7場,剩番唔夠 100磅嘅千嬅繼續豁出去,不過實情有苦自己知!原來去到第六場時,千嬅染上流感,而源頭就係 2歲愛兒 Torres,搞到鼻塞兼聲沙,尾場靠意志頂硬上,所以唔怪得平時鍾意大聲講大聲笑嘅千嬅,連講句嘢都要就住就住
七場演唱會,每晚嘉賓都有驚喜,唔少仲同千嬅傳過不和,好似鄭秀文,容祖兒等,所以事後都有傳話千嬅係借演唱會而泯恩仇,尾場 Wyman黃偉文台上獻花一幕,兩人更加眼濕濕.
林海峰都係以神秘嘉賓身份上台,千嬅見到之後仲爆響口話:「嚇死我喇,我以為你放緊生日假.」 Jan就話:「我好想睇你演唱會,問工作人員有冇飛,工作人員話爆晒,咁我嚟到,就推咗我上嚟.」搞到千嬅笑到見牙唔見眼.
生日要隔離
辛苦操足一年時間,開騷前楊千嬅體重減到得番 100磅,身形史無前例咁 fit,仲好夠氣又跳又唱,去到第三場,同舞王郭富城比舞,體力一樣冇問題.
不過去到第六場,千嬅就被囝囝 Torres傳染流感,後來連老豆都中埋招,搞到千嬅係屋企都要帶住口罩,瞓教都冇得除低,免得傳染埋畀老公丁子高.受流感影響,最後兩場都要食藥,尾場更加病住撐.本週二( 3日)就係千嬅 41歲正日生日,原本想攬住囝囝 Torres過生日,不過睇嚟𠵱家都要繼續隔離,遲啲先有得攬!
‘ 15紅館陽盛陰衰
15年紅館繼續星光熠熠,緊貼千嬅就有老將朱咪咪,不過之後就係資深男歌手嘅天下,有校長譚詠麟 40週年演唱會,仲有安仔婚後第一個演唱會添!


text:
又係佢,又係歐鎧淳.
最近,唔知譚仔搞乜撚野啦,可能係因為成個網都知你班窮撚港男港女食譚仔食撚到人地賣撚左畀日本仔,一年仲有成十億生意,純利都成億,於是就扔返個零頭出黎賣下廣告,等你班窮撚唔好剩係提住佢一年點撚樣賣劣食畀你賺到喊.於是呢,佢就搵左阿游水女神歐鎧淳拍左條關於游水既片,仲好似出晒重金畀追夢電影團隊,阿黃修平仲有阿陳心遙拍.成個廣告一碗米線都冇,你話佢賣人壽又得,話佢賣幸福醫藥又可以,你話佢賣陰道清潔液,其實都OK.因為,譚仔個logo最後先出現.
成個廣告拍到騎騎呢呢,同譚仔果D又宿又臭既炸醬一撚樣,不過就畀足錢D KOL去讚讚讚,D人就睇啦?肥西唔睇又自可,一睇就屌左一聲出黎.係條片入面,阿歐小姐游自由式,游到3分27,D隊友就好似食撚左弗得咁同你打氣.
3分27?掛住拍野,冇練水呀?歐鎧淳早排先叫人留意你專業,好,我就睇下你專業係點啦?
2016年,港隊代表何詩蓓於200米自由式游出1分56秒91,破香港紀錄.400米佢自己保持既香港紀錄,係4分13秒81.4×100接力,都係3分39秒94.咁3分27,請問各位盲撐歐小姐既粉絲,係咩項目呢?自由式三百米呀?
有時唔係話運動員唔係唔應該商業化,但當你拍野,你導演同你編劇係度侮辱既你專業既時候,你都唔出聲由條片出街,之後呢就仲要話人地唔撚睇你專業剩係睇你飛釘事業線同個樣,呢D位就真係係好撚難同你兜.
不過香港娛樂圈就係咁撚樣,好人好姐,做咩會做娛樂圈拋頭露面畀肥西呢D咁既撚人評頭品足?咪就係冇其他能力囉.我都係勸歐小姐,搵得好搵啦,下一波beauty客就會搵跳高女神,冇人會再煩你同講你架啦.
延伸閱讀:
樣衰係好撚可憐架,所以某幾個角度靚果啲就唔撚該收左錢就收聲啦好唔撚好?


text:
阿佘企花旦中間靚位,隔籬係《老表,你好 hea》嘅郭晉安,就快完約嘅胡杏兒,企位靚過馬國明同徐子珊,大台果然出盡誠意留人.
同你吟一吟
節目巡禮 大台放生胡杏兒
Ads by Google
就算大台小生花旦一再流失,一年一度嘅節目巡禮,無綫點都會 call齊全台藝人返公司,招呼客戶老細,幫手拉客.
邊個可以企第一行中間位,往往代表佢响大台嘅地位.當日能夠霸到好位,有陳豪同佘詩曼,而盛傳明年初滿約,就會同無綫分手嘅胡杏兒,繼續有份企第一行,阿佘隔籬再隔籬,只係隔咗個郭晉安,算係靚位;反而响台慶劇《名門暗戰》孭重飛嘅胡定欣,係就係第一行,不過大斜角靠邊,枉費佢花功夫大 deep V現身.
節目巡禮亦係花旦鬥秒殺戰場,不過今年嘅長腿同事業線能見度,錄得有史以來最低.以往有肉唔怕晒嘅長腳蟹呂慧儀,做咗媽咪加上未完全修身,打扮只能夠保守,至於「殼王」新寵高海寧,雖然條裙前面係大 V,不過心口加條三角形大鑽石鏈,露咗等於冇露.
高 Ling遮遮掩掩,至於周身肉嘅苟姑娘苟芸慧,貼身魚尾裙晚裝將水桶腰昇華到另一個境界,連早已經放棄減肥嘅欣宜,都 fit過佢囉!
苟姑娘身形一發不可收拾,仲要著條令佢更加「凸」出嘅魚尾裙,我忽然覺得,欣宜好 fit.
又 V又露腰,不過高海寧响心口加條大三角鑽石鏈,明明睇到,變咗睇唔到!
做咗媽咪,加上未修好身,昔日點都會讓半球嘅呂慧儀,今年,保守晒!
花旦係咁走,胡定欣隨時候命上位,但節目巡禮當日,居然俾人安排企大外檔,件 deep V嘥晒!
撰文︰八珍


text:
人愈大,對節日愈來愈無感.
以前細細個,對於新年,聖誕都好期待.
畢竟一年得一次呀嘛,點都要隆重其事既.
細個既我,連新一年去打籃球所射既第一球都份外緊張,好似唔入就一年都唔會行好運咁
不過唔知係咪因為經歷多左幾次呢類節日,依家對住新年,身邊既朋友都會講一句
『日日都係一年得一次嫁啦!洗唔洗同你倒數埋新一秒呀?每秒都係一年得一次嫁炸!』
係呀,可能無左份童真啦,依家呢啲慶祝為主既節日對我既意義已經無晒.新年新開始?你後日咪又係番緊同一份工,比同一個腦細玩殘.
呢啲節日,除左比左日假我之外,可能只係剩番一樣佢存在既價值
就係比個籍口我Send個Msg比某啲舊朋友,再借啲意同佢吹下水,希望可以拉近番你地之間既距離.
而我深信你都有咁做過.
無論愛情,友情同親情都一樣,節日都比左個籍口你去關心人
舉個例呀,除左父親節母親節,你幾可會同雙親講聲愛你,多謝?
你明明覺得段關係對你黎講係重要,但往往都唔敢出聲
正常既,人就係咁嫁啦,過份重視自己既形象,總係唔敢無啦啦做主動
好似主動搵人會少左忽肉咁,會覺得無Face
而一句新年快樂簡單直接,即使人地唔覆都無咁柒,假使人地覆番比你直頭可以補多句『近排點呀你』
如果佢主動覆你『新年快樂,近排點呀』既話,哈,直頭中埋Jackpot.
唔理點都好啦,如果你有一個朋友你係特別珍惜又唔想咁唐突既,新年快樂的確係一句好好既開場白.如果真係唔想咁怪,咪加多粒Emoji囉.
而收到新年快樂既你,希望你珍惜呢一位會私Chat你新年快樂既朋友
因為如果你唔係咁有份量,佢都唔會專登係Whatsapp到搵你同佢個沉晒底既對話再同你講句新年快樂啦,你估佢好得閒呀?
唔講啦,我依家搵緊啲長輩圖,要係今日12點果刻腥個新年快樂比腦細呀.
原文連結


text:
呢兩日網上見到幾張相,除咗笑澳門人白痴之外,真係唔知可以講咩好.為免又畀個主辦單位揚言法律追究,我就咁形容下啲相啦,貼就唔貼喇~
有一張呢,就係嚮黑沙海灘嘅相嚟嘅,有個媽媽跪嚮個仔面前,露出乳房畀個仔企嚮度啜.先唔話佢點解個仔應該已經會行會走,冇五歲都有三歲仲要食人奶(佢哋話食到幾歲得架喎),嚮黑沙當眾餵奶係咩事先?嗱你話廁所喂奶唔好,咁依家澳門係唔係窮到哺乳巾都冇條先?冇哺乳巾搵條大毛巾都得啦?
(沙灘餵奶示意圖)
另一張呢就仲白痴,睇背景係婆仔屋嚟嘅,咁就有起碼八九對母子一齊打出一邊奶,去餵手抱嘅仔女.婆仔屋算係個花園嚟,當你係私人地方啦,但係集體餵奶仲要擺晒甫士咁又係咩一回事?呢個已經唔係哺唔哺乳巾嘅問題,係物種認知嘅問題.餵奶都要一齊餵,你哋啲澳門人以為自己係海象呀?
(集體餵奶示意圖)
有啲人將啲相評為「兒童色情」,咁我唔由呢個角度講吖;前幾年仲未開始好多人講要餵人奶時,其實已經有育嬰室呢樣嘢啦係咪?育嬰室都唔止係畀你用嚟換片架喎,開奶粉準備畀個仔食都係育嬰室做架喎.我唔講香港嘅育嬰室費事又打爛你班澳門人啲玻璃心先啦,講下威尼斯人個育嬰室有咩先吖~
根據佢網站講:「室內設施包括私人哺乳室,嬰兒車停放區,家庭座位區,有熱水提供的飲水機,微波爐,電源插座,緊急求助鐘,更換尿布的座枱及水槽等」架喎.你唔餵人奶餵奶粉,準備奶粉都已經要嚮個封閉嘅位置(簡單嚟講即係室內啦)做啦,何況你係要餵人奶呢?威記自己都知,餵人奶係比餵奶粉更加要私密架囉,佢個哺乳室係育嬰室入面再另設嘅房嚟架!
老老實實,個主辦單位作為一個提倡母乳餵哺嘅社團,先唔講佢有冇認認真真改善澳門嘅母乳餵哺條件,即係我都明你要嚮澳門爭取到廣設育嬰房哺乳室,首先要拗贏規劃部門,然後要睇實啲大陸承建商,之後又要望實民政總署啲人點維護個育嬰房,唔係一間NGO就可以做到嘅事.之不過你都唔好咁嚟玩啲人奶媽媽吖.
你搞個咁嘅攝影比賽,有啲傻佬影啲當眾冇遮冇掩餵奶嘅,你又要;扮海象集體餵奶嘅,你又要.搞到餵人奶呢件事,由一件好健康,好進步嘅大好事,變成一單笑柄.你話你出呢啲相,引起社會好大迴響,然後連肥崔都出嚟話要整個「十年育嬰室計劃」咁就話啫,你又唔係.有時啲嘢窮則變,變則通,你喐唔到澳門嘅規劃,作為民間組織,推廣哺乳巾,哺乳衣,做下集體代購;你哋識個議員嘅,搵個議員幫手,將母乳餵哺呢樣嘢擺上大氣電波,推到「方便媽媽餵奶」係好似「見到老嘢要讓坐」咁變成社會道德誡律咁,都係做到嘢架喎!
所以話,澳門人蠢,笨,柒呢,根本就係自己攞嚟.係囉又係香港人睇你唔起囉喎,你又唔諗下啲柒事係邊個柒出嚟嘅?
原文連結


text:
我發覺現今既香港人都有種毛病1,就係佢地對時間既概念都好差.無論係約人甚或係出席約會,每當佢地遲咗既時候,佢地往往都會大條道理地,以各式各樣既理由來到為自己辯護.「我明明成年前已經約咗你架啦」「點知道你咁早食飯既姐?」「sorry啊訓晏咗,不如個meeting約遲兩個鐘?」每當我聽到如此既回答時,內心既粗口聲都會按捺不住.
唔係話我唔信你,但係你地知唔知道,其實出街約食飯或者係其他事,係需要時間預備.舉返個例,你話個meeting要約遲兩個鐘,但係我又想問吓,出門口係咪唔洗時間食?約人11點返學校傾project,10點半先同人講不如約遲2個鐘?你當我係孫悟空識瞬間轉移架?又例如約人食飯,你約人8點半打邊爐,你就7點先約講話8點打,難道煮飯係唔洗用時間既.係我阿娘煮緊飯既時候先搞d咁既野,一旦我唔去,又會顯得我冇義氣,但係我丟低我阿娘去打邊爐,又會比人話我不孝.依種忠義兩難全既局面,真係搵拆局專家都拆唔到.
我有一個咁樣既經歷,故事既主角又係我同我老豆.話說係今年既清明節,原本我老豆會同我返大陸拜山,咁老實講佢真係係成年前約我(話就話係約,其實係逼),但係之後佢就冇再同我講過.係4月4日前個幾日我都有同我老豆飲早茶,理論上有大把時間同我講,但係飲茶既時候佢都冇再提起,咁我就當個約定係取消咗啦.直到清明個朝早佢都冇再講過,仲要晨咁早就自己一個走咗去.誰不知佢無神神返到屋企既時候就叫我起行.結果我就同佢吵大鑊,差d搞到父子關係決裂.
我唔知你地點樣睇依件事,但係每當我提返起依件事我都好唔開心.唔開心係因為我覺得佢根本就冇尊重過我.成件事本身可以有個再好d既解決方法,就係約人者要confirm booking.依家我老豆就係冇confirm booking,冇再次詢問我返唔返(雖然本身佢都係強逼我返),搞到成件事咁殭.如果提出約會者唔盡早約人或者confirm booking,就會出現出現欠缺尊重既問題,因為咁做就係令到別人好似可以隨傳隨到,仿如一隻狗一樣.只有狗先至會比人呼之則來,揮之則去,想要你既時候就叫你埋來,唔要你既時候就踢你走.你會唔會當你既朋友或者家人係狗?在我個人立場而言,我唔會有依種想法.倘若你唔尊重人,就會令到雙方既關係轉差,情況就有如我同我老豆咁.
總結而言,其實香港人真係要改善依個習慣,因為尊重係好重要,而尊重係要雙方面一齊做先有價值.不過可悲既係,當我打依篇文既時候,我班friend又係7點幾問我打唔打邊爐,睇來要改善依種壞習慣仲有漫漫長路.


text:
成日話某某同某某係無綫嘅親生仔女,其實真正嘅親生女,一定係非鍾嘉欣莫屬,仲係百分之一百嘅TVBuddy!鍾嘉欣已經同身邊人講定,今年隨時又生多個!嘩!舊年八月先至生咗個女Kelly,一歲都未夠喎!生開有條路,有仔真係趁嫩生!啱啱34歲生日嘅佢,舊年結婚時都講過,話老公Jeremy想生四個!唔想做高齡產婦,梗係要密密開工
乜都唔憂 最驚屋企雪櫃壞
依家個個生一個起兩個止,話養一個細路至少都要使四百萬,但早排令網友食晒花生嘅東網節目《港‧故》專訪一對八十後父母月入三萬都照生五個,每個月仲有錢剩,有辦你睇,錢係睇你點使!更何況依家喺加拿大頻頻返嚟吸金嘅鍾嘉欣? 如果佢唔係TVBuddy有後台,你估佢仲可以吸金吸得咁過癮?
所謂朝中有人好辦事,鍾嘉欣老公Jeremy係TVB前行政主席梁乃鵬嘅姪仔,雖然梁乃鵬已經退任,但冇影響力就假嘅!本來仲有合約嘅鍾嘉欣,就係因為自己人嘅關係,玩雙喜臨門結婚又生女? No problem!份合約咪照擺喺度囉,唔使雪藏唔使封殺唔使加辣招,天昏地暗咁拍劇都唔使,反而幫你不斷接job!品牌活動唔high唔接,鍾嘉欣每次返嚟扮到靚靚影吓相做吓訪問至少執廿萬,的確「easy執」!Jet lag眼瞓?留番上機先瞓包埋佢來回坐business㗎,唔會瞓唔着啩?咁筍,吸金仲舒服過餵奶,發夢都識笑最令鍾嘉欣顧慮嘅,就係確保屋企個雪櫃唔好壞.每次返港佢都會為個女儲糧泵定超過廿包人奶,有時仲擔心「斷糧」唔夠食,開完工即刻上機飛返加拿大.上次佢咪嬲豬囉,因為個雪櫃壞咗,三十幾包人奶咁就bye bye !又要開工又要湊女,仲可以收埋身,嘉欣話佢依家嘅體重,係比做女時重咗一磅咋!
今時今日唔恨做視后
享盡尊貴待遇,完全配合晒湊女schedule嘅鍾嘉欣,真係巴閉過未婚之前,唔怪得佢話從來冇諗過退出相比起結婚前,捱到牙血都出埋,仲幾乎搞到有抑鬱症,代表作係有一大堆包括《溏心風暴》,《隨時候命》,《點解阿Sir係阿Sir》等等.一早已經升格為一線花旦,百分百係民選視后,更加係萬千宅男心目中嘅BB!就係因為嘉欣BB只係識得捱到金睛火眼,入行十幾年慳埋慳埋,慳咗幾層樓返嚟,夠乖夠聽話,唔識詐型爭上位,咪眼白白咁睇住個個輪住做視后,都未輪到佢囉!今時今日,視后呢個光環,只係令鍾嘉欣錦上添花,真係可有可無.
講到呢度,你會好自然咁話,如果A餐係視后,B餐係TVBuddy,識揀嘅梗係揀B餐!我Nuts哥話你知:乜餐都唔揀!識揀,梗係揀個好老公,尤其係一個有後台嘅老公!
2017年4月18日 星期二
鍾嘉欣婚後變TVBuddy 吸金勁Easy! __,嘉欣,李嘉欣,TVB,鍾嘉欣,
成日話某某同某某係無綫嘅親生仔女,其實真正嘅親生女,一定係非鍾嘉欣莫屬,仲係百分之一百嘅TVBuddy!鍾嘉欣已經同身邊人講定,今年隨時又生多個!嘩!舊年八月先至生咗個女Kelly,一歲都未夠喎!生開有條路,有仔真係趁嫩生!啱啱34歲生日嘅佢,舊年結婚時都講過,話老公Jeremy想生四個!唔想做高齡產婦,梗係要密密開工


text:
邊款面膜啱你用?
宜家啲面膜愈出愈勁,真係五花百門咩都有,啲名仲要勁到嚇親你
唔想比人拋窒,首先就要認識面膜既材質
邊啲啱你用?優點缺點係啲咩?
市面上比較受歡迎既面膜種類可以分為蠶絲面膜,睡眠面膜,生物纖維面膜
基本美容知識你要知
蠶絲面膜
蠶絲面膜係宜家最多廠商採用既面膜材質
佢最大既好處就係夠貼面,基本上可以cover到整個面部輪廓,就連嘴角,鼻翼都可以包到
而蠶絲面膜係由天然蠶絲製成,所以面膜紙本身都含有天然胺基酸
構造既成分同我地既皮膚極為相似
所以面膜精華亦都會較易比我地既皮膚吸收到
可惜蠶絲面膜因為質地比較薄,所以就會比較易爛
而且可以承載到既精華甚少 (大部份精華都遺漏係包裝袋 lol),亦都容易變乾
萬一時間掌握得唔好,就容易出現皮膚愈敷愈乾既情況 ><
睡眠面膜 / 乳霜狀面膜
乳霜質地既面膜,直接搽係面訓過夜就得
好多人都話佢係懶人既恩物,一次過做到哂面膜+晚霜既雙重功效
非常user friendly.
不過睡眠面膜質地比較rich,唔係人人都真係接受到
如果你習慣左打側訓既就重大獲,因為個感覺就好似用膠水貼住左塊面同枕頭咁 ><
而且一般睡眠面膜都係比較滋潤,所以較適合秋冬天氣用
如果你易生粒粒,咁就最好避免用睡眠面膜啦
因為睡眠面膜質地咁rich係會容易引起粉刺同痘痘既
生物纖維面膜
呢個就係目前嚟講技術含量最高最新既面膜材料
生物纖維面膜通常係經由複合微生物菌群發酵
然後外加工程孕育出有機纖維
生物纖維一般直徑係不織布面膜纖維既百分之一,只會啱啱好比氣體通過
咁做既最大好處就當然係可以避免精華液蒸發
生物纖維面膜可以做到「滴水不漏」既效果
將精華封實係面膜入面,承載力驚人!
而且精華液亦都可以有效輸入皮膚
所以一般用左之後就會比較見效
但係生物纖維面膜由於造價較高,所以面膜既價格相對地貴
而且因為大部分生物纖維面膜都係由多菌種培育
所以為左維持穩定,都會係面膜添加防腐劑
因此我唔會建議敏感膚質既人用佢啦


text:
復活節假期,我同我女朋友一齊報團參加韶關旅行,呢個團有三個特點:
(1)來回程都係搭武廣高速鐵路(簡稱武廣高鐵).
(2)入住韶關新開五星級的溫泉度假酒店.
(3)遊覽丹霞山.
去到韶關,一直都係落雨(除左第二日下晝無落雨),去完第一個景點已經搞到隻鞋濕晒,要另買拖鞋著住咁去其他景點.另外,第二日早上去丹霞山,早上上山大霧,上到山乜到睇唔到.
食既方面,唔知韶關人係咪鍾意食茄子豆腐同埋南瓜,餐餐飯(包括麗宮酒店既自助晚餐同埋早餐)(唔包括廣州食果餐)都係有呢三樣餸,中晒我最唔想食既餸.
酒店方面都幾好,尤其係住新開既麗宮溫泉度假酒店,當有旅遊車經過大閘既時候,駐守大閘既保安向車上既人敬禮,而酒店內既工作人員見到客人都好有禮貌咁打招呼.講到溫泉,有室內同埋室外,齋講室外都有好多個溫泉俾人浸,除了魚療池(即係浸係水俾魚仔咬)要收錢之外,其他包括訓係熱石板都係任浸任玩既.有水療池,有中藥池,有冷熱池......我地由七點幾浸到十點幾,已經夠晒.
係酒店已經見到呢個溫泉範圍不斷擴大,包括安裝緊滑水梯,應該係夏天開放埋俾人玩既.去丹霞山可以睇足一日.
第一日行程:係深圳灣口岸搭旅遊巴士去廣州食飯(十點幾已經到,當食個早飯),食飯後就坐旅遊巴去廣州南站,轉搭武廣高鐵去韶關.落車後轉搭另一架旅遊巴,先去第一個景點風采樓步行街.有好多野買,不過係買時裝多.反而最吸引既係當地攤檔既串燒,非常好食及抵食,每串平均都係要2.5元人民幣,之後食飯,食完飯後七點幾返到酒店休息.
第二日行程,食完早餐後搭旅遊巴去丹霞山,基本上由朝到下晝都係丹霞山度過.首先去搭纜車上山,上到山後行去韶音亭,原本係可以望到丹霞山全景,不過大霧睇唔到,之後再行去舵石,都係大霧睇唔到.睇完後搭纜車落山,係附近既地方食飯,食完飯再遊山下既景點,睇下陽元石同埋坐船遊下錦江.
去完就去新開設既麗宮溫泉度假酒店,五點鐘已經到酒店.到酒店後擺好行李,就落去餐廳食自助餐.食完飯後就換衫去浸溫泉.一浸就浸左兩個幾鐘..........浸完後返房訓覺.
第三日行程:食完自助早餐後搭車去南華寺,主要都係祈福許願,唔多鍾意拜神既四圍行下.去完就食飯,之後去韶關站搭高鐵返廣州南站.到達後轉坐另一架旅遊巴士去深圳,唔駛五點半已經返到深圳.
第一日行程
(深圳灣口岸->廣州當地中餐廳->武廣高鐵->韶關風采樓及步行街->晚餐->回酒店休息)
我地晨咁早就要集合,七點半鐘係深圳灣過關,之後八點係深圳灣口岸搭車去廣州
經過虎門市
利用GPS,睇下架車去到邊度...而家行緊虎門快速公路
經過白花山隧道,虎門大橋,南沙市
進入廣州既番禺區
不過首先要停一停中途加油站, 可以去下廁所,不過D廁所幾臭.側邊有D生果可以買.
經過兩個鐘既車程,十點到廣州,係一間餐廳食第一餐(午餐)(十點幾食午飯,係好早,不過咪當食早飯咁食)
呢個午餐所食既野包括....
我地由深圳去廣州既旅遊巴
餐廳附近既景色,附近有一檔賣煨蕃薯
食完午飯(或者可以叫早飯)後,繼續搭車去廣州南站,沿路都有指示牌
到達廣州南站,我地要落車.
車站大堂好大呀,側邊係售票處
候車大堂有塊好大既乘客資訊板
我地要先經過安檢...再去免費贈水處拎支免費水
寬敞既候車大堂,大堂有D展板,介紹武廣高鐵既小資料
差唔多夠鐘可以落去月台,D人已經排定隊等落去
係觀景台見到有班車到左,再望遠D見對D路軌
落到月台,已經見到架車,我地坐既呢班車係和諧號(CRH3)
對面都有兩趟車
由於呢班車旅行團好多,車尾已經堆晒...要影〔到此一遊〕相既遊客
二等車廂@等車廂
係一等車廂裡面既係駕駛室,駕駛室係用落地玻璃整既,可以望到司機揸車
平均時速都要300公里以上
經過既農田
經過五十分鐘既車程,列車到達韶關站,車到之前已經有人係月台等車黎臨
同一時間有一去一回既車停係韶關站
對面架車係返去廣州南站
我地坐果架車,仍然上落客中...夠鐘開車了,架車去下一站進發
對面架車亦開出
我地由月台,步出韶關站
我地坐果班車既車飛
韶關站外貌,由於呢個地方都係新開無幾耐,所以GPS無MAP可以SHOW到出黎
我地坐另一部旅遊車(呢幾日都係同一部車)經過韶關市,去第一個景點∼∼∼風采樓及步行街
風采樓附近景色
我地係風采樓及步行街,睇下D商舖
呢檔賣〔公婆餅〕,好似煎餅咁樣
呢幾檔都係賣串燒,特別好食,而且行抵,每串平均都係兩個半人民幣一串
呢檔賣既砵仔糕,有唔同口未,而且SIZE好細,好的式
影下韶關市既景色
GPS確定我地所在位置
之後去睇瑤族歌舞表演
經過一個樹林,經過一間高架屋,去到一間屋仔睇下午表演
瑤族歌舞表演...有D動作有危險性的,切勿模仿
觀眾坐係D凳仔...
有觀眾俾人夾出黎做嘉賓
係出面都有人擺檔賣串燒
裡面都有個燒烤場,可以俾錢賣唔知幾多串既串燒係度燒
貪得意去行附近既地方
GPS確定我地睇瑤族歌舞表演既地方
之後去食飯...
晚餐食D乜
呢張餐檯估下要幾多錢先至可以買到呢?
食店附近既景色
食完飯,我地就搭車返酒店休息了,第一日既行程亦完結.我地去山水商務酒店住一晚
大堂顯示板顯示房價
我地住既房間,都算係幾好
返到酒店,可以就咁休息,或者可以係附近既街道行下.


text:
圖
作為曾經有相關行業經驗者,唔係偷唔偷工減料問題,係香港地普遍樓上樓下之間樓底薄,因為要向高空發展,所以咁,上下兩個單位溫差太大,比例上個天花又薄到牛油紙咁,咪出事,情況唔止係公屋窮唔窮向左走向右走,住私人屋苑一樣有,如果樓上單位係鋪磚或者膠地板,我親自上去睇過D苦主真係會跣到攤攤腰,阿婆入廠我都見過,中肯D唔呃你
有D家庭會被迫長開冷氣或抽濕平衡返就無事,或者長開抽濕機有時都得(不過樓下凍得滯或抽濕機太曳抽唔切都無用),有D新入伙醒的,就會鋪木地板算,起碼唔會跣
至於樓下個個,管理處通常都係叫你風口唔好向上,向平或向下,無錯有D CASE可以舒緩呢個問題,但如果太凍又或者好似你咁,都係樓上地下照出水
知道你已經盡量就,但睇你張相仲有個問題,就係你部冷氣機裝得太貼天花板,雖然你己經將風口向下或向平,但凍空氣仍然足以令風口位上面的天花位置降溫太多,樓上一樣濕
呢個情況無得搞,佢都唔想,係環境問題,唔係偏幫樓上,但你同佢鬥盞面阻阻又日日煩呢件事,唯有兩個方法解決,第一,你在冷氣口上方的天花位置貼一大塊瀝青紙,瀝青紙密度夠高,足以隔絕溫差帶來的水氣積聚,第二,你將你而家部冷氣拆出黎,裝落一格,等佢個風口同天花保持到足夠距離,再將風口向平或向下開,一般可以改善唔少,唔得都已經盡晒力


text:
[情慾小說] 上左家姐的中學美女同學 - 第七章
我望到佢咁樣居然真係起左少少反應, 有啲尷尬添, 我即時吞住口水透住大氣咁就轉身行去柜枱度比錢, 美欣拍住我, 「喂, 件泳衣啲錢我今晚先至比番你啦, 快啲嘞, 個比賽就黎要開始架嘞!」
泳池揚聲器已經響起最後召集, 我同美欣好快就將啲衫褲鞋襪放哂響 locker 之後, 然後就再快步咁向住泳池集合地點方向跑去.
所有參賽者已經開始陸續要爬落泳池之內, 我同美欣亦都落到池中, 環顧四周, 參賽人數起碼都有成三四十 pair 人左右.
揚聲器又再響起, 「歡迎各位恩愛嘅一對黎臨參加由本酒店所舉辦嘅 “愛, 作戰” 水上競技活動, 顧名思義, 今次活動嘅主題係會以愛為重點, 而緊接落黎嘅比賽項目亦都係需要兩個人發揮住無窮無盡嘅愛的精神.
而到最後能夠勝出者, 亦必定係擁有比較其他嘅人更為有默契同情比金堅嘅意志, 所以, 獎品方面, 亦都配合住呢個愛啲主題……..」 我同美欣繼續企響水中留心聽住廣播器嘅宣佈.
「好嘞, “愛, 作戰” 水上競技活動馬上就要正式展開, 但響開始之前, 麻煩響水中嘅每一對嘅參賽者請先黎一個情深一吻黎為對方互相打氣, 跟住之後比賽就要正式開始嘞!」
池中身邊各人已經開始擁吻住身邊另一半起黎, 但我同美欣就正一面尷尬咁仲企住響水度, 死嘞, 咁點算呀? 我細細聲咁同身邊嘅美欣講, 「喂, 我地唔使啦呱, 等佢地錫完之後再企多一陣比賽就要開始架嘞!」
美欣亦認同我嘅講法, 「係囉, 仲以為就咁響水度玩吓比賽咁啫, 點知…, 做咩佢地錫到咁鬼耐架, 快啲開始比賽啦!」
我地仲響度等緊之際, 揚聲器又再突然響起, 「咦, 池中仲有一對俊男美女似乎仲未開始錫錫喎, 咁不如大家都比啲掌聲黎鼓勵吓佢地先啦!」 池內同池邊嘅眾人正開始向住我同美欣拍住手掌, 「咀佢咀佢咀佢咀佢……」
死嘞, 騎虎難下, 我同美欣正一面尷尬咁互相對望住, 咀佢之聲正響我地身邊不斷彼此起落住, 似乎我地就只係得番兩個選擇, 一係就即刻放棄而爬番上池邊, 一係就真係要開始互相咁咀住對方, 叫聲愈黎愈大, 我同美欣已經真係唔知點算至好.
唉, 我正想放棄之際, 「美欣, 不如我地….」 我開始想轉身, 突然, 美欣伸手扯住我嘅手臂, 已經雙手箍住我條頸, 跟住好快, 美欣嘅雙唇亦已經將就我個咀封住左起黎.
美欣似乎已經豁左出去, 見佢正咪埋對眼係咁攬住我黎錫住, 而佢心口果對咪咪又正壓得我個胸口鬼咁舒服, 我開始忍唔住, 雙手亦慢慢咁攬番住佢條纖腰, 兩個人就響水中正忘情地咁繼續錫住.
掌聲同口哨聲正不斷為我地打氣歡呼住, 呢個時候, 揚聲器再度響起, 「好嘞, “愛, 作戰” 水上競技活動而家就要正式開始嘞!」 美欣終於慢慢咁放開左我, 見佢正低住頭咁, 我地兩個仲係一面尷尬咁企左響水度.
「喂, 唔好一碌木咁企度啦, 比賽要開始嘞!」 我聽到美欣咁講, 即時就如夢初醒.


text:
2015年7月6日星期一
買慣買熟
14 則留言:
呢期絲瓜正,滾湯一流~~~回覆刪除回覆
係呀,剛剛食過好清甜呀!刪除
買慣買熟就最好,有個信任呀回覆刪除回覆
係呀,所以我都同個菜檔姨姨講,我一入街市第一檔就梗係行去佢嗰度.刪除
喱兩條絲瓜真係好靚.回覆刪除回覆
係囉,要多謝個姨姨呀!刪除
絲瓜好清甜,夏令蔬菜最好之一種.回覆刪除
哈哈!其實我都鐘意去D買慣買熟嘅地方買嘢,之不過我也曾遇到過一D"黄皮樹了哥"呢!回覆
絲瓜係每年入夏必食哦!刪除
正所謂一樣米養百樣人嘛,咁當然會有呢類人啦!
你條絲瓜好靚~無錯,坑紋深要刨好多皮,同埋食落"鞋"D架~~回覆刪除回覆
係呀,真係好靚!刪除
想唔嚡口就要刨得更加深,見唔到深綠色外皮就差唔多喇!
我都係同你一樣,買開嗰檔就嗰檔,除非佢冇嗰樣賣,都會同啲人打牙較回覆刪除回覆
始終女人會比較多嘢講兼易溝通.刪除
嗯!難怪啦!好耐才偶然去街市買水果或菜,如果我叫檔員幫我揀d靚,差不多一定唔會太靚..其實自己又不太懂得挑選..就例如6,7月買2次芒果,好辛苦拿返去唔係黑心就係酸到難以入口回覆刪除回覆
係㗎,如果妳唔係幫襯慣的話,檔主肯定唔會揀最靚嘅俾妳,唔揀壞嘅俾妳都偷笑喇,好嘅梗係留番俾熟客啦,呢個都係人之常情.刪除
至於芒果,我估應該就唔關檔主事喇,因為老友話過我知,呂宋芒係 4,5 月當造,過咗呢兩個月之後就唔靚㗎喇,又唔香又唔甜,一定係帶酸,明年請早喇!! : )


text:
前幾日港交所股權披露,建滔化工(0148)竟持有國泰航空(0293)然超過5%,市場唔少人都好愕然,一個廠佬因乜要買國泰?唔通佢想學畢菲特,開始投資航空公司,但好不幸,可以話俾張老闆聽,佢投資緊一間正不斷被損害價值嘅公司.
國泰近一年業績好差勁,早排又發盈警,即係2016年都唔慌好,大家可能會話係油價拖累,冇人知道油價跌到咁殘,對沖期油蝕咗幾十億,只要啲對沖合約完結,國泰應該冇問題.
自我摧毁頂級品牌廣告
千萬唔好咁諗,Loser可以跟大家講,油價固然係一個問題,但最大問題係國泰近年作風改變,將品牌價值不斷摧毁,長此下去,只會徹底打爛呢個金漆招牌,呢個先係公司致命傷.
品牌呢樣嘢係無價寶,點解啲外國名牌可以賣咁貴,最大原因係個名,呢個除咗係品質保證外,更加係身份像徵.國泰原本係航空界嘅名牌,殊不知呢幾年為咗慳啲蠅頭小利,將幾十年來艱苦經營得來嘅名聲拱手斷送.廣告
某啲管理層可能沾沾自喜,哈哈,慳咗包花生,俾少杯橙汁,提供少咗毛氈,播少兩套戲,再減多一兩成客戶服務,話知你啲客打電話冇人聽,又或聽咗都冇乜跟進,總之以慳錢為上,結果左cut右減,確係慳咗錢喎,掂!
貪小利損害長遠價值
問題係慳咗啲成本,但將最核心價值-「品牌」拋棄,你話值唔值?品牌唔係話有錢就可以一時三刻買到,而係靠長年累月客戶口碑去建立.點解啲人要買新地樓?就係因為人人都話新地樓好嘛,其實新地好多樓嘅位置唔靚,樓價又高,管理費更加高人一截,點解大家都要買,因為有品牌;住新地樓除咗質素好啲外,最重要同人講時都威啲,咁樓市升時新地樓嘅價錢升多啲,樓市跌時新地樓又跌少啲,呢啲就係品牌嘅無形價值.
一間公司竟然為咗眼前小小利益而搞到變咗廉航服務(但收費並非廉航),你話有冇前景?值唔值得投資?我怕佢遲啲連恒指成份股個地位都不保呀.
原文連結


text: 《全職沒女》今晚播映大結局,由張兆輝飾演嘅莊富豪同陳松伶飾演嘅羅麗晶,四年後喺機場相遇,總算有一個完美結局.羅麗晶因為飛機氣流整爛晒啲酒杯,周圍樸機票返德國之際,咁啱撞番前度男友阿龍(江榮暉飾演),阿龍嘅老婆向羅麗晶單單打打,羅麗晶就係呢個時候大讚前度男友莊富豪為咗佢嘅事業犧牲自己,當然又係咁啱得咁橋啦,莊富豪喺正後面聽晒,仲即刻英雄救美,好man咁搭住羅麗晶膊頭,叫聲「Honey」,跟住帶佢去坐私人飛機.張兆輝噚日接受《蘋果》訪問時就話好滿意個結局,佢話﹕「我對呢個劇本好有信心,我好鍾意呢個角色同整體故事好完整.我拍嘅時候都覺得好多時能拍到劇本寫嘅要求,所以都好有信心,我哋有好嘅監製,劇本,差極有個譜,加上台前幕後都好用心,我都好開心.」張兆輝話唔知會唔會開拍續集,因為演員好被動,呢啲都係公司決定,問到最喜歡邊一pair結局?佢話﹕我最鍾意我前妻同Fantastic,佢哋消遙自在享受人生,可以過住二人世界生活,希望大家繼續再回味呢部戲.」而陳松伶噚日接受《蘋果》訪問,都話好滿意結局,佢話:「點能夠不滿意,入面一定有編劇同監製嘅情懷,佢哋有想講嘅嘢同伏筆,我都唔排除會有拍續集嘅可能性,因為成個團隊真係合作得好開心,真係好唔捨得,我係一個好容易喊嘅人,去到呢啲動情處,真係好唔捨得.」


text:
專輯:ABC
主唱:歐陽靖( JIN )
我雖然喺美國出世啊 un huh
但我都係仍然咁掛住香港 check it out yo
我記得以前細個聽啲大人講 九七之前一定要離開香港
我根本就唔識所以無意見 回歸十年後都好似無乜變
香港仍然係咁好 我返親去個感受都真係好似解釋唔到
一落機 就痴痴呆呆 好似時光倒流 回到未來
我已經變返小朋友 放暑假探緊我外婆拖住佢個手
多數喺公園吸緊新鮮空氣
如果乖 仲有得去歡樂天地
或者去商場買吓玩具 行街市我不嬲都唔想去
唔使買餸都要兜翻兩個圈
啲師奶見到就話 啊 你個孫啊
無錯 個孫就係我 眨吓眼我都已經咁大個
香港就仍然咁大 除咗新機場 連迪士尼都起埋
唔知我老豆細個移民去美國 想當年
有啲乜嘢感覺 點都係中國人 就當係度假
離開個國家都飛唔出個手指罅
唐人戲 唐人報紙 唐人街
唐人需要嘅全部都有齊晒
2006最新嘅報告 老實講我真係發夢都估唔到
我有呢個機會同大家分享 我啲經歷 我間中都睇翻啲相
我第一次返香港做Show 刺激過坐過山車唔理佢幾高
我已經算係執到金 我淨係想你知 我 Rap親都係用個心
除咗咁 I don't know what else to say
我好開心我今日終於翻到屋企
so get ready get ready get ready
JIN:嗱 老豆講開又講啦 其實 你幾時唻美國架姐
DAD:1971年啦 我諗係咁上下啦
JIN:咁上下啊 你 你記得香港乜嘢呢
DAD:我哋嗰個年代十四五歲 都記得好多嘢嘅 不過唔同你哋依家啦
香港咁發達 其實我都好掛住嘅 嗰個年代咧我哋去啟德玩嘅 好似好濕碎嘅
JIN:咁你都可以話掛住香港啦係嗎?
DAD:梗係啦 話曬我都係香港竹昇嘛 ABC唻嘅
JIN:香港嘅ABC啊
DAD:係啊 啊仔唔好一味咁拍我膊頭啦 你問就問啦
JIN:唔係啊 咁你話晒係我老豆 我有小小壓力吖嘛
DAD:咁你拍我膊頭 拍到我訪問起上來我都驚 我都有壓力架嘛
JIN:喂咁你有壓力 我都有壓力
DAD:我都好大壓力嘎 問啦繼續問啦 你唔好一味咁拍我膊頭啦 等我
依家講到窒曬口啦 你想唔想訪問啊
JIN:想想想
DAD:你想訪問就同我講道歉先啦
JIN:OKOK 對唔住
DAD:道歉要握手先得嘎
JIN:哈哈哈哈


text:
男人的Fantasy (一一一)我的新年
Photo From Sini Kaki
就嚟到新年,已經過咗好鍾意逗利是年紀嘅我,慢慢咁對呢個節目無咗感覺.
細個過新年,一早諗定初一要去阿爺嗰邊,初二就會去阿公嗰邊.之後更新下近呢一年啲舅父姑姐表哥堂姐有冇結婚,我今年嘅利是會唔會有加薪.初三阿媽話係赤口,全日都唔會拜年,咁呢日多數我都會搵班兄弟出嚟賭錢,冇錯,係賭初一二逗返嚟嘅錢.初十五先拆利是呢啲咁封建嘅思想我從來都無跟隨過,錢就好似食物一樣,趁佢熱嗰時食用就係最快樂.
之後初四開始又會去逗,一日逗就一日賭,時間同金錢就「這樣慢慢的飄走」.我二十歲前每一年生日都係咁過,每一年都好快樂.
不過,到後來慢慢成長,我哋每一個表兄弟姐妹都大個晒,出席嘅人開始唔齊.表哥同表姐會因為嘈交而唔想見到大家,其中一個會缺席幾年.會有新成員出世,亦都會有長輩過身.細細個好開心嘅新年畫面,慢慢好似砌圖咁一塊一塊甩落嚟.
細個時我好鍾意去阿爺屋企,每到新年就會睇到爸爸同幾個姑姐大戰四方城.雖然話係兄弟姐妹,但係佢哋一落場就唔係講笑,上落大到可以係當時好多人一個月嘅人工嚟.我爸爸打牌好叻,仲要係打花章.花章就係佢唔使執好啲牌,就咁放到亂七八糟,佢都可以好快知道自己求咩牌同點打.
細個睇佢哋打牌真係好刺激,有時唔知點解爸爸會突然開牌,原來已經食咗糊.佢從來無教我,但佢過身之後我自己試過學佢,最後食過一次詐糊嘅我好快就放棄咗,但呢個回憶喺我心入面一路都有記住.
阿爺離開差唔多十八年,嫲嫲亦已經九十歲.新年俾我嘅回憶,慢慢已經由開心變成無感覺.無感覺係故意,因為當好多事件已過境遷時,無味道總好過係苦味.
新年快樂.
薛可正Facebook Page
http://www.facebook.com/sithoching


text:
我成日都講小小豬係一名超級為食豬,一有嘢俾佢食呢,就會超級興奮又緊張咁,有時都真係俾佢個為食樣笑C呀!
其實因為小小豬細細個就有濕疹關係,所以我俾嘢佢食時都會好小心,基本上都係返左學之後先開始有糖食,朱古力同埋一啲唔健康嘅食物,佢真係到依家都未食過.我都係想佢身體健康啲,所以先對佢食依一方面著緊啲.
可能小小豬隨著食嘅嘢越來越多,食飯嘅時候就開始唔乖.之前為左想佢食多啲飯,所以基本上都係餵佢食多(唔係講笑...真係餵嘅時候隨時係可以食兩碗飯呀),尤其係小豬媽同大肥豬在場,依個小小豬都一定要佢地餵先食,只係間唔中先可以自己食.
不過,小小豬都開始大個仔,再係咁餵飯落去,咁咪隨時變港孩.所以要開始進行地獄式訓練,佢要係冇電視音樂嘅情況下,自己專心咁食晒碗飯.
其實都已經開始左成個幾月,當然有咁大既轉變,依個小小豬又點會習慣,所以好多時都係扭扭計計,要罰要罵先肯食,我嘅EQ唔高,所以有時都攪到我忟忟憎憎.不過.....教小朋友就係咁,所以我都要強硬啲,唔可以退讓,因為咁都係為小小豬好嘛!
依排小小豬都算好左啲啲,都唔算扭得多,但始終我都係想佢開開心心咁食飯,係心情唔好情況下食,又點會吸收呢?
就係依個時間,我醒起之前託好友CARMEN係迪迪尼全年証買嘢有優惠時,買左幾隻米奇頭碗.之前係打算買嚟食甜品用,不過見MICKEY又係小小豬至愛,所以就打算試吓等小小豬用佢至愛嘅米奇頭碗食飯,睇吓會唔會好啲.
小小豬一見到我拎住個米奇頭碗,都不知幾興奮,仲不停話要食飯.
真係講都唔信,一坐低就不停食,完全唔洗我勞氣呀~
仲食得幾得戚~
食都出埋招牌笑容添~
希望小小豬唔係三分鐘熱度,KEEP住都係食得咁好啦!


text:
間俷栺惘惘靡湮
﹛﹛腔靡趼珨筒隅ㄛ憩揣湔賸珨汜垀衄腔陓洘ㄛ婓竭湮最僅奻樵隅賸珨汜腔倓迉﹝秪森拸蹦靡麼蜊靡ㄛ珨隅猁氘眳衱氘ㄛ勀祥褫綺弝﹝饒狟醱俷靡厙憩峈湮模賡庄ㄛ﹝
萸僻輛湮呇靡
﹛﹛間庌岆珨跺萎倰腔嗣鏍逜﹜嗣埭霜俷庌极ㄛ婓絞踏俷庌齬俴埤奻靡蹈菴侐坋匐弇ㄛ扽衾閉撰湮俷炵蹈ㄛ諳埮拻啃坋匐勀侐豻ㄛ梩弊諳軞杅腔0.36%酘衵﹝
﹛﹛
﹛﹛間膘樁 間鼠擐 間膘翮 間梃翮 間翮 間簿翮 間壅瓬 間嘈樟 間膘擐 間簬翮 間嘈薳 間膘踏 間撉瓬 間堋踏 間栫哢 間錠擐 間簬耤 間樁耤 間麩擐 間膘穛 間堋樁 間嘈豌 間膘鼠 間膘橝 間簬瓬 間簬鼏 間簬豌 間橝鼏 間翩薳 間錠樁 間翩耤 間梃鼏 間橝耤 間錠鼠 間堋鼠 間簬橝 間踏豌 間錠橝 間栫薳 間簿鼏 間堋攷 間栫鼠 間噹耤 間豌 間鼏 間麩薳 間瘏豌 間瘏擐 間錠荓 間栫樁 間麩哢 間錠踏 間壅鼏 間梃樟 間翩樟 間樁鼏 間梃瓬 間瘏穛 間梃薳 間翩擐 間擐 間嘈瓬 間翩鼏 間翩翮
﹛﹛間翩瓬 間踏鼏 間嘈 間嘈擐 間栫豌 間鼠翮 間麩踏 間堋翮 間堋薳 間耤 間簬 間瘏哢 間栫 間撉耤 間錠翮 間鼠鼏 間麩橝 間栫擐 間膘哢 間撉樟 間麩穛 間梃豌 間瘏翮 間嘈耤 間錠 間嘈翮 間簬薳 間瘏 間栫橝 間錠攷 間壅薳 間栫翮 間簿薳 間簬擐 間膘薳 間嘈橝 間谾 間祡毞 間怍嫖 間頨騰 間頨秷 間謠嫖 間祡珆 間謠 間謠秷 間謠毞 間祡騰 間謠鍾 間珆澞 間祡 間笢捃 間釧輩 間檄騰 間嬥枆 間謠騰 間篘釧 間釧殍 間縑嫖 間怍禔 間湮秷 間譴騰 間谾祫 間噯毞 間檄輩 間谾肮 間嬥輩 間嬥殍
﹛﹛間毞捃 間頨毞 間賽譴 間祡笢 間毞枆 間檄殍 間怍譴 間縑鍾 間噯鍾 間栨珆 間頨釧 間縑禔 間謠譴 間湮澞 間縌殍 間禔騰 間釧捃 間縑秷 間嬥縋 間祡釧 間換輩 間笢秷 間怍秷 間禔捃 間毞輩 間檄澞 間珆捃 間怍肮 間換枆 間縑 間頨嚂 間淥殍 間祡嫖 間珆殍 間淥捃 間縌秷 間賽澞 間谾釧 間換騰 間湮騰 間怍祫 間噯 間怍毞 間噯秷 間珆秷 間毞縋 間謠笢 間篘 間賽釧 間谾禔 間禔殍 間謠肮 間頨譴 間換縋 間縌輩 間篘祫 間祡祫 間湮輩 間珆輩 間谾鍾 間湮縋 間噯祫 間祡秷 間噯釧 間祡鍾 間湮捃 間淥縋 間賽秷 間毞秷
﹛﹛
﹛﹛間踮嗛 間踮豍 間瓡嗛 間濟镼 間鶀鼏 間栫堎 間嗙剺 間茛媱 間鵽 間踛瓡 間栫媱 間嘟镼 間踮瓡 間鵽嗛 間擅嗛 間嗙鼏 間 間擘捇 間堎 間暌耤 間耤 間轅瓡 間嘟媱 間踛擘 間瑄樁 間栫瓡 間鳹 間栫鰤 間瑄搌 間踮擘 間濟瓡 間濟搌 間嘟捇 間嗙耤 間傺 間轅鼏 間茛剺 間鯔 間堎嗛 間樁鼏 間搌 間踛豍 間嘟擅 間鯔嫋 間傮擘 間 間堎剺 間樁瓡 間濟鳹 間擘鼏 間暌 間濟樁 間嗙嗛 間瓡 間鶀豍 間暌瓡 間瑄楙 間茛擅 間踛傺 間踛 間傮楙 間擅豍 間鶀嗛 間樁嗛 間茛镼
﹛﹛間茛 間 間暌 間轅擘 間豍 間堎媱 間楙豍 間鯔 間鶀瓡 間鵽擘 間瓡 間傮罣 間堎 間鵽傺 間擅耤 間嗙捇 間栫嫋 間擅 間楙 間傮捇 間暌剺 間傮媱 間傺 間鶀傺 間踮 間瓡耤 間嗙傺 間堎嫋 間堎傺 間荓 間瓡 間嗛 間暌媱 間 間鵽 間竣剸 間棖 間酃剸 間霂窀 間霂糐 間酃澞 間璨毞 間竣騰 間竣殍 間釧饑 間譴泮 間瞬 間棖譴 間踠縋 間竣澞 間璨譴 間谾竣 間霂傷 間桻磏 間璨澞 間谾釧 間棖磏 間霂磌 間桻磌 間換殍 間檄殍 間谾祫 間踠 間棖磌 間霂毞 間瞬磏
﹛﹛間換饑 間霂隤 間谾澞 間瞬祫 間酃縋 間桻傷 間踠磌 間竣 間瞬磌 間毞饑 間檄 間竣饑 間譴殍 間谾 間霂釧 間桻釧 間桻騰 間棖釧 間毞縋 間棖殍 間栨殍 間谾騰 間棖縋 間酃泮 間桻毞 間踠騰 間檄縋 間栨泮 間踠澞 間璨磏 間霂譴 間毞泮 間竣泮 間傷饑 間谾譴 間谾傷 間瞬騰 間捈殍 間竣磏 間檄磌 間栨饑 間釧殍 間瞬傷 間棖澞 間酃饑 間檄磏 間谾鍾 間釧騰 間棖饑 間桻祫 間捈剸 間瞬譴 間棖泮 間栨騰 間毞 間璨騰 間譴饑 間瞬赻 間傷殍 間捈泮 間釧剸 間酃磌 間瞬鍾 間璨隤 間霂竣 間酃騰 間霂磏 間踠磏 間毞殍
懂 埭ㄩ準都堍岊俷靡厙
載嗣儕粗囀壽蛁準都堍岊厙ㄗfeicyswㄘ峚陓鼠笲瘍


text:
標題打「...的friends」咪仲好
海老名搭飛機唔怕俾人拖落機
今集my little pony好似有抽聯航事件
有咩
搶樹而引發既戰爭,似北韓同美國為左核試嘈交
點止係北韓 仲有難民 敍利亞 南海/釣魚台(領土爭議) 脫歐 中美俄等國際大事都可以代入
蘋果嘉兒為蘋果樹買頭等位---聯航超賣座位
野牛搶走蘋果樹連穗龍---警察拖乘客落機
小馬一個故仔有咁多隱藏訊息
果然好高質
原來係穗龍走左入頭等座呢part
錯有錯著變左野牛貴賓
冇第2季粵配 得第3季有,第4季都唔見有 希望 會有第5季啦
睇完viutv第1季焗睇原聲第2季袋住先
等睇一拳超人
等睇一拳超人
等睇破滅魔劍
等睇一拳超人
等睇破滅魔劍
一拳超人VS破滅魔劍 邊個贏
利申: 忍住冇睇,唔知破滅魔劍係咩嚟
Hi你1小時特別篇第14集結局唔拎播?
播ending首歌時仲o係度諗緊明明仲有小鳥遊老母呢個boss擺o係度未打
下星期轉播乜春英雄學院
呢個結局唔得喎阿哥,起碼俾返張大合照畀觀眾J下都好o丫,而家咁樣算點
係咪痴孖筋
播足三季差個結局?好拿拿林畀個時間幾時做結局
日本結局篇係出碟定點?
日本都係分開播,應該大台都會遲d搵時間黎播
又要人留意預告…好煩,一陣miss左
你係買左黎播做乜唔一炮過開開心心係要分開播
講真到頭黎都唔知係唔係會播
又唔拎係緊貼,都唔知佢做乜拎要跟返日本咁樣分開播,好拎守規矩喎
而家真係話唔埋,娛樂大搜查同埋爆足一周呢o的節目都有辦你睇,又話回歸又剩,結果乜拎都冇,更何況動畫……
英雄學院去到邊都咁乞人憎
日本第2季無啦啦提早3月尾播,食拎左時間飛船24最後一集
搞到飛船提早結局之餘,仲要幫佢免費宣傳
果下睇到第24集一開波就講定下個禮拜雖然都仲係3月,但就已經俾英雄學院2搶拎左時間冇得播,飛船要提早收檔呀
好憎呢套乜拎野英雄學
巨人中學原來得3個字,都仲有廣告
巨人中學原來得3個字,都仲有廣告
好拎多劇透,返入嚟自閉算
巨人中學原來得3個字,都仲有廣告
播o左兩個月,直到播完先知
btw, 黃昕瑜配o個個學姐好好J
巨人中學原來得3個字,都仲有廣告
播o左兩個月,直到播完先知
btw, 黃昕瑜配o個個學姐好好J
都冇睇
今日一拳直路孤兒仔中間攝時間先睇最後一集
嗰兩個唔合群新仔之後是咪有好多戲份
嗰兩個唔合群新仔之後是咪有好多戲份
邊兩個唔合群新仔


text:
話說細個去拜年嗰陣,有件事係令我好驚,就係去我姨媽度拜年.我阿媽總係同我講:「陣間你記住唔好亂講野,跟實我,因為你姨媽有精神病.」咁細個對精神病嘅認知真係好淺薄,最深印象就係阿媽成日講某幼稚園嘅慘劇,於是細個去探我姨媽就變成一個童年陰影.到咗我年記大啲,我就問阿媽做咩姨媽會有精神病,我阿媽就話:「佢自私囉,你大個啲先話你知.」
咁我年紀雖少,不過一言九頂嘅我就點都駁咀:「唓,你次次都話我大啲先講,我依家咪大咗啲囉,自私點會有精神病架.」
每次我阿媽最後回應都係「你識乜呀」.直到後嚟收到姨媽上吊自殺嘅死訊,無耐,阿媽就同我講:「依家話俾你知點解姨媽會有精神病,其實你阿公係俾人落降頭害死,人地話降頭會禍及三代,你姨媽都去埋,我驚到你依代都會有事.」
我:「你唔係話姨媽係因為自私先有精神病架咩?點解會關降頭事?」
媽:「你聽我講埋先,之前都同你講過當年你阿公係做偏門,撈得好掂所以好有錢,邊似得我地依家咁,去城門水塘玩,買多兩舊醎酸菜食就肉都赤埋.
我記得以前細個住間屋好大,嗰陣我都係得幾歲人.後來聽人講返,屋企仲有好多地,你阿公老婆都有幾個,又有好多工人.係好多年前,你阿公娶咗你阿婆好耐都未有小朋友生出嚟,你阿公見有個妹仔又醒目又乖,咁就收咗佢做養女,嗰個就係你姨媽,所以你姨媽年紀大我地(加阿姨)成十幾年.
後嚟有你阿公有個老婆首先生咗個仔,佢驚其他房人會生個仔出嚟同佢爭身家,所以就落降頭整死咗你地阿公,然後趕走其他房人,包恬你阿婆,等個仔可以承繼全部身家.
無耐就文革,嗰陣我同你阿姨仲係好細個,你姨媽已經係個大人,有人帶咗我地三姊妹走咗落香港.後嚟到文革完咗,我地都仲係十幾歲嘅o靚妹,你姨媽嗰陣就差不多30歲都有,之後你姨媽就有開始上大陸探你阿婆,但係有次你姨媽上完大陸就開始精神有問題.
我地初時都唔知咩事,直到收到你外婆嘅信,你外婆話原來你阿公以前驚俾共產黨沒收家產,就將啲黃金分批收埋係幾間屋嘅牆裏面,如果真係俾共產黨攪,可以等風聲無咁緊之後再攞返啲金出嚟,點知你阿公去咗無耐就文革,你阿婆又已經返咗鄉下,當時大陸好混亂,走到老遠去搵啲金不過去到又無人無物,挖番啲金出嚟又唔知點運,又唔知收去邊,萬一俾人知道有錢就一定俾人批爭,所以批金就一直都無去搵返.
後來你阿婆改嫁埋,佢唔想再攞你阿公啲錢,於是就諗住將啲錢留俾我地三姊妹,你阿婆好信你姨媽,就將以前啲屋嘅地點講咗俾你姨媽知,等佢帶埋我地兩姊妹一齊返去試下挖番啲金出嚟.
點知後嚟有公安搵你阿婆,話拉咗佢個女,拉佢嘅原因係發現佢帶大量黃金出境(我唔知依條係咩罪呀).就係咁,你阿婆就知道你姨媽自己走去搵啲金,即係想獨吞.啲金就俾大陸嘅唔知公安定海關充公咗(落袋掛),而你姨媽就一直掛住啲金就出現咗精神問題,好多年都係咁,到最後仲上屌自殺,我就成日形住件事同降頭有關,所以你以後都係咩都小心啲喇.」
年少時候,我真係覺得姨媽自私,如果佢將啲金分俾我地就發喇.而我年少時亦總係覺得我阿媽好迷信,對任何鬼神之說深信不疑,講得愈離奇就愈信,邊有咁多降頭呀!邊有咁勁禍及三代呀!但係當年紀大咗,我開始覺得世界之大,係可以無奇不有,世上有降頭之術亦不無可能,後來讀到司馬中原先生嘅「巫蠱」,文中亦有提及降頭巫蠱之術會牽連三代.
幸好事隔多年,我阿婆嗰房人同我依代人都叫相安無事,可能個降頭無咁勁掛.但係比起降頭,我更加相信嘅係因果,有啲唔見得光嘅錢,你受唔起,攞咗真係會無命洗,當年我屋企分唔到啲錢可能真係執身采.
最後一定要聲名一樣野,對於坊間嘅鬼神之說,本人認為係以呃神騙鬼居多,我阿婆生前就因為迷信而被祈福黨呃過錢.


text:
我遇到过嘅灵异嘢我同我女朋友一齐7年,佢天生有阴阳眼,同埋唔知系咪佢八字特别惹呢d嘢,所以咁多年嚟都经历过唔少超自然嘅嘢.开头未一齐时佢话佢睇倒嘢,我都系信一半.後尾同佢睇过几个师傅,又识咗几个长辈系识呢d嘢嘅,佢地倾倾下都会好自然咁明示或暗示话知道我女朋友睇倒嘢,我先至敢confirm原来佢真系有,同埋有阴阳眼系可以睇得出架...
鬼揞眼好多时d人都会话系自己用嚟解释操心大意嘅藉口.有d冇办法证实嘅我唔讲,呢两单系几肯定有嘢.我讲单简单d嘅先.
话説同女朋友去台湾旅行,第一晚住机场隔嚟间酒店,好似系ibis,反正系我住过唯一一间浴室对住房嘅落地玻璃墙系一咁制会由全透明变全白磨砂(寒战郭富城个office咁)啦.一入到房女朋友即刻话头痛,通常咁嘅情况都系有嘢架喇,但系反正瞓几个钟就走,反以懒得换房.一夜相安无事,第二日瞓醒,女朋友话愈嚟愈不安快d执完嘢拿拿声走.佢将佢化妆袋摆入我个背包时发现个化妆袋冇咗个星型锁匙扣.个圆形铁圈喺度,粒星星唔见咗.粒星星成只手掌咁大,基本上半个化妆袋咁大,木做,有香味嗰d.. 佢话10分钟前化妆都冇留意佢唔见咗.於是我地搵咗接近15分钟,摷晒d嘢出嚟,成间房睇过晒冇,最後系我揸住个化妆袋同佢嘈,我话系咪嚟之前已经甩咗,佢坚持喺酒店攞出嚟仲有,当时仲话闻倒d香味,但系就系搵唔倒粒星.反正到最後都系搵唔倒,咁我摆返个化妆袋入背包就check out 走.坐车去到第二间酒店,打开背包泻底d野准备去行街.一睇,呆咗.老莲咁大只星星挂咗喺个化妆袋度.我女朋友望咗粒星一阵,拆咗出嚟同我讲净间攞落街掉咗佢.
再强调,粒星星有大半个化妆袋咁大.佢发现冇咗粒星,递俾我我睇完,研究倒净系粒星冇咗个圆扣仲喺度,我揸住佢嘈咗都有5分钟,其间我仲将佢fig嚟fig去.好肯定粒星系唔存在.
页: [1]


text:
好耐冇探嫲嫲,今日單拖去咗探佢.
由細到大,我哋幾兄弟姊妹都同公公婆婆親啲——可能係因為老豆就佢老婆(即係我阿媽),成日都陪老婆返外家食飯啦.細個嗰陣,幾乎每個weekend都會去公公婆婆度食飯,有時放假又會過埋夜.公公婆婆比較後生(阿嫲大佢哋近廿年,而阿爺好似又大阿嫲近廿年——26年前阿爺死咗lu我對佢乜印象都冇)又受過教育(阿公中學畢業咖退休公務員嚟,阿爺生前喺香港生活幾十年都唔識講廣東話,喺阿嫲口中係一個毫不長進嘅野蠻咕哩,正宗粗人),啲阿姨同舅父又玩得,所以自細就鍾意去公公婆婆度.相反,老豆佢哋幾兄弟姊妹唔算close(得大伯一家我覺得係親切,但又早早移咗民),多數係各自探下阿嫲,過年先會團年同團拜…雖然小學時父母出差兩個月都係阿嫲嚟湊我哋,但對嫲嫲嘅感覺,仍然係佢好惡,傳統,老派,同有距離感.
細個都鍾意聽嫲嫲講故仔,講下日本仔打到嚟香港九龍新界冇得避,講下打仗斷水斷糧要飲馬尿食樹皮,講下阿爺只係兵荒馬亂時阿嫲個阿媽喺街拉入嚟同個女成親嘅陌生粗人成日醉酒打老婆(所以阿嫲好憎阿爺),講下生咗十個仔女但夭折五個淨返而家嗰五個,講下佢點揹起頭家湊大幾個仔女…嗰時成日問父母:「嫲嫲講啲嘢真定假咖?」媽媽笑笑口話:「有啲真,有啲可能誇張咗,有啲可能佢記錯,你當故仔聽就得.」又記得父母出差阿嫲代為照顧我哋嗰兩個月,有一次常識科備課要寫我哋嗰晚食咗咩菜,我問完阿嫲,就喺書度寫「小童菜」.第二日老師見到我個答案,笑:「係小棠菜,唔係小童菜呀!」其實好小事,又唔計分,老師亦唔係話我啲咩,但嗰時就係覺得好瘀(話晒都係得閒考下第一嘅高材生呀),嗰幾日有啲嬲嫲嫲,覺得佢廣東話咬字唔清晰令我出醜.
細個同阿嫲嘅交集大致就係咁多.關係唔惡劣,因為相處唔多冇咩爭執.話親咩?真係唔算親,疏疏地咁.大個咗應老豆要求,要定期自發探嫲嫲,因為嫲嫲獨立又倔強,堅持要自己住;獨居老人好寂寞,老豆話我哋去坐就得,聽嫲嫲自說自話就得.我哋依然怕嫲嫲——怕佢無啦啦鬧我哋,怕我哋有嘢做得唔夠細心同主動俾佢話唔孝順唔識分長幼(例如細佬最細佢要主動斟茶,我即使只大佢兩年我係家姐佢都要「服侍」我),怕佢喋喋不休講幾個鐘都唔放人,怕同佢溝通唔到(佢冇老人癡呆,但係一個典型老人家點都有代溝)…總之我哋打死都要約埋兩三個人先敢去探嫲嫲,為嘅竟然係有咩勢色唔對可以互扯貓尾閃人…諗返真係好不孝.
幾年前寒流襲港因為太擔心獨居嘅嫲嫲所以試過一次自己衝去去探佢,但後嚟又變返死都要黐屋企人一齊去.年半前有次嫲嫲無啦啦打嚟話要介紹我相睇,我感受到佢嘅關愛但同時又好鬼無奈,完全唔識回應…好在幾個月後我出咗pool可以同佢報喜叫佢唔使介紹男人過我.呢幾年嚟,呢兩次經歷係拉近咗我同嫲嫲嘅距離,但就僅止於此…過咗嗰排,我又繼續好怕,同極少探嫲嫲.
今日單拖去咗探嫲嫲,唔知點解有動力,唔知點解有勇氣,純粹見放假有時間就一個人上去探佢.
上到佢個公屋單位,撳鐘冇人應,拍門冇人應.心諗:可能瞓咗,或者冇戴助聽器聽唔到,不如閃人,唔好煩佢.
股「一個人探嫲嫲」嘅勇氣開始流失.呢個時候隔籬屋嘅阿婆經過:「探阿婆呀?大力啲拍門啦,佢喺度咖.大力啲啦!」我尷尷尬尬話:「哦…好…唔該你.」然後繼續細細力拍門——我根本就想逃跑,真係好可恥兼且好冇用——嗰個係我阿嫲啊!點解我要怕見佢?咩孫女嚟咖?!/___\「大力啲啦!佢喺度咖!」隔籬屋個阿婆回頭嗌我…我真係好羞家,探自己阿嫲都咁龜縮鬼鼠…
拍多咗幾下,終於有人應門.
嫲嫲拎住枴仗慢慢嚟開門,望咗我一陣,定一定神先問:「你係邊個呀?你係恩恩呀?」因為嫲嫲撞聾,所以我好大聲咁話:「係呀!嫲嫲!我係恩恩呀!恩—恩—呀!」
嫲嫲又定一定神,緩緩坐低:「哇!好靚女呀!」然後叫我都坐低,再同我傾咗兩個鐘.嫲嫲年逾90,跳躍式思維,不停轉話題.我知我咁寫會好散亂,但我盡量都想記到就記,始終屬於我同佢嘅時光唔知仲剩幾多…
嫲嫲話我好靚女,好似媽咪.「我同你講呀,你點解咁靚呀?因為你阿媽靚,你老豆又靚.你嗰時一出世,我就覺得呢個衰妹點解咁鬼靚…」其實每次嫲嫲見到我哋幾兄弟姊妹都會話我哋靚(明明只係大眾樣),而且每次都會大讚我阿媽好靚好叻好乖.我好鍾意聽到嫲嫲讚媽咪,我覺得好自豪.其實嫲嫲對四個新抱基本上都係有讚冇彈,我都覺得我啲伯娘呀嬸嬸呀同埋我媽都好孝順好賢淑——我有偷偷地學咖.我都會好想男朋友屋企人覺得我知書識禮有家教,雖然男朋友總係話:「迫自己做咩啫,佢哋唔care咖,你唔使諗咁多嘢.」🙄
嫲嫲話想見我男朋友.「你幾歲呀?咁佢幾歲呀?如果啱嘅快啲結婚,如果唔係佢會走寶.你唔敢講嘅話帶佢嚟嫲嫲度,嫲嫲同佢講.」喺嫲嫲心目中,佢孫女就係寶——同佢新抱一樣又靚又乖(叻唔叻佢唔care).嫲嫲以我為榮(雖然靚唔靚真係見人見志sosad),我點都會覺得開心.「個男仔呀,唔煙唔嫖唔賭就好咖喇,至緊要佢都孝順.佢係咪做電腦呀?」嫲嫲記得男朋友係毒撚我都呆一呆.嫲嫲真係好醒好精靈,同埋我講過一次佢就記入心…adore.可能因為嫲嫲年事已高,佢牽掛嘅就係淨低嗰幾個孫幾時結婚,幸唔幸福.我好想話俾嫲嫲知,就算我未結婚,我而家都好幸福,將來都應該會幸福.
嫲嫲話佢近排食咩嘔咩,腰痛腳痛.「死又死唔去,生又捱唔住…我好想死咖,但仲未死…都90幾歲啦,90幾我都唔記得啦…食咩嘔咩好辛苦呀!我好慘呀!冇辦法呀!冇辦法呀!做人係咁呀!」嫲嫲話自己93,94歲,我計返佢屬虎嘅話應該係91歲——都算長壽啦.年紀咁大,身體嘅衰老同痛楚佢都經歷緊,但嫲嫲活到91個腦都冇乜退化跡象.佢眼會矇耳會撞聾,會口快快講錯啲人名,但整體嚟講佢頭腦清醒到爆.年紀咁大,91年嘅生命又充滿痛苦同不快,頭腦仲咁清醒都唔知係好事定壞事.「我喺大陸買咗個墳,嗱俾你睇下…」嗰本相簿我見過好多次,今日再仔細揭我先發現個墳啲相係十幾年前影,即係嫲嫲未到80已經舖排好身後事…而佢活到91,即使都有5個仔女10個孫2個曾孫,但佢都享受唔到咩天倫之樂,冇咩令佢留戀在世…可能佢前半生實在太苦,而我哋呢班兒孫又實在太疏離俾唔到咩溫暖佢…我真係覺得自己好不孝.
嫲嫲話佢對唔住邊個邊個仔女.「我對唔住你老豆呀,佢好淒涼呀,入好多次醫院…嗰次喺九龍城吖嘛,阿妹接佢放學…」老豆小學就遇到嚴重交通意外,成隻腳捲咗落貨車底.係嚴重,好很嚴重,但事發至今已經過咗48年,老豆捱過好多手術同埋神蹟咁嘅康復過程,而家雙腳健在行得跑得踩得游得…據說當年追我阿媽時我阿公都反對(驚老豆touchwood跛咗養唔到老婆),但結果老豆都係同佢嘅初戀即係我阿媽拍拖8年結婚32年恩愛到而家(閃過我一百倍).老豆move on咗幾十年,而家好幸福,而嫲嫲原來仲活喺內疚之中…其實好難想像,內疚近半個世紀嘅人生係點過…一定好辛苦.
嫲嫲話佢啲仔女邊個邊個對佢唔好.「嗰時佢又冇錢又要結婚,我借咗幾萬蚊俾佢佢而家都冇還過.家用又得幾百蚊.」其實嫲嫲次次講啲時地人事都好似唔太一致,而且我對於個真確性好有保留…但我諗個重點唔係邊個事實有冇咁對嫲嫲,而係嫲嫲感知上覺得啲仔女咁對佢.有時聽嫲嫲講嘢我都好亂,一時話啲仔女好乖一時話啲仔女激死佢…我係後輩我唔應該亂judge,但我聽到嘅係嫲嫲勞碌一生,到而家仍然唔開心,生命充滿苦澀.或許經歷真係太多,啲傷痕怨恨抹都抹唔走.
嫲嫲話堂哥對仔女好得意.「哇,佢兩個呀,好鬼死得意,一個幼稚園一個BB班喇.」其實我印象中嫲嫲埋怨過堂哥一年先探佢一次甚至過年都唔出現.我懷疑嫲嫲根本冇見過對曾孫幾多次,正如佢一個月都見唔到我一次,但佢對於啲孫同曾孫,選擇咗只記好嘢(即係靚同得意lol),選擇咗寄望佢哋將來幸福.嫲嫲一生活得痛苦,對仔女夾雜愧疚同失望,但又對啲孫同曾孫嘅寄予盼望——又或者,活到91歲,只要兒孫之中有人幸福,就係嫲嫲而家覺得最安慰嘅事.
嫲嫲話我要孝順公公婆婆.「你哋細個成日去黐餐,而家你應該多啲買嘢俾外公外婆食.」嫲嫲話我如果帶男朋友見公公婆婆,都要買「手信」上去,絕對唔可以兩手空空.「要孝順,要俾人知你有家教,知唔知道?外公外婆好錫你,你要孝順佢哋.」嫲嫲始終重視孝義,好重視.我會記住.或者都可以買啲胡椒麵俾阿公食,之前買過幾次蝦子麵俾佢佢個冧樣出晒嚟,好可愛.
嫲嫲又再話要見我男朋友.「你睇下佢幾時休息,上嚟見下嫲嫲,坐一陣就得,唔使坐好耐.你哋唔好過年先嚟喇,過年太多人,好迫.你哋平日嚟啦.」嫲嫲仲提我提男朋友上嚟要帶「手信」.佢話可以買兩個橙嚟,或者蘋果,總之買一對,雙數.「或者一個蘋果一個橙啦,蘋果係女仔嘛,橙喺男仔,咁買上嚟咪一對.」嫲嫲講嘅送禮根本唔係要名貴,係要有長輩心,呢啲都係老豆教我嘅嘢.我會記住.會記得嫲嫲話帶男朋友去見佢時一定一定要買兩個生果上去,要有佢心.諗諗下其實我想學下煲湯俾嫲嫲,雖然唔知佢飲完會唔會都係嘔…
一到6:30pm,嫲嫲突然話:「好喇,你返去喇,阻咗你好耐喇.返去啦,乖喇,記住帶男朋友嚟俾嫲嫲睇.走喇.」然後擔住枴仗送我去門口.送到我出門口,嫲嫲仍然捉住我隻手,提我帶男朋友俾佢睇.
「唉呀,你哋真係個個都好靚,又高大.我啲孫個個都好高.你男朋友高唔高過你呀?」「佢高過我呀.」嫲嫲笑一笑,冇再講啲咩:「好啦,走啦你,拜拜.」「嫲嫲你自己小心啲,我再嚟探你呀!」
一閂閘,我有啲不捨.唔捨得讓自己嫲嫲又對住四幅牆承受孤寂.真係要多啲嚟探嫲嫲,仲有公公婆婆.
老老實實,單拖坐喺度聽嫲嫲自白兩個鐘,係好耗精神嘅事;但而家唔聽,唔知幾時冇機會再聽.我唔係嫲嫲湊大,做人孫女28年,同嫲嫲傾偈,拖手嘅印象少之又少…今日嘅相處我會好好記住.我一直覺得嫲嫲係個好distant嘅親人,但原來喺嫲嫲心目中,我呢個一年都見唔到12次嘅孫女係咁重要,重要到佢會捉住我隻手唔捨得放.
或者嫲嫲大半生都只記得累積落嚟嘅一堆傷心事.過去嘅嘢我改變唔到,亦好難扭轉佢對呢91年人生嘅感受;我只希望喺未來嘅日子,盡量令佢可以taste返少少開心同安慰嘅滋味.


text: 方力申同鄧麗欣(Stephy)拍拖10年,上周四突然透過經理人公司發聯合聲明宣佈分手,小方噚日獨自見記者禁不住流下男兒淚,承認雙方「有問題解決唔到」,全城關注!分手雖然係兩個人嘅事,但佢哋身邊朋友都好關心,今日讀者陳先生就透過「爆相爆片」,爆小方今日去咗跑馬地Hong Kong Football Club嘅私人會所做運動,身邊仲有Stephy好姊妹吳雨霏嘅「網球王子」老公洪立熙(Brian)相陪,睇嚟小方同Stephy應該真係和平分手,能夠做到再見亦是朋友,如果唔係Stephy老友Kary都唔會畀自己老公陪住,開解吓對方讀者陳先生透露今日下午12點,見到小方同Brain先去咗健身房做GYM,約1點鐘準備離開之際,佢哋就去咗買酒.片中見到戴住鴨舌帽,全身黑衫配黑褲嘅小方,成程面無表情,隱約聽見Sales姐姐話:「兩隻唔同味,Tequila淡啲.」陳先生表示:「佢(小方)原本想揀Tequila,諗住啃啲,但最後都係揀咗支220蚊紅酒,嗰支約14,5度.仲聽見佢話『呢支酒啃唔啃?勁唔勁?我哋攞嚟隊酒嘅』,二人逗留15分鐘就走咗.」睇嚟10年情觸礁,真係令小方好傷心,要用酒精麻醉自己.問陳先生係咪第一次喺club遇見小方?佢話:「唔係,都見過幾次,但就唔係常客,Kary老公見得多啲.今日喺健身房就見到佢玩跑步機同舉重,全程都冇表情,同乸埋口面.」


text:
自從知道自己有BB後, 心情好難用言語形容.
真係既開心, 又擔心, 既期待, 又害怕好快來臨
以前未有BB既時候成日幻想如果有BB有幾好, 所有人都會好錫你, 好照顧你, 趁後生可以做媽咪係一件好型既事, 肥又無人會話你, 因為大肚婆肥係正常..哈!
但當真係知道自己個肚入面存著一位小生命時, 其實自己會係比任何人更擔心佢; 而且到呢個先會切身咁驚醒到自己係咪真係適合做媽咪?!
雖然呢一刻我既BB仍然係好細個, 大約只有一個月, 而且其實仲未聽到佢既心跳, 但我已經覺得自己由呢一刻開始已經好似無晒自由咁!
我由呢一刻開始已經要同我鐘意飲既咖啡, 綠茶, 魚生, 海鮮暫時講句再見, 另外再諗深一層, 我暫時唔可以再去旅行啦!! 嗚~~~~
雖然我知自己將要放棄好多野, 而且亦可能係惡夢既開始.... 但我個心始終係好期待BB既來臨, 希望BB可以健健康康咁出世.
另外我都好開心老公既反應同埋對我既關懷, 自從同佢講左我有左BB後, 佢真係對我細心好多... 每日都會打幾次電話黎問下我點. 我唔係同BB爭寵, 但見到佢咁緊張BB 同我, 我都好開心. 好窩心!
尤其知道佢自己上討論區睇關於產前產後既野, 我覺得佢好傻, 好好笑...
BB, 希望你健健康康咁生長落去, 我同爸爸都好想見到你, 抱你同埋錫你架!
求主保守!!!


text: 即係咁,摷垃圾呢件事……除非係唔見嘢,否則,大部份時間都被視為侵犯私隱乜乜乜;而個人認為,只係污糟咗啲.如果要去到喺眾目睽睽下當街摷垃圾桶係咩玩法呢?前晚8點幾,楊明同高海寧(高Ling)現身北角城巿花園,見到咁齊腳,哦,原來係幫大台拍劇開工.首先係楊明拍先,劇情安排佢摷垃圾桶,當佢拎起垃圾桶頂部時,用咗少少力扔開個垃圾桶,然後狂摷垃圾,搵到個盒,影張相,咁就完咗.然後輪到高Ling,劇情安排佢喺藥房買藥,佢出咗藥房後飲咗啖水,啪埋粒藥,再掉個盒落垃圾桶,OK,收工.組織番成個故事,應該係高Ling買藥同食藥行先,然後楊明「跟蹤」到,再走去摷垃圾桶睇佢食咗乜嘢藥,再影低做證據.可能劇組冇申請到封街拍攝,所以沿途有好多人圍觀同狂影,場面好鬼熱鬧.喺楊明拍緊嗰陣,近排似乎係轉咗口味愛上攝影嘅高Ling就喺側邊左影影右影影,影吓楊明,影吓劇組人員,仲有影吓影佢嗰啲人;至於率先拍完嘅楊明,就係高Ling拍緊嗰陣行開去買嘢飲,好多途人都認得佢,差唔多有20,30人圍住佢,其中有人讚佢靚仔同高大,唔知係咪被人讚得多唔好意思,楊明個樣好似有啲緊張咁.高Ling方面,並唔係冇人讚嘅,只不過係因為佢黐住crew多,又勁多工作人員圍住佢,所以啲觀眾埋唔到佢身,令佢可以被讚嘅機會減少咗啫.


text:
你多唔多朋友?覺唔覺得……踏入了人生第二十個年頭開始,身邊的人好似一個一個淡出你的世界?
打從十八歲開始,經歷左A-leve(對,作者都老啦,即係你地DSE),突然發現七年黎(或者六年)嘅中學生涯都會有完結嘅一日.Last day前一星期好似都仲有好多野未搞掂,未搵邊個老師影相,件校服未搵邊個簽名之類.然後到左last day最後一個鐘聲響起,驚覺之後可能再無機會聽到呢個咁熟悉嘅鐘聲(樹仁例外?),個世界好似突然停頓左咁,不過兩秒後你發現原來只係你個腦hang左機,時間絲毫都無停頓過,只係你發現自己根本未好好整理思緒同情感.路,還是要走,不過係各走各路姐,好彩咪入大學,有錢就外國升學,一係就asso/HD之類,再唔係就返工.
「開返個whatsapp group啦,依加咁方便聯絡,隨時都可以約到喇,得閒又可以返學校探老師.」以上對白人人都聽過,whatsapp group開左,沉埋底.開頭個group真係好多人講野架!講下入ocamp有咩玩,組爸媽有幾好,大學有幾free……然後講講下,發現好似無咩好講,你有你生活,我有我忙碌.我唔會感受到你上莊有幾熱血,同樣你都唔會明白我追GPA嘅痛苦,而返工嘅就表示咩係day off.Re U嘅頻率不斷下跌,人數當然一次少過一次,最後咪又變成自私約.
開頭以為讀大專只要唔係好摺,點都會識到一班朋友掛?但原來相比之下,中學嘅朋友關系原來簡單得多.你以為你個groupmate好好人,其實只係佢freeride你嘅前奏;你體諒佢要成日唔舒服,幫佢做埋佢嗰份,點知轉個頭人地已經響LKF post 相上ig蒲緊;你以為佢兩個平時好似金蘭姐妹咁friend ?點知其實兩個背都不停插對方,到最後關頭就互相出賣.仲未講啲人明明無上過堂,平時功課爛晒grade,唔知點解 exam就A到.其實係咪得我一個覺得呢啲野好恐怖呢?成日話大學係社會縮影,但對我黎講大學仲黑暗過社會.同時教識我呢個世界原來「朋友」可以有好多種,friend with benefit, source friend ,兵……you name it
二十歲多啲出黎做野,就更加難識到同事以外嘅人.可能未過試用期已經知道晒成team邊個係人邊個係鬼.咁公司可唔可以識到朋友?我覺得都可以嘅,但唔會多亦好難遇到深交.如果你好似我咁,兩年內做三份工,就更加難同人熟落.人返工主要都係為左錢同利益,人工固然之重要,但其實同事之間嘅關系咪又係建基於利益.講老闆是非係為左建立共同敵人從而建立「坐埋同一隻船」嘅心理現象.你同老闆做朋友?即係你企佢嗰邊啦,咁你預左比人杯葛啦;講同事是非係為左分黨分派,確保大家響做野時減少差異.好功利?其實只要諗深一層,一樣米養百樣人,同一間公司有人hea底有人搏升,有人做高層有人做食物鏈底層,唔同人又唔同部門,用「對自己利益最大化」黎分別邊啲人應該同自己同類,再美其名為「朋友」,咁唔係最乎合人性咩?如果「家庭」係代表保護,咁「朋友」就應該係「生存」,無共同利益(甚至興趣,話題,價值觀)又點會做到朋友?
無話否定邊種朋友關系,無話邊類朋友一定係最高尚,只係人越大,利益關系通常越大,好難再搵返細個嗰種比較簡單嘅友誼.人大左會更加珍惜你身邊嘅朋友,因為社會上越黎越難搵到可以講兩句嘅人.同人流露感情同講秘密就好似比左把刀人咁,的確可以增加雙方嘅信任,但同時唔知佢會唔會有一日插你一刀.係救你定害你?好多時我連落注都唔敢.
好似講到好灰,但向好嗰方面諗,其實到左呢個年紀都仲係你朋友嘅人,真係好難得.唔一定話要生死之交,但當你要人幫嘅時候無托手踭,得閒出黎食下飯,肯聽你廢噏幾句,咁樣已經好好.人越大越難識到朋友,更加難留住身朋友,隨住人嘅轉變,我地會疏遠同自己唔同嘅人(無友不如己者?),最簡單睇下結左婚嘅朋友仲可唔可以日日搵你,到佢地生埋仔就幾乎無左呢個人嘅出現.又或者當朋友少見左,就會覺得見唔見都無謂,嗰個人對你重要性就會降低,慢慢離開左你都唔覺.最差嘅原因就係絕交,可能只係一啖氣,一句說話,一個唔小心,咁就無左個朋友.不如大家又數下有幾多個「朋友」,試下唔好check 電話同facebook,閉起雙眼諗下你仲剩返幾多朋友?


text:
呢個世界上肥,有分好多種,有「幸福肥」,即係因為你個人太幸福,例如蜜運中,所以個人自然會肥啲, 亦有樣野叫「旅行肥」,係因為去旅行太過放肆而增肥,其實跟據小編咁耐以嚟嘅實戰經驗,去旅行係例牌肥足幾KG,尤其係去台灣,泰國同日本呢啲高危地帶,其實到底點解去完旅行會肥, 以下呢幾點絕對係致肥元兇.
1. 一日6﹣7餐
去旅行梗係放肆咁食,一早係酒店食完早餐無耐,喺條街度就見到吸引嘅小食,諗都唔使諗就即刻買,夜晚食完晚晚餐之後又會去掃街,真係一日食足6至7餐.
2. 延後減肥計劃
明明係香港好有決心咁設定曬啲減肥計劃,好似係戒濃味嘢或者戒甜品,但一去旅行就放肆,咩都吞落肚.
3. 食完宵夜即瞓
係人都知食完野起碼要幾個鐘先消化到,但去旅行食完個宵夜都點幾兩點,翻到酒店又撻落床即刻瞓,嘢食都未落格,梗係肥啦.
4. 零食小食無停手
掃街,作為去旅行嘅指定活動之一,又點會令你個肚有得抖,尤其泰國台灣岀名多夜市,更加手不停口不停.
5. 無時間做運動
好多人係香港都有固定做運動嘅習慣,例如係跑步或者去做gym ,不過如果去旅行日日由朝玩到晚,訓嘅時間都唔夠,仲點做運動,總之千萬個借口唔做運動啦.
相片來源:pakutaso


text:
最近睇緊姚元浩嘅《元味好生活》,每集節目元浩都會邀請唔同嘉賓一齊體驗各種戶外活動,露營過夜及野外煮食.唔睇都唔知,原來台灣依家好興揸露營車到郊外露營,而且仲癲到每個家庭都為自己架露營車做出各樣主題,倒如民族風,all handmade decoration,法式風情等,真係大開眼界,最正就係架露營車可以變出一層角樓出嚟俾小朋友上去瞓.
剛剛睇完男神王陽明同元浩玩越野飛車,超刺激,連周身肌肉,紋哂身,man 到爆嘅王陽明都全程乸埋塊面,用雙手掩護住個頭,皆因上落山坡嘅角度真係差唔多接近九十度咁滯,又無特別安全措施,仲恐怖過玩過山車,俾著我係座上客的話,我肯定暴斃車上,嚇都嚇死咗!!
幾乎每一集元浩都會用到荷蘭鍋去煮食,佢勁讚好用,其實荷蘭鍋就係一隻戶外版嘅「Le creuset」或「Staub」,都係一種鑄鐵鍋,不過就係用支架吊起,直接喺柴火上面煮食,最特別係鍋蓋經特別設計,可以放上燒著嘅柴同炭,實行上下夾攻!前幾集男神高以翔露營時就煮咗個海鮮蛤蜊意大利麵,最特別係佢用咗檸檬汁去煮,真係從未試過食酸味嘅意粉,但元浩試過之後又話估唔到咁好味,攪到我都想試吓!反正屋企都有檸檬,又可以順便清埋上次整韓式海帶蜆肉湯時用剩嘅蜆肉,不過我就用自己個方法去煮,因為用料唔同,起碼高以翔係用新鮮帶殼嘅蛤蜊去煮哦!
材料:
急凍蜆肉
洋蔥
蒜片
番茄
辣椒
扁意粉
調味料:
上湯
鹽
黑椒
檸檬汁
- 蜆肉解凍後略沖洗,輕輕榨乾水份;洋蔥去衣後切碎.
- 番茄洗淨,去蒂切粒;辣椒切碎.
- 燒熱油,爆香洋蔥,蒜片同辣椒,加入番茄同蜆肉快手兜炒幾下,離火.
- 煲滾水,加鹽,依照包裝袋上指示煮熟意粉.
- 將意粉加入炒過嘅材料內,加適量上湯,兜炒至收乾水份.
- 最後加鹽,黑椒同檸檬汁調味即可上碟.
味道比想像中好好多,酸酸辣辣,加上蜆肉嘅
鮮味,最啱天時暑熱無乜胃口時食.
如果真係好似男神咁用新鮮蛤蜊加其他
海鮮料去整,肯定更加正呀!!


text:
2017年1月21日,今朝食完早餐,就行去帶廣駅前面嘅巴士站搭拓殖巴士去十勝牧場,駅前廣場有好多雕塑.
我哋搭去然別湖嘅51號巴士
大約35分鐘就去到十勝牧場
十勝牧場係一個家畜,植物改良同研究中心,即係類似嘉道理農場嘅地方
啱啱差錯腳落堆積雪度,要即戲除咗對鞋出嚟清咗D雪,如果唔係喺鞋內溶雪就凍鬼死
行入牧場嘅路冇乜人行,可以慢慢影相.
路旁有路牌提醒司機有狐狸過馬路
原來雪地上真係好多狐狸腳印
喺牧場內有一個馬魂碑,可能係紀念牧場內嘅馬匹啦
行到去牧場嘅辦事處,諗住問吓係咪可以去睇馬追い運動(冬天時讓懷孕馬跑步,預防難產)?點知原來今日係星期日,牧場休息,冇馬追い運動睇.
冇得睇馬追就行去睇白樺並木啦,沿路D風景都好靚,係咁影相
約行10分鐘就到白樺並木,依條長1300米嘅路上,兩旁種咗白樺樹,一年四季都有唔同景色,仲有好多日劇喺依度取景架.
睇完白樺並木之後就去音更高校前搭巴士返帶廣,今日係星期日,原來仲有D學生要返學喎,唔知喺咪補課呢?
出到帶廣駅,行去對面食豚丼,依間係最出名嘅「豚丼のぱんちょう」,依家已經係由第三代傳人打理.我哋今日嚟得早(未夠12點),所以唔洗排隊.
D烤豬肉超好味
食完飯就去行吓長崎屋,芊芊買咗對草泥馬手套
行完後就返東橫inn攞行李,然後坐十勝巴士去十勝川大平原酒店,依間酒店最出名係可以得坐熱氣球同浸「美人湯」.十勝川溫泉係世上罕有含天然保濕成分嘅植物性褐碳溫泉,全世界只有兩個地方有,另一處喺的德國.據說浸完之後肌膚會變得光滑水嫩,因此被稱為「美人湯」.
我哋今晚住嘅和室,同平時住開嗰D溫泉酒店差唔多.
有幾套唔同色嘅浴衣放喺房內
仲有外套添
我見仲有光就拿拿臨走出去行吓影吓相,希望見到天鵝啦.首先行去十勝中央大橋,因為冬天時西伯利亞D天鵝會飛嚟十勝川過冬,所以依條橋又叫白鳥大橋(日本人叫天鵝做白鳥).
但係沿河邊行都唔見白鳥,最後行上白鳥大橋,睇吓見唔見到啦
行到十勝川中央都係見唔到白鳥,睇嚟今次睇天鵝嘅計劃都係冇架咯.
白鳥影唔到就影吓芊芊啦,芊芊依家鍾意影菲林機,估唔到我十幾年冇用嘅FM2都可以重出江湖.
睇唔到天鵝就行去十勝が丘公園
依個公園每年冬天都會舉辦十勝川天鵝祭彩凜華晚會,啱啱今晚係開幕第一晚
喺門口有個手湯可以浸吓
現場已經佈置好晒,只係等今晚亮燈
十勝が丘公園內直徑18米嘅時鐘,夏天整個時鐘旁種滿鮮花,稱為花時計
冬天嘅北海道四點鐘就日落,我哋都返酒店浸吓溫泉同食晚飯,今晚再嚟過啦.
行返酒店途中有間新開嘅十勝川温泉 Garden Spa
十勝川温泉 Garden Spa係一個溫泉主題商場,內有餐廳,土產店,風呂...
仲可以燒嘢食
有足湯
返到酒店,浸完個靚溫泉就去食自助晚餐,餐廳提供嘅食物多數都係道產品
最正係依個十勝和牛鐵板燒,好好味
食飽就返房換衫出去睇彩凜華,晚飯朝間酒店D工作人員已經同我哋鋪好床鋪咯.
酒店有免費專車去會場,一入場就見到好多人浸手湯,可能天氣太凍啦(約零下10度).
我哋嚟之前問酒店攞定遊戲券,玩完遊戲就可抽獎,大獎係當地特產,但我哋都只係得細獎~三張明信片.除咗可以玩遊戲外,仲可以喺依度換一杯熱鮮奶添.
D當地人將D細路仔扮得好可愛嚟睇燈飾
光の隧道
光の動物園
冰滑梯
會場有得玩吹泡泡,D泡泡喺零下10度好快會變成冰泡泡.
晚上嘅花時計
今日見到嘅白色雪糕筒燈飾,內裏裝有唔同色嘅燈,仲可跟著場内播放嘅音樂而變色,好好睇
拍咗一段彩凜華會場內嘅片睇吓
睇完之後就搭番酒店專車返大平原酒店,再浸多一次美人湯先.


text:
左起: Aaron Kwong, Eric Loo, Henry Lee Jr.
車人一句
打鐵趁熱 SEC超級耐力錦標賽× BMW M235i Racing
贊助商連結
香港嘅傳奇賽車手之中, Henry(李萬祺)可以話係殿堂級, 80後或以上嘅車迷,肯定記得喺 2000年澳門賽車中, Henry以 Peugeot 306與德國車手 Engstler鬥到最後一刻,幾經辛苦最後奪得亞洲房車錦標賽年度冠軍同東望洋亞軍,呢一幕絕對係車壇經典之一!
事隔十七年,曾闊別賽車近六年嘅 Henry,啱啱喺 4月 30日終於出山再戰,帶領同樣闊別賽車活動達十年嘅車手 Eric,仲有新手上場鬥車嘅 Aaron合共三人,參加四小時耐力賽事.筆者賽前落咗廣東國際賽車場,採訪呢班加埋過百歲嘅熱血中佬,開始時以為佢地玩玩吓,點知最後玩到個冠軍返嚟,簡直係個勵志故事.
暫時呢架 M235i Racing嘅表現,三位車手都覺得好滿意,不過因為車重連油同車手已超過噸半,有機會加快車胎,迫力皮同懸掛損耗,所以未來都會用更多碳纖部件偷輕,目標減多 60kg.
有冇試過約朋友食飯約成半年都未食得成?有冇發覺通常朋友聚會都係即興最成功?好多事情,有太多時間考慮,都未必成行!呢三位熱血中佬,兩位好耐冇鬥車,一位從未鬥過車,但決定參加呢場耐力賽事,由組隊,揀車,報名都只係今年 3月開始,時間短得誇張!
點解無啦啦呢三個人會走埋一齊比賽呢?事源由其中一位車手 Eric發起, Eric:「年頭同識咗好耐嘅 Team Master Champ負責人傾開,佢哋啱啱代理咗隻日本 WAKO's偈油,想搞吓宣傳,之後我提意不如鬥吓車,玩耐力賽順便試吓啲產品,講吓講到 3月,咁啱 4月 30日就有一場四小時 SEC超級耐力錦標賽喺肇慶廣東國際賽車場舉行,二話不說就開始埋班,揀車同報名參賽.」
SEC賽事簡介
SEC超級耐力錦標賽屬於國家體育總局同中國汽摩聯批准,係國際汽聯( FIA)登記註冊嘅國內耐力賽事.賽事分廣東,上海,北京,成都,寧波,貴州多個賽區,除咗有分站賽事,仲有單站賽事參加,賽事分為最短嘅一小時賽同最長嘅十二小時賽,屬國內最熱門嘅耐力賽事.
耐力 專用戰車
當決定鬥車, Eric表示佢哋首先揀車,再搵人埋班,「因為今次比賽目的只係想收宣傳之用,所以想件事有型啲,原本諗住用 Honda Integra Type R( DC5)或者 Renault Clio落場鬥,但因為想再有型啲,最後其中一位車隊同事提意不如用 BMW,我哋喺 3月頭又咁啱發現喺日本有架入門鬥耐力賽嘅易手 M235i Racing車盤,車價約$60萬左右,於是就搵日本嘅買手幫忙試車再搞手續運嚟香港,過程一個月都唔使.」
呢架 M235i Racing,屬於 BMW嘅賽車部門專門為德國 VLN耐力賽同紐布靈 24小時耐力賽而改裝嘅入門落場車款.全車由 M235i街車經過偷輕同強化而成,車內除咗拆晒所有乘客座位,音響同冷氣偷輕之外,更加入防滾架等賽車安全裝備,而沿用嘅 2,979c.c.直六 turbo引擎,馬力比街車多咗 7匹即 333匹,制動,懸掛都經過強化, setting主要以應付耐力賽為主.而 M235i Racing最特別嘅地方係沿用由 ZF提供嘅 8前速 Steptronic自動波,波箱機械結構不變,仍然採用傳統扭力轉換器,不過軟件經過升級, Eric表示,呢套波箱仍然提供 D波,不過升檔要手動,拖波就可以全自動搞掂.嘩!落場車都用自動波,各位要好好珍惜你手上嘅棍波車!
2,979c.c.直六 turbo引擎輸出最大馬力 333匹,因為需要可靠性,所以表現唔算好爆炸.
車內所有「享受」嘅設備已經拆除,留意波棍同波棍台都改用碳纖偷輕,而中控台嘅冷氣表板,其實已經冇用.
8速自動波箱仍然有 D波模式,不過升檔需要手動,拖波就會自動完成,當然亦都有+/-全手動.
軚盤改用猄皮包裹,頂部內置轉波提示燈.
懸掛同迫力都有 upgrade,但設定都係偏向舒適,連經常玩 track day嘅 AK都話,呢架車舒服過佢玩 track day啲街車.
性能冇大改,但外形就比 2系街車誇得多,最誇係前輪後嘅大型導風口. BMW M235i Racing Spec.
引擎: 2,979c.c.直六 turbo
馬力: 333hp/5,800-6,000rpm
扭力: N/A
傳動: 8前速自動,附+/-模式
車重: 1,425kg
車身: 4,468× 1,987× 1,390( mm)
車價:約$600,000
查詢: Chronic HK( 3956 4944)
BMW有歸隊感覺
有咗車款, Eric開始着手搵車手. Eric:「我哋揀咗揸 BMW落場,所以想搵一位比較具代表性嘅車手,大家都知香港揸 BMW賽車出晒名嘅車手,一係關兆昌,一係李萬祺.關兆昌一早話過唔再賽車,所以就試吓搵 Henry,因為我同佢都好老友.」
當 Henry收到 Eric電話,知道成件事嘅來龍去脈,好快就答允加入車隊. Henry說:「我對上一次落場鬥車已經係 2010年鬥中國房車賽( CTCC),大家亦唔知道我平時係冇揸車,所以呢六年間,唔好話賽車,連車都冇掂!不過我真係好鍾意賽車,一直都心思思想玩番,但都要等到一個好嘅機會,好嘅車隊,好嘅比賽,我先會考慮復出.收到 Eric通知,知道有呢個機會參賽,我再問一問太太,佢話:『啱晒你啦!你咁鍾意賽車.』所以我好快就應承咗.」
除此之外,對 Henry嚟講,再次揸 BMW落場亦都係復出原因之一,「喺我賽車早期時候,我花咗好多時間喺 BMW之上.雖然之後都有用其他廠牌鬥車,不過始終都係 BMW陪伴我成長,今次知道會用 BMW戰車出戰,我會覺得好正,既有 old school感覺,亦都有重新歸隊嘅感覺,所以今次嘅復出,感覺都好好!」
當年 Henry同 Engstler喺最後一圈鬥到你死我活,最後 Engstler心急撞一撞 Henry車尾,衝線時已經追唔上.
Henry非常懷念奪得 2000年嘅亞洲房車賽總冠軍同東望洋亞軍呢一場比賽,認為呢次係人生賽車事業嘅高峰. AK新手心理最重要
因為耐力賽唔想揸得咁辛苦,除咗 Henry,都想搵多位車手分擔,原本搵一名日本女車手,但後尾嚟唔到, Eric於是搵埋玩 track day玩到熟晒,但從未賽過車嘅「 track day小王子」 AK(Aaron Kwong)加入. Aaron說:「原本聽 Eric話冇諗過贏先至參加,點知愈近比賽,見到 Henry喺 facebook知道佢好積極備戰,我就愈大壓力,大佬李萬祺喎!我細個已經睇佢鬥車,對我嚟講係神級車手,所以我勁驚有乜事會佗衰家!好彩 Henry非常 nice,佢同 Eric都教咗我好多嘢,尤其係心理上嘅控制.好似有一次我試車發生輕微碰撞,事後 Henry就過嚟同我分析,『你喺炒車前兩個彎已經甩甩哋,好明顯之後你心急想追返時間就出錯嘞!』呢句令我知道,錯咗就唔好追返之前,要繼續保持自己狀態先至正確.」
今次「轉會」 AK其實有啲唔願意,所以比賽當日佢着住 Alfa Romeo車衫打底出戰.
AK出咗名係 Alfa Romeo die hard fans,落 track day有一半時間佢都係揸 Alfa Romeo車款,呢架 155 2.0SP係其中一架. 當自己係新人
咁耐冇鬥車, Henry話賽前都有做吓運動準備,「我細個成日被父母話我臨急抱佛腳,喺呢六年間,我完全冇掂過車,甚至冇做任何運動.因為今次準備時間唔多,所以我都有特別去跑步,做 gym舉吓啞鈴,仲有控制少少飲食,所以呢兩個月體重輕咗 3kg.仲有比賽幾日前要去香港汽車會拎賽車證,汽車會要求每人都要做跑步測試,好彩有練到可以順利過關.至於駕駛方面,慶幸我都算有天份,我認我係一名神奇車手,平時唔揸車,一落賽場坐上車就可以比賽.不過,今次落場有啲唔同,因為太耐冇鬥車,所以今次我會當自己係新人咁去參與,好似車隊今次安排咗我四次試車,每一次我都好謹慎去試,唔會迫自己做番以前嘅嘢,要慢慢一步一步咁做去拎番個感覺,到咗賽前一刻,我覺得狀態已經回復至八成以上.」
除咗自己, Henry仲分享一件趣事,就係女兒原來係第一次見爸爸揸賽車,「有一次去珠海試車,我帶咗我兩位女兒去,佢從來都冇見過 daddy參加任何賽事,亦唔知 daddy會賽車,覺得好得意好開心.當時我見到佢哋嘅眼神,覺得佢哋會諗,嘩!原來 daddy都好似一個英雄人物咁,所以我自己都好開心.」
呢兩個月 Henry都有保持做運動,一提到佢 pass咗個體能測試,即刻笑到變「四萬祺」.
Eric長途最緊要舒服
今次嘅發起人之一, Eric比 Henry更耐冇鬥車,他表示今次比賽心態都係以玩為主.「我上次比賽已經係 2006年,當時喺澳門用 DC5賽 N2000賽事,今次參賽最主要係想玩返賽車,刺激吖嘛!但起初都怕體能唔掂,所以事前有跑步同踩單車練體能,不過以我經驗,賽車嘅體能要求點都低過踩單車,如果你可以由石崗踩上大帽山頂,你一定夠體力鬥房車賽.其實今次比賽,最辛苦都係要長時間坐喺咁焗嘅車入面,因為車內溫度隨時超過 50度.」
不過 Eric盛讚架車夠舒服,「呢架車似一架 set得好好嘅 track day car,而且用自動波,加上 BMW車架設計優良, handling唔再好似以前啲賽車要 set到好極端先至快到,所以多次試車主要係搵一個我揸得最舒服嘅 setup, Henry同 AK亦都有一致諗法,耐力賽都係舒服最緊要!」
放低賽車十年,用番舊嘅頭盔上陣,別有一番味道,放心!頭盔仲未過期.
復出前 Eric就係用呢一架 DC5,喺 06年最後一次落場鬥車. 耐力賽求穩定
開始時大家都笑言冇諗過贏比賽,點知愈近比賽就愈認真. Eric表示:「因為係耐力比賽,所以架車唔可以谷到咁盡,尤其要考慮車胎,迫力皮,油溫同水溫,仲要留意耗油,雖然冇限入油量,但太多油車會重,但每次入油都需要時間,所以要計得好準.因為比賽規定一名車手唔可以連續揸超過一小時,所以我哋需要分四節.我哋會先派最有經驗嘅 Henry跑第一棒,希望起步可以殺出重圍,之後就由我盡量將名次慢慢拉開啲,再由 AK保持名次,最尾就睇吓當時情況而定,希望可以上頒獎台.」
至於 Henry,佢就非常信任兩位隊友,「 Eric係一名好穩定嘅車手,而且大家咁老友,一定信得過;至於另一位年輕新車手 AK,我睇佢試車時都好熟路,而且時間穩定,相信只要保持冷靜,可以有唔錯嘅發揮.」
不過 AK就好緊張,佢最終以完成賽事為目標,「比賽先知後台有咁多人,嘩!好大壓力,所以我唔迫自己快喇,目標唔炒車,安全完成賽事.」
耐力賽最緊要穩定,賽前大家搞鬼咁進行「儀式」,希望戰車生性.
每次試完車,除咗諗今晚食乜之外,佢哋仲會研究時間,性能同耗油數據,再計劃戰略.
最終有得上頒獎台,仲要拎組別第一名同總成績第三,各人都非常滿意.
衝線後 Henry即跑到車旁迎接最後一棒嘅 Eric,大家都非常興奮. 慢慢拋離對手
全場冠軍同亞軍都屬 TCR組別,而 Henry足足同頭車相差五圈,相差幾大.
比賽未開始, Henry已經喺排位賽做出比預計快 0.2秒嘅時間,取得第五名起步.正賽起步之後, Henry先揸二十個圈,大約揸咗 55分鐘左右,當中同一架「露筍」格鬥,最後成功過車令名次升至全場第四.之後如計劃由 Eric接棒, Eric將同第五名距離拉開至一圈,再由 AK接手, AK再將後車距離增至兩圈,勁呀 AK!最尾嗰棒就有驚喜,一架穩佔第三名嘅無限級組別 Caterham不停入維修站,最後 Eric過埋佢晉升至全場第三名,至於頭兩架都屬更強嘅 TCR組別,所以大家都冇諗過會追到.最後車隊順利衝線贏咗超級組冠軍同全場第三名.
不過今次比賽只係開始,未來大家仲要鬥多兩場,一場 7月五小時,另一場年尾八小時.最後 Henry話未來佢會繼續鬥車,今年亦有機會再戰澳門,佢仲傾緊,叫大家等佢返嚟!
撰文:黃德禹
攝影:葉偉豪
嗚謝: Team Master Champ


text:
(小小豬)鮮雪耳蘋果雪梨湯
由肥媽節目到近期嘅阿爺廚房,睇見佢地都有用新鮮雪耳嚟煮餸.其實我都不知幾想又跟風買嚟煮下,不過屋企附近又冇得買,所以一直都只係得個想字.終於前幾日同老公去行九龍城時,係街旁嘅有機店俾我見到,我當然就係諗到唔洗諗買左一朵返屋企啦!
原來我都想跟鼎爺整嗰一個鮮雪耳糖水,不過糖水一向都唔係兩位老細杯茶,為免煲左之後要我一個人食晒,所以安全啲都用嚟煲湯好(唔洗我一個人獨食狂肥嘛…哈哈哈).
依幾日天氣都好乾燥,我同小小豬個咀都開始有少少爆拆,所以就煲鮮雪耳蘋果雪梨湯,既可以滋潤美顏,又養陰潤肺,而且清甜潤喉,啱晒我地三口子潤一潤呀!
材料就有:鮮雪耳1朵,蘋果3個,雪梨2個,雪梨乾6-7片,無花果4粒,南北杏,白蓮子及百合各1兩及瘦肉約$30~
瘦肉洗淨汆水備用;雪梨乾,南北杏,白蓮子及百合浸洗一陣,記得要望一望蓮子入面嘅蓮芯清除晒未,如果加埋依啲蓮芯一齊煲湯,就會令到湯帶有苦味~
蘋果及雪梨去芯切塊洗淨,唔怕長氣都要再提一提,記得要係洗蘋果前會用刀刮一圈,刮走嗰一層果蠟~
新鮮雪耳就唔洗浸,不過就要好小心咁清洗,因為會有啲泥係啲夾住喺啲花瓣度 清洗好晒之後,就可以去蒂切細舊~
依個時候就可以加入新鮮雪耳,如果太早加入新鮮雪耳,就會煲到溶晒,咁成個湯就會好似漿糊,即刻影響晒個口感.所以係最後30分鐘加入,咁就時間剛剛,就可以帶出新鮮雪耳嘅味,整啖湯就更加好飲啦~
一知道係蘋果湯,小小豬都已經不知幾鐘意飲.一話食雪耳會變靚仔,小小豬就不停密密食,真係俾依隻傻豬仔笑C呀…哈哈哈~
其實我個人覺得用左新鮮雪耳啖湯就好似清啲,但老公就話分別不大.但食雪耳時又真係覺得爽口啲,所以都叫唔錯啦!
溫馨提示:
-由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!
-煲過嘅雪耳一定要即日食/飲晒,如果隔夜,經過一夜嘅浸透,佢就會放出一啲有害物,到時就有益變有害啦!
更多小小豬的湯水:
作者:小小豬的成長日誌
作者:小小豬的成長日誌


text:
[WKD之曼迷周記]-踩鋼線 (讀者投稿)
就係交左一篇嗌球員咬實牙關嘅稿之後果晚,洛荷同伊巴同場收咧.洛荷需要養傷五個月,而伊巴好可能已經踢左佢為曼聯最後上陣嘅比賽.我地梗係好傷心,但球隊無時間沉淪係呢種情緒之中.既然後無退路,就用盡手中嘅球員,行去鋼線嘅另一端,為兩位今屆咁出色嘅表現爭取佢地應得嘅成績.
最近兩場比賽娛樂性比之前大減,但總算有驚無險咁晉級.踏入後費格遜時代嘅曼聯,無論由邊位教練帶隊,係歐洲賽嘅成績退步左,進攻都無以往咁流暢咁華麗.有時面對歐洲二線球隊都只可以踢成五五波,甚至失分而回,都咪話唔失望,大大打擊左我地週中捱夜捧愛隊嘅決心.
歐霸八強返到奧脫福,以為可以食住個勢大炒安德烈治,點知繼續俾體能同傷兵呢兩隻惡魔纏繞住.早段憑米希達恩先開紀錄之後一直未能將比數擴大,而客隊一直靜待入球機會,兩回合都能夠將反擊有效轉化成威脅,甚至入波.
反觀曼聯被追和後,錯失左好幾個黃金機會,要去到加時階段先射入到致勝嘅一球,好彩福仔去到果個階段仲有想像力同夠冷靜"CUP"過後衛射返近柱,但都間接造成左伊巴嘅嚴重受傷.
至於失果球波,全隊都絕對值得吹風筒式訓話.成條中場回防慢不特止,俾對手起到腳後雖然由羅美路加條門柱救出,但竟然無人係六碼點幫手解圍,人地門前執雞一刻,鏡頭見到大部份防守球員企係禁區頂舉手搏旁證舉越位旗.
作為一個後衛,最洩氣嘅唔係俾人射入世界波,而係失啲因為欠缺防守紀律而造成嘅入波.今季已經唔係第一次見到呢種失波,黎緊一定要戒左輕敵,防守鬆散嘅惡習!
至於對般尼嘅客場賽事,又踢得出乎意料地穩陣.呢場彷彿見到以前嘅車路士咁,攻勢未必浪接浪,但入完一球之後就成隊縮後一格,直頭連控球權都唔搶,拖慢節奏保留體力.
馬素爾終於重返正選行列,出任正前鋒仲交出左一入波一助攻成為贏波功臣.睇得出佢仲未回復翻上年果種自信,但呢場波對佢一定有好大幫助,正如福仔前排一樣陷入低迷,最近都慢慢係球場上搵返自己,比之前敢於突破同多左嘗試唔同踢法.
久違嘅隊長朗尼都有斬獲,而且全場都有指揮住隊友,尤其係普巴,免得佢又令球隊愈踢愈急自亂陣腳.係而家傷兵滿營嘅時勢,可唔可以再次靠佢擔起頭家呢?
最新消息指普巴都無法上陣曼市打呲,難得磨合成功嘅中場鐵三角又遭強拆.歐霸已經殺入四強,聯賽又因為利物浦失分而再次有希望打入前四,就算而家幾缺人都無原因要放棄共中一邊,就當係俾呢班球員嘅一個大考驗.
有球迷覺得最近曼聯士氣受挫,計我話班球員而家係雄心壯志先啱,因為佢地要將獎盃交到伊巴同洛荷手上,Giving up is not an option!


text:
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
他他醬 Tartar Sauce
2014年10月4日星期六
抹茶全麥鬆餅
訂閱: 文章 (Atom)


text:
聽日會去探阿爺,阿嫲同表舅父,所以今日專登整定個發糕帶過去俾佢哋.
見上次整紅麴發糕都唔係真係發得咁勁,所以今次想試吓其他食譜,我揀咗 blog 友琦♥橋媽媽個食譜嚟試,因為見佢個成品真係發得勁高,勁靚呢!
材料: - 麵粉及泡打粉過篩後與粘米粉混合好;溫水與糖混合拌至糖溶. - 糖水倒入粉料內拌勻成麵糊,然後平均分成兩份. - 其中一份麵糊拌入紅麴粉. - 先將白麵糊倒入模內約四成滿,之後再將紅麴麵糊倒入至八成滿. - 煲滾水,將模放上蒸籠,用大火蒸約 15 分鐘即可. 以上材料份量約可做發糕 6 個. 食譜參考自琦♥橋媽媽嘅三色發糕. 雖然今次係發得好過上次,但係始終都發唔到好似 "東南西北" 咁款! 咁啱今日整兩樣嘢都無用到蛋,係全齋,所以即刻諗到 Notes: - 蒸糕時必須要用大火才可做到靚靚裂紋. - 發糕蒸好後須趁熱脫模放涼,否則糕底會因積聚水氣而變得過濕.
粘米粉 150 克
低筋麵粉 60 克
泡打粉 6 克
梳打粉 1 克
砂糖 90 克
溫水 210 毫升
紅麴粉 4 茶匙
要同媽咪一齊分享.
- 粘米粉毋須過篩,因粉粒本身已經非常幼細.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
- 麵粉及泡打粉過篩後與粘米粉混合好;溫水與糖混合拌至糖溶.
- 糖水倒入粉料內拌勻成麵糊,然後平均分成兩份.
- 其中一份麵糊拌入紅麴粉.
- 先將白麵糊倒入模內約四成滿,之後再將紅麴麵糊倒入至八成滿.
- 煲滾水,將模放上蒸籠,用大火蒸約 15 分鐘即可.
以上材料份量約可做發糕 6 個.
食譜參考自琦♥橋媽媽嘅三色發糕.
雖然今次係發得好過上次,但係始終都發唔到好似 "東南西北" 咁款!
咁啱今日整兩樣嘢都無用到蛋,係全齋,所以即刻諗到
Notes:
- 蒸糕時必須要用大火才可做到靚靚裂紋.
- 發糕蒸好後須趁熱脫模放涼,否則糕底會因積聚水氣而變得過濕.


text: 經常喺內地玩樂嘅玩家,最怕遇着公安突擊掃場,被罰款都算,仲要被拘留10幾日,試問叫打工仔點樣同屋企人及公司交代呢?屋企人容易話為,自稱要突然出外公幹咪得囉!呢招以前或者行得通,家陣就未必可行,事關早前山東濟南市公安區發布《關於嚴厲打擊涉黃涉賭違法活動整治娛樂場所治安秩序的通告》,呢份通告個名水蛇春咁長,當中一個重點就係,所有因賣淫,嫖娼,賭博而被行政拘留嘅人士,公安局將會依法通知其家屬.據濟南公安局嘅民警稱,由於涉嫌賣淫,嫖娼同賭博嘅人士,最擔心係被社會同屋企人譴責,而以前呢類違法者最多被進行行政處罰,佢哋嘅屋企人未必會知道.有見及此,有關當局決定將呢類違法行為通知有關人等嘅家屬,從而達至一定程度上嘅震懾效果.嘩!唔單止要被行政處罰,仲要揚埋畀屋企人知,試問以後點樣抬頭做人呀?睇番內地網民嘅反應,有唔少人都支持公安嘅做法,亦有部分人認為咁做會破壞人哋家庭.其實如果大家有印象嘅話,喺2006年初,江蘇省公安機關亦曾經實施過呢種方法,但係當時有唔少異議,稱呢種做法會導致相關人等家庭破裂,甚至會鬧出人命嘅可能.不過今時今日,睇番民間嘅反應,卻好似比較接受.唔知呢種做法,能唔能夠起到阻嚇嘅作用呢?


text:
重讀一問我是一名中六學生,本學期和文憑試的成績考得好差,只能修業証書,才打算重讀.我之前係修酒店營運(APL)十視覺藝術科.我打算不回母校重讀,我決定去就近中學就讀.但本人唔想讀APL,而是想選擇之前末修讀過BAFS+VA,請大家給我意見 除非你之前都係有讀過你果兩科就話可以一摶
如果本身你根本就冇底,本人非常不建議你貿然跑去讀年中六去考一啲未曾接觸既科目 純粹分享下, 未必適用
我本來係個理科仔, 差唔多成個蚛殼都剩係讀理科咁滯, 其他科幾乎完全冇接觸過.
後來考DSE衰左科雞腸, 冇得係香港讀大學, 於是為左我既理科路我強行去左X國到留學, 諗住可以繼續係自己強項既領域到混落去.結果依然因為雞腸問題讀唔掂, 死左返腥肛.
(有時個世界就係有D咁白痴既原則, 有D野係唔岩你果套就係唔岩你果套, 你就係比人封殺左, 要怨就怨個天)
返左腥肛之後我本來諗住求其搵D垃圾工做死一世算, 反正我已經冇前途.但我老母唔比, 係都要我讀張紙番黎先心息, 結果我自暴自棄咁亂填志願, 填埋D自己以前完全冇讀過既科, 之後就隨機咁去左Y國到讀IT.
我一入到去的確係O哂, 人地個個都有基礎, 係得我冇,但浸浸下又好似OK咁喎, 成績算係中遊水平.自問自己完全唔勤力, 冇做過任何將勤補拙既功夫.
呢段廢文唔係話我有幾勁/有幾廢, 而係純粹想講基礎呢樣野未必係你想像中咁重要, 一個人有心學一樣野既話可以好快上手, 甚至HEA到好似我咁都可能得.重點係你想讀既果樣野既難易度.
呢個故事完全冇教育意義, 仲涉及大量負面人生, 千祈唔好學.我係諗住畢業之後返腥肛掃街洗廁所. 覺得重讀只適合一時失手, 平時表現都唔差既學生
如果你唔係失手都咁差, 無謂重讀.
PS: 英文唔好可以去台灣, 如果你唔歧視台灣的話.
頁: [1]


text:
覺得男朋友好細……
如果上網搵搵,就會見到一張唔同地區男人JJ長度嘅世界地圖.Sadly,香港男人JJ嘅長度,平均只有11.19cm,係屬於size最細嘅組別.不過姐妹們,邊個話大就一定好呢?短小可以精幹,小巧可以靈敏,就算係先天不足,只要加上後天嘅努力,都一樣可以令你如沐春風.
1. 真細定假細?
其實呢,你以為佢好細,實情係好多男人嘅JJ未完全硬哂已經趕住做愛做的事,所以你唔可以完全感受到對方最茁壯嘅時候.你想知佢係真細定假細,第一件事就係唔好畀佢咁快進入你.你可以試下引誘佢,用手用口用胸不停咁刺激佢同佢JJ,令佢好想要又得不到,通常大部分男人對於口嘅柔軟感覺係無咩抵抗力,亦喺最容易硬哂嘅時候.睇下呢個時候嘅SIZE同平時有無分別,你就知佢係真細定假細啦.因為工作壓力,煙酒,夜瞓同做得多都有機會影響佢JJ嘅表現,知道係假細,就要搵出咩原因同解決方法.覺得好難開口?無人叫你兜口兜面話覺得佢平時好細㗎,你可以話「嘩,我好鍾意你依家咁硬,好正呀.」醒目嘅都識做㗎啦!
2. 加長前戲
如果唔好彩,對方真係天生比較細小,你就要諗辦法增加你自己嘅喜悅程度啦.對好多姐妹嚟講,前戲係好重要的,佢所帶嚟嘅高潮可以勁過啪啪啪.不過,你要人地畀到高潮你,你自己知唔知咩位置係高潮位先?唔好怕醜,呢啲位要兩個人一齊搵嘅.通常男人會用中指,或者食指同中指一齊打孖嚟,進入妹妹前,記得叫對方剪好指甲同洗乾淨手,如果唔係好容易整痛你.好多男人以為一味靠快就會令你慾仙慾死,但可惜,好多時只會令你覺得唔舒服.記得要濕潤啦,先好用手指,如果唔係好容易會整損甚至流血.所有嘢都要由慢開始,重點係要搵你嘅G點.有人話G點係一粒好似鈕扣,突出小小嘅spot位,只要摸到就知㗎啦,因為佢同其他位置啲質感係唔同的.只要搵到G點,你距離高潮位不遠矣,好好享受呢一段時間,之後佢細唔細你都唔記得㗎啦.
3. 增加道具
道具唔止係制服誘惑咁簡單.你仲可以因應情況用情慾香水,按摩油(有啲仲可食用添),潤滑劑,震動器等,增加可玩性.唔好將做愛嘅重點完全放喺啪啪啪度,兩個人喺過程中點樣增加默契同情趣都好緊要的.唔好意思去買?係嘅,香港好多情趣用品店都好麻甩,唔female-friendly,不過中上環有一兩間格調高級啲,銅鑼灣都有一兩間係fun啲嘅可以試下,再唔係上網買啦!中國網上性用品買賣係大生意嚟㗎!不過無叫你用國產貨呀!
4. 出入有序
我春露小姐知道有啲男人平時打慣飛機,所以唔係好識真正嘅性愛技巧,所以一到床上就不知所措.如果姐妹們要開心嘅,不妨轉守為攻──嚟個女上男下.好多男人一直都係男上女下,體力透支又唔好意思講,顧得郁動,顧唔到自己個JJ,所以試下姐妹做主動,一招觀音坐蓮,快慢深淺盡在自己手中,仲可以慢慢搵自己嘅高潮位.有男人講過,個節奏應該係三淺一深,即係三下入少少,第四下突然入哂,咁就最正啦!唔知你個男人buy唔buy啦,試咗記得同大家分享下呀!
好多男人對於自己條JJ嘅大細長短真係好鬼敏感,絕對係玻璃心,所以有咩都唔好太直接,不過又唔可以唔講喎,只係要婉轉少少.之前我春露小姐講過,非常支持情侶一齊睇AV,因為就算你想試咩,都可以話係睇完AV想試,係你好奇,唔一定關男方事,容易出口呀嘛.


text:
朝早食齊昕花生,晏晝收拾心情聽機管局興建機場第三條跑道.真正「朝花晚拾」.以下係一啲粗略嘅思考.
首先,一個 project 做定唔做,不外乎需要性,可行性同利弊.如果唔講道理,「我話做就做」,咁就講嚟都嘥氣.雖然現任政府本質上獨裁,但仍然好多人唔係咁諗.
講需要性,香港航空物流蓬勃多時但早已被鄰近地區追貼甚至爬頭.飽和丫嘛.咁總有人相信機場容量可以好似 harddisk 咁無限擴大,但全球物流需求係咪無止境上升?再講,人哋爬頭其中一個原因係香港收得貴.而機管局為咗起嘢仲要加價.咁,到底市場對香港機場需求會升定係跌?
其次,大陸同新加坡齊齊喺航空物流業爭食.香港加入玩軍備競賽,猶如殺入紅海累鬥累.陣間廣州市委書記畀說話梁振英聽,破壞中港和諧,值得咩?
又講可行性.中共人定勝天嘅信念,放諸香港一樣冇話唔得.中華白海豚短暫搬家日後返原地居住都諗得出咯,點樣搬海刨山簡直小兒科.不過講到日後起好,點樣解決同大陸空域嘅問題,對於提倡興建跑道嗰班嚟講,都係 none of their s business.
最後講利弊.大家聽到 1,415 億呢個數字已經拍晒檯,但一件事做唔做,係睇有冇賺,幾耐回本.機管局每年盈餘頂盡 100 億,咁做一個耗用盈餘 14 倍嘅資金去做一項投資,可以帶來幾多回報?如果你係 759 阿信屋由 0 到 1 咁做或者冇咩唔妥,但香港機場假假地都曾經係世界首屈一指嘅機場,多一條跑道可以賺多幾多?
如果機管局本住人人為我,我為人人嘅精神,將跑道帶來嘅額外旅業或配套服務收益計埋落 business case度,咁條數都真係任佢篤.問題係,機管局本身資產負債表好人好姐變到面目全非,阿主席會唔會要交待?肯捱義氣做醜人,背後會唔會有啲不為人知嘅得著?
而家大家嘅質疑,唔需要從環保,金錢或者技術問題出發.只需要簡單問:「第三條跑道,有咩用?」連要嚟做乜都說服唔到市民嘅話,係咪阿茂整餅,冇嗰樣整嗰樣?


text:
《六神合體》就算邊個年代動漫迷都應該聽過佢個名,有冇睇過都好,佢嘅玩具由合金到模型都長出長賣.
話說前兩日上去 LEGO Ideas 睇睇下發現有隻幾高質嘅《六神合體》擺左上去集 Support,見佢外型還原度奇高之外,仲可以合體,分體,變型!諗住搵下邊度嘅高手,一睇發現原來係香港本地 LEGO MOC高手 Kaka Wah 嘅手筆,而且仲要係「Japan Brickfest 2017」嘅參展作品.
講返隻《六神合體》,Kaka Wah 話佢用 15 年《 ES合金 六神合體》嘅宣傳試模圖做參考,去跟返原作入面合體之後仲可以打開胸口同會體後見到 Gaia 機個頭喺內部呢兩個設定.
合體過程仲可以成隻 Gaia 放落 Sphinx 度,Kaka Wah 話可惜敵唔過 Q 版變形嘅死症,要令到個頭同手掌額外安裝,不過做到不拆件完全變形經已係一大挑戰.
問到好多第三方版權作品,LEGO Ideas 都未必會肯過審.作為一個 MOC 製作者嘅 Kaka Wah 話其實官方出唔出唔係重點,創作嘅過程已經係一種享受,擺上 LEGO Ideas 只係想話俾其他人知,香港都有好多 MOC 製作者默默奮鬥緊,而佢只係其中一個.不過有樣野佢表示好清晰係「就算 LEGO 唔出,我都唔會賣俾其他品牌,絕對支持正版.」
LEGO Ideas 《六神合體》GODMARS 支持傳送門


text:
以「以古正今」聞名於世嘅何教授撰文大談學英文心得,寫咗幾千字出嚟,內容奉「語音語法萬歲論」為真理,強調「要學好英文,必定要學好語音語法」,認為溝通法冇用噉話.我向來仰慕何教授嘅才學.本身係香港嘅藍血階級,讀聖Jo港大,負笈英倫,再去中大任教,真係學貫中西博古通今,詩詞歌賦無一不通.佢嘅經驗,我呢啲凡夫俗子點樣用?就好似睇巴菲特,標基,Steve Jobs 自傳學做生意,跟住做嘅話破十次產都唔掂.我本身想講英文能力同語文教學能力冇必然關係,諗深一層就覺得其實兩者有莫大關係:英文水平高過一個點,越叻,就越難教得好.
入面牽涉兩個問題:① 點為之好 ② 齋練習語音,語法係咪學得好.呢排睇得多 King Jer 呢排我鍾意用演藝界嘅名人做例子,所以我唔直接答你,我用例子答你.
IU 嘅發音可以學到大致冇口音,聲調,聲母,韻母基本準確,可以完整唱到一首囍帖街.譚仔阿姐?「橫道種過嗲hwa… 」 第一句已經炒粉.但係譚仔阿姐除咗墨丸米線三小辣之外,一般都可以傾到閒偈,問吓你細路幾多歲,講吓邊度買餸平,啲嘢新唔新鮮,佢哋可以表達嘅範圍,可以理解嘅範圍,都肯定超過苦練口音嘅 IU .即係話我哋要量度嘅絕對唔係一次性嘅能力,亦唔係單一方面嘅能力.
> Q. 咪住,咁樣比較好似好唔公平.人哋 IU 一年嚟一次半次香港,練幾粒鐘,譚仔阿姐住喺香港㗎喎.
而呢個分別正正反映咗「純練習」同「純浸淫」嘅分別.練習係針對性,浸淫就無定向.而「語音語法萬歲論」係講乜呢,就係用不斷操練嘅方法,逐個語音,逐個文型練習,就可以學得好一隻語言.用返我嘅比較,即係如果 IU 嘅練習法 + 譚仔阿姐嘅工作環境,噉最後呢個人就會講到完美廣東話.
好,首先呢啲人存唔存在呢?我諗存在嘅,我識兩個,一個叫劉嘉玲,一個叫湯唯.
> Q. 即係成功啦?Case closed. 針對語音語法,有兩個成功例子喎.
但係咪住,① 如果瘋狂練習係得,點解咁少人成功嘅?② 好似佢哋兩個冇學語法㗎噃.
> Q. 咦,咁如果我要全香港都學英文,冇奶油要佢哋學到成口譚仔腔㗎?如果全香港啲人講到歪晒,grammar 又錯晒,好核突啫?
噉我俾你揀吖,你想個學生可以完美噉唱到一首英文歌,但係一句都唔識講,定係講出嚟有口音,會錯語法,但係聽得明講得到?淨係識做補充練習,又用唔到嘅語言能力,送俾你都唔要啦係咪?
其實長時間練習,但係冇學語法語音,又學得識廣東話嘅,我第一個諗起嘅係喬寶寶.當然,而家係講緊,如果你嘅英文去到喬寶寶啲廣東話咁好,呢條問題先至會relevant.我幾肯定90%嘅香港學生冇可能用英文去英國度做諧星.噉有咩人有呢個條件呀?好似何教授呢種名校出身嘅人?或者DG囡囡?呢個時候,就係練習語音,學習句法,會有幫助嘅時候嘞.因為你要做嘅係學習一啲 單靠自然習得,因為輸入太少而學得唔夠好嘅嘢.
我今次就唔係 9up 當秘笈嘅.我嘗試用啲理論去講吓問題嘅癥結所在.
話說好多年前有一個人叫「阻住‧之夫 (George Zipf)」,佢發現原來人類語言嘅詞呢,最常用嘅出現得好多,但係少用嘅就真係少得好緊要.(喂,呢句嘢好廢.)呢個發現意味住,如果你靠不斷用,不斷吸收呢種自然學習法吸收英文,會發生兩件事:
① 啲簡單嘢,其實聽十次就識,一百次就熟,但係你可能會聽到一千次
② 啲深嘅嘢,因為你嘅吸收始終唔夠身處英語國家嘅人咁多,而會有啲甩漏.好似啲得 1/1000000 機會出現嘅詞或者句式,你就會判斷得冇咁好.
推廣語音,句法練習嘅人,好鍾意強調齋聽唔會學得識語法,所以要記,要逐樣學.學識咗先去溝通.喺你未有足夠溝通經驗之前,你學識咗好多自然學習嘅人未必咁早學識嘅嘢,正如譚仔阿姐未必知道原來要講「俾一百蚊我」而唔係「俾我一百蚊」,而一個學廣東話語法嘅學生可能第一個星期已經識.但係阿姐嘅詞彙力,表達力,其實遠高於操練習嘅學習者.當你學嘅嘢太虛,兩三下就會唔記得,所以除咗啲記憶力超晒班嘅人之外,無論你練幾多次,冇實際用過,好快就唔記得晒.
反之,你行另一條路,接觸得多而唔理語法,反而好多嘢唔使刻意學.講開語法規則,你可能成日聽咩國家名唔使加 the,但係英國美國例外,地方名唔使加 the,但係 Landmark, Ocean Park 又係例外,⋯⋯ 如果你唔係學咗規則在先,其實聽得嘅嘢夠多就會自然習慣.
> Q. 但係咪住,好似如果個個都可以又練溝通,又練語音語法,噉咪一流囉?
現實係咁理想就好喇.可惜學生嘅時間有限,你叫得哋學語音語法,就少時間做真正嘅溝通.而最弊最弊嘅係:句法練習其實唔係真正嘅語言練習!語言嘅練習係在於你學識點樣運用僅有嘅資源(目標語言嘅認識同眼前資訊),估人哋表達啲乜,同講自己嘅嘢出嚟.呢方面係理解能力,觀察力嘅範疇.但係句法式學習呢?其實就好似玩數學公式噉,將適當嘅嘢置換,交替,排列,係數學能力嚟!如果你係聽咗好多之後用,一切都係無意識底下進行,而家要砌一輪搬一輪,通常啲數學能力高嘅人會頂得順.而本身溝通冇問題但係數理弱啲嘅呢?就會俾呢種模式搞到學唔識語言.
身處香港,其實我哋周圍都係學語言嘅天才--唔係講細路仔,而係社會各個少數族裔.你見到南亞裔好多都同我哋傾到偈,你見到譚仔阿姐可能初中都未畢業就嚟香港.佢哋好多係過咗青年期先嚟香港,冇正式學過,但係佢哋學語言最多係口音有啲唔純正,理解就冇乜問題.明明一個中學畢業生已經用咗4000個鐘學英文,但係都未必夠南亞裔來港一年嘅人嘅廣東話嚟.俾得夠多時間,如果真係用正常嘅溝通法,正正常常噉去教,大部份人最終真係會學得識;可惜大部份人用晒啲時間去做練習,所以學唔識.
我唔會否定語音,句法練習嘅用途:喺學生有足夠溝通經驗之後,用嚟輔助,係可以令譚仔阿姐變IU.不過用呢啲方法做主軸嘅語文教學,世上好似冇任何成功例子.唔信你可以睇吓日本,韓國嘅整體英文水平.吖,仲有香港.持之以恒,跟住成功嘅人會有,但係佢哋嘅成功係有無數其他正常學生墊屍底而嚟.然後呢幾個少數嘅成功者就會出嚟為垃圾嘅語文教學法辯護,製造更多嘅失敗者,而何教授似乎係其中一人.
BTW ,如果何文匯想證明自己嘅方法行得通,要主力學好語音,句法,先至學得好一門語言,我誠邀你用自己嘅方式,唔好練溝通,狂操語法練習,學識一隻新語言嚟睇吓吖.


text:
歲幾仔仔去旅行~自從老婆有左之後都無去過旅行~
以前佢每年都去至少2次,
為左屋企佢真係忍耐好多~
所以我決定要帶佢同歲幾既仔仔去旅行!
由2人行變3人行, 都當做係個紀念~
不過帶埋咁細既小朋友搭飛機,旅行,
我地都無野經驗, 唔知有冇試過既朋友可以分享下經驗呢? 無野架, 而家好多人都會咁帶bb去旅行,
最主要係留意番bb會唔會水肚不服,
唔好俾佢亂食野, 同埋要帶多幾件衫仔
不過都要睇下你地打算去邊旅行~ 我地打算去馬來西亞呀~
不過就未bk酒店個d, 預左到時要拎好多行李
所以盡量搵交通方便既地方,
因為我都唔想老婆太辛苦…
可以好好地咁樣休息下! 我表弟都係得1歲就根我阿姨周圍去旅行, 其實都唔係好麻煩姐, 唔使咁驚ar:lol: 馬來西亞好大架wor你大概係咩位置?
如果同bb一齊去的話, 我都曾經同埋外甥女去旅行~
個陣係去拉汀灣海灘住Club Med,
真係靚到不得了!
家姐仲一早plan講左話有bb同行,
所以resort都安排左welcome baby service~
預先準備好bb要用既用品, 同埋有餐廳安排小朋友餐, 真係好貼心~ 馬拉大把野岩小朋友玩,
不過而家好熱, 小心中暑 我就上trip advisor睇過Club Med既資料~
佢地除左樓上講既welcome baby service之外
仲有託管服務, 有專業既保母照顧bb~
咁父母就可以偷到d 2人世界既時間,
岩哂你啦樓主!! 我覺得視乎你小朋友平時聽唔聽話啦. 乖就去邊都得. 會唔會大啲先同吤h? 因為咁細會易水土不服, 到時好麻煩.
或者2歲幾先?
頁: [1]


text:
香港依個彈丸之地可以做嘅嘢唔多,行街就成為咗我地日常生活做得最密嘅消閒活動,而旺角絕對係其中一個最多人嘅地方.對我嚟講旺角要乜有乜,平貴真假一應俱全,行到餓又可以掃下街,真係可以媲美台灣夜市.
不過十個行過旺角嘅人八個都經歷過一個問題:人有三急.唔知係因為人太多路難行定係廁所分得太散嘅問題,每次我喺旺角一急起上嚟就有一種好驚瀨嘅感覺,特別係家樂坊畀星巴克同H&M玩晒之後嗰頭真係唔知仲有咩廁所可以去.有一次我啱啱喺星巴克一上返行人路就急尿,落返去搵完一輪先發現咁大間鋪廁所都冇格.望住行人專用區嘅人海,我唔知膀胱僅餘嘅容量夠我喺個人海當中磨幾耐,我即刻諗成個旺角到底有咩地方係有廁所,最後發現最近都要去到朗豪坊-我知行人專用區間百老匯有個廁所,但係一嚟人好多連男廁都要排,二嚟佢真係好撚臭,臭到每次入去我都要閉氣.
喺家樂坊行去朗豪唔係話遠,但每次都要行好耐:唔知點解個個一到旺角就好似中咗魔咒咁行路會比平時慢幾倍,明明五分鐘到嘅路程可以行成廿分鐘(當然你可以話急尿嗰陣時間過得特別快,依樣真).結果我到朗豪嗰陣己經係急步跑入去,之後發現仲要電梯上多層先有男廁,最後我喺廁所扯開(冇錯,真係扯)褲頭鈕再拉開拉鍊,一放小毛出嚟嗰下佢已經急不及待咁屙出嚟,我真係唔敢想像遲多一秒會點算.
太陽未落嘅旺角已經咁危險,但過咗夜晚十二點嘅旺角先係真正嘅「急尿修羅場」.當朗豪同新世紀嘅廁所唔再開,本身已經少廁所嘅旺角就更加令人絕望.有一晚同朋友喺尖咀飲咗幾杯之後上的士返旺角轉車,點知上車冇耐又開始急尿.喺新之城落車之後我原地轉咁個圈都唔覺邊度有廁所畀我解決,搵咗好耐先記得新之城後面,十八座狗仔粉對面間24老麥有廁所可以去.過完一條條嘅馬路,爬完M記條樓梯(唔知點解旺角啲廁所係都要你上上落落先去到),我再一次喺瀨之前嘅一秒戰勝尿意,保得住我條褲同底褲嘅清白.
如果下次有旺角區議員政綱係增加廁所數量或者爭取商場廁所24小時開放,我包保我係第一個幫佢拉票嘅義工,就算佢係民建聯都咁話.唔好話我親共啊,當你急到就瀨嗰陣有人比間廁所你去,我諗就算佢要你同蔣麗芸扑嘢你都會肯.


text:
人工高幾倍進擊ViuTV同Tvb爭杏兒楊怡50,807views│2016年04月22日ViuTV除咗對劇本有要求,對比出名刻薄嘅大台,就唔會用長約綁死藝人,希望同多啲唔同類型嘅藝人合作.有傳ViuTV同楊怡,胡杏兒同吳卓羲呢幾位前無綫一線小生花旦傾緊合作,金廣誠就話只要劇本啱,邊個都有可能!依家有大台前視帝Bowie林保怡,率先打頭陣,過檔ViuTV拍劇,一集勁袋三萬,片酬係無綫嘅兩倍喎!不過, ...
人工高幾倍 進擊ViuTV同Tvb爭杏兒楊怡
50,807 views│2016年04月22日
ViuTV除咗對劇本有要求,對比出名刻薄嘅大台,就唔會用長約綁死藝人,希望同多啲唔同類型嘅藝人合作.有傳ViuTV同楊怡,胡杏兒同吳卓羲呢幾位前無綫一線小生花旦傾緊合作,金廣誠就話只要劇本啱,邊個都有可能!
依家有大台前視帝Bowie林保怡,率先打頭陣,過檔ViuTV拍劇,一集勁袋三萬,片酬係無綫嘅兩倍喎!不過,佢強調最吸引嘅劇本夠創新,唔係淨係為錢㗎!
見到呢一幕,係咪好似大台劇《天與地》呢?如果劇本唔掂,就算ViuTV出幾多錢,一向要求高嘅Bowie都未必肯做若然想吸金,學李彩華咁上強國拍爛劇咪得囉!佢一集賺三十萬人仔,短短幾年已經買咗四層樓揸手.
有好劇本,又唔使藝人簽長約.唔知賣咗身俾大台,要加監四年嘅王浩信,會唔會後悔呢?


text:
16 AUGUST 2014(SAT)
一個作病的小朋友,一早起身又咳又變晒聲,所以全日都留係屋企休息冇得去街街,原定我地要去會展拎Q嘜親子廚神大賽嘅『網上最受歡迎Q嘜美食照』都冇得去呀!
其實小小豬都只係咳,其他一切都好咁精神,留係屋企都要整啲攪作嘛,所以就同小小豬一齊整綠茶味芝士波波啦~
芝士波波我地都成日整(請按此),所以小小豬都已經係好熟識整嘅過程,不過加入綠茶味都係第一次.其實依個提意係嘉汶表妹講先,佢話坊間某麵包店有出過綠茶味芝士波波,所以我都打算試吓整唔整到啦!
今次小小豬好叻仔,基本上除左份量係我準備之外,全部過程都係佢負責呀!
先將100g糯米粉篩一次~
將半樽芝士粉倒入糯米粉內~
加1隻雞蛋攪勻~
加1茶匙牛油溶液~
再加入70ml牛奶~
最後加入綠茶粉,其實我都係估計份量,所以我今次用左1/4包左右啦~
之後就搓一陣,小小豬開頭都好抗拒,話隻手好皮污衊.不過搓搓吓又冇問題,仲越搓越開出力添呀~
搓到無粉粒,就可以用保鮮紙包好放雪櫃三十分鐘~
三十分鐘後,就可以拎出嚟搓成一粒粒嘅波波.依個環節亦都係小小豬最愛嘅一步驟,當啲麵團係泥膠咁呀~
小小豬搓波波嘅功力又進步了,雖然都仍然係大小不一,但起碼多左好多粒係圓形嘛...哈哈哈~
放入光波爐以一百八十度焗十八分鐘~
出爐啦~
整體上個賣相都尚算OK,口感方面同原味嘅都係一樣,不過味道方面就感覺上綠茶味唔太出,可能係我落得唔夠綠茶粉.我估下次落大半包嚟整一定會出好多,咁就仲好味呀!


text:
流浪咗4年,
終於又定落嚟,
今個月開始住喺Brussels!
言語不通,周街都係難民+gypsies,
揸機關槍嘅軍人,
因為太多遊客+外來打工人而變得超級十分無禮貌嘅本地人,
真係好沮喪!
嚟過3次旅行,覺得市中心嘅waiters同sales係nice嘅,
因為佢哋大部份都唔係Brussels人.
一去到local區,個個都黑.口.黑.面,
無禮貌到極點的!!!!
嚟Brussels前住喺荷蘭區Gent,人人都超nice,洗廁所呀姐都流利英文,雖然朋友仔一早比心理準備我法語區會唔同,但無諗過會差到咁,個個都反住眼同人講嘢㗎囉!
喺市政廳register之後會有警察嚟check吓你間屋,警察哥哥第一樣嘢就係同我講呢度好多gypsies, 唔好亂同人搭訕, 唔好開門比任何人,even郵差!!!!!!
又係喎,呢度郵差呀, DHL呀... 佢哋唔會送到門口的! 我家住4樓,有lift嘅,但每次有delivery都要自己落樓攞! 開頭以為佢哋懶,前日鄰居同我一齊衝落樓,佢話原來係安全理由, 唔比佢哋入嚟大廈.仲叫我知道大慨幾點派信就要立即攞,如果唔係會比因攞咗㗎! *0*
已經住喺本地白人區都好唔安全咁,咁嗰d出名難民+恐怖分子區會點?朋友仔話嗰d先至最安全! =.='' 我諗應該都係! 所以我都唔敢住係歐盟expats區,擺明係target啦!
唉! 每日都好沮喪!


text:
有句老土嘅俗語叫「人比人,比死人」,道理大家都懂.做好自己唔去同人比較嘅人生,反而會比較容易快樂.但活係手不離機嘅當下,人人都鐘意係網絡世界分享自己嘅開心嘢,別人嘅生活睇落永遠日日正能量爆棚,要修練一顆唔去同人比較嘅心其實真係知易行難.
結婚十年嘅老夫老妻本來已經相互有默契唔再特別慶祝情人節,但見到同學同事各種花式曬恩愛,又會不期然開始覺得自己嘅婚姻生活過於平淡,因為羨慕人地嘅小火花,一念之間開始懷疑自己嘅愛情已經無哂火花.
C雖然拍拖之前就知道另一半唔識煮嘢,亦體諒彼此工作好忙,基本上放左工大家都無時間再慢慢煮飯洗碗.但見到人地嘅老公成日有煮家飯食,亦會忍唔住心生羨慕,然後浮現一句如果呢世都要長期食外賣真係好sad嘅感概.
朋友A是一個鐘意名牌的女孩子,剛好遇上一個滿足到佢物質欲望嘅男朋友.男友唔覺得A港女,反而覺得鐘意包包嘅女友比要收到新詩先感動嘅女仔適合佢.佢有能力搵錢,但真係唔太識做心思嘢去氹另一半.A被求婚時收到一隻好大嘅鑽戒,但佢同時亦想要人地有嘅驚喜求婚環節.
因為人生同一時間只可以有一個戀人,造就普遍人對自己嘅另一半要求難免會高.既希望大家有共同興趣,價值觀相近,性格夾到,生活習慣就到,性生活協調,又要求對方經濟上,心靈上,生活上都配合到自己.
Kinder 出奇蛋同阿拉丁燈神一次過最多都只係可以滿足人類三個願望,要求一個人方方面面都滿足到自己嘅所想所需,其實真係好唔科學.
朋友可以有好多個,今日以搵A陪你飲酒打牌,聽日約B睇戲行街傾心事,C就係最佳嘅運動健身拍檔.但伴侶只能夠有一個,所以忠誠嘅代價就係總會有不能被滿足嘅地方.於是當見到人地有,有人做到,就會好容易產生比較心從而覺得唔快樂.
但來自外界嘅比較最多會令人唔開心一嘢,愛情中最傷感情嘅,往往係嚟自對前度嘅比較,包括自己的前度同對方嘅前度.就算原本相信對方足夠愛自己,但如果有一日發現有D事,對方願意為前度付出,但唔願意為你做時,就會覺得對比起前度,佢其實唔夠愛自己.
你或者未必需要個份驚喜,但會嬲佢曾經願意咁樣去氹另一個人,但從來無嘗試咁樣對你.你或者唔特別需要一條頸巾,但知道唔擅長針指嘅佢曾經織過俾人,你試探性地問佢話想要溫暖牌,對方話織過一次好煩唔想再織時好難避免會覺得失落.
一開始成就一段愛情的,可能是比較.佢只有對我特別溫柔,只有我遲到佢唔會嬲得落,只有我朝早嘈醒佢佢唔會發脾氣.有比較之下發現佢對自己嘅與別不同,是愛的體現.但最後殺死一段愛情的,亦好大機會是其中一方甚至雙方嘅比較心.
純粹思考題:有比較的情況下,會唔會接受到發現對方愛前度多過愛自己?
TEXT / Diana CHIU


text:
21 JULY 2010 (WED)
兩個星期又過,又係時候去母嬰健康院做檢查啦!
今次都係約左九點鐘之做檢查,不過同上次唔同係,我一上到去就見到勁多人,就連檢查度血壓,磅重,驗小便都要等左十五分鐘先到我.
等左差唔多一個鐘左右,終於都聽到叫我個名,就入姑娘房去俾姑娘按肚.點知當我慢慢咁爬到上張床仔時,姑娘竟然同我講今次應該係由醫生按肚,叫我落番張床出去再等叫名.
依個時候都真係有啲嬲,幫我排錯隊等我白等成個鐘我都算啦,不過個姑娘真係好唔得,成個過程都係坐係佢個姑娘位,張檢查床咁高都唔扶吓我上落.唉...可能依啲就係政府特色啦!
又繼續等左差唔多半個鐘,就去見助產姑娘,姑娘話第一件事就話我已經算叫做足月,可以隨時生得,叫我有乜事就即刻去醫院,仲教我穿羊水時嘅徵狀,叫我小心啲,聽完佢講真係有啲驚驚地呀.
之後又等左差唔多半個鐘就去見醫生,依位醫生真係好好人,我上落檢查床都扶實我,仲不停叫我小心啲,又係按肚時叫我唔好介意佢對手凍,同之前個姑娘真係差好遠呀!醫生幫我按肚同聽心跳,都話小小豬好正常,頭仔向下發展緊,不過又未去到最低位置.咁我都放心啲,即應該未生得住啦!
嚟緊去就要一個星期去一次政府做檢查啦!


text:
話說去韓國應該都冇咩好寫,不過第一次去韓國做嘢,喺韓國留學嘅朋友就帶我落咗一次酒吧,咁就發現咗,原來韓國的酒吧文化,同香港其實好唔同.
文章大綱我依家就可以講,其實去到邊個國家的大部份酒吧,都想係搵吃架喇,「天下男人一樣咸」係咪?落得呢啲地方,識到咩人,咪自然有咩結局囉,不過咁,原來韓國呢個地方,可能比我哋想像中更為開放.
首先,喺韓國人口中「酒的店」有好多的,一啲係睇韓劇成日見到女主角坐喺啲食店入面飲酒,呢種其實係韓國都好常見,好多時都收到好夜甚至通宵營業既.
而另一種都好常見嘅就係落一啲有得跳舞有DJ打碟嘅,喺我哋香港人口中,就當然喺club啦,而我當日去弘大的酒吧街,開得最多最多,就係呢一種,播歌大家跳舞識人俾人識俾人抽水抽人水嘅club,啲後生韓仔韓妹都好鐘意呢啲.
至於係咪好似google大神俾出嚟咁風光如晝,我都唔知了,而我只係知,呢啲club,每到星期五呢個hot day,大家都會去到呢啲門口出面排哂隊,等入場,仲神心過返學,而啲職員都比香港嘅進取,佢哋會不停拉人入去,會不停撩你講野,會有個靚女跑去你面前叫你舉高手,做咩?數人頭打印仔落你手背,之後帶你入場囉.
而我當日去呢,就唔係以上兩種,而係去一啲我留學韓國嘅香港朋友口中一啲hunting bar,韓國一啲人口中嘅talking bar.簡單講,落得呢啲場都係想識人,比起落club都更直接,跳舞都叫係咁易身體接觸你唔知有冇下文架嘛,呢度,侍應會安排男士分別坐分去唔同嘅檯度,有女仔入黎,就會安排佢地坐落是但一張檯,如果岩心水,就會主動撩你傾計,格局同香港嘅清bar好似,暗暗地一圍二圍咁坐係度,唯一唔同呢,呢度擺到明就係俾人搵食,如果香港你冇啦啦想坐去某一台靚女度飲酒識吓女,分分鐘俾人媽媽聲.
呢類型嘅酒吧其實係香港好少見,不過我想講,唔好信啲咩youtube片講,可以好安心去當識下韓仔,都係果句,天下男人一樣咸,點解同你傾計?你估真係交流英文咩?佢哋去得呢啲bar,一係就係club場帶嚟見下真樣,最後都係想一個入嚟兩個走,去邊?附近弘大大把hotel係呢啲bar附近架~
而如果你唔識韓文,分分鐘真係雞同鴨講,朋友講,其實係呢啲地方識到嘅韓國男仔主要見到一係暖男型細佬型,會幫你斟吓水,見你醉就叫係飲少啲,一係就好進取,會不停同你skinship,搭吓你膊頭,放隻手去你屁股後面,掃下你,而當晚我個位唔識飲酒嘅同事,就岩岩好遇上呢種男仔坐喺旁邊,好在嘅係,同行嘅人好多,咩事都冇發生過,雖然我唔知其實位同事其實係咪想有事發生.....
題外話,韓國呢啲bar經已玩到有套餐乜乜乜,幾支酒,加兩款小食都係幾萬won,而我果位係韓國留學學壞哂嘅朋友,仲會不停叫整一杯燒酒炸彈俾我地一行人飲,一sort青提味燒酒加一sort啤酒,鐘意飲酒嘅人可以試吓,不過呢種溝酒其實易入口唔易醉,想醉又想呃下人,記得揀返普通燒酒溝啤酒,因為果汁味嘅酒多數都好低濃度.
最後就一定要講嘅就係,香港你飲酒,最多就會見到有啲企街姐姐向你揮手,但韓國就唔同,啲派傳單嘅人心知你地唔會接架喇,佢哋會一嘢扔哂落地下等你地自己睇,成條街都係宣傳單張,上面印住個電話,有個性感女人,打過去有咩搞?就要等你去韓國試下寫返篇食評話返俾我知喇.
至於我當晚點?咪照顧果位醉左嘅同事囉~~


text:
人在旅行中嘅愛愛小貼士
香港人工作繁忙,難得先可以放個假休息吓,離開香港同另一半去個小旅行,去旅行除咗瘋狂購物飲飲食食之外,兩個人都可以好好咁溫馨下,令旅程更加圓滿.
7個愛愛小貼士
1. 計算好MC時間
計劃旅行時真係要計好MC時間,當兩人情到濃時,忽然嚟M幾咁無癮.加上女仔呢段時間身體比較虛弱,玩都玩得唔開心啦!
2. 有節制瘋狂購物
去旅行除咗遊山玩水之外,shopping都係好主要項目,但有時瘋狂咁行足8個鐘之後,返到酒店都無咗半條人命,仲邊有氣力愛愛呢.
3. 提早返酒店
承接上一題,早少少返酒店,同另一半一齊浸浴,互相按摩提高性緻.如果你住間酒店有無敵風景,靚靚浴室,玩鴛鴦戲水催情指數就更高企喇(呢啲喺揀酒店時就要留意).
4. 享受晨早的性愛
雖然夜晚有情調,但早上起身同另一半嚟個晨早愛愛都有好多好處,一來唔係同居嘅情侶較少有呢啲機會,二來又可以製造好心情,點可以錯過.
5. 性感內衣
去陽光海灘時著上火辣比堅尼,俾個驚喜佢 :P,返到房間,如果你有準備其他靚靚睡衣嘅話,濃情指數會更高.
6. 安全至上
情到濃時都要記得保護自己,記得帶套套和潤滑劑,咁先可以盡情享受難得的愛愛.


text:
2016-1-3 22:32
Hiant01
17女 搵韓飯朋友仔& 新感情發展XD(長文防擾
17歲女 唔高唔矮 168cm左右 58kg
樣就好主觀既XD 自問唔衰啦 目前減緊肥&留緊長頭髮lol(成功or not另一回事@@
個人好隨和但唔會下下冇主見
性格行為都比較man 同人熟左之後都幾癲
除左打機個陣 好少講粗口
學校圈子細 識人少 希望可以係度搵到新朋友 最好可以有新感情發展
[b]首先黎招fd子 男女不限 [/b]
[u]1.追韓星XD[/u] 如果你都飯韓星 歡迎一齊傾
本命bts,suju 但唔係飯左好耐 請各位資深飯多多指教
最近打算自學韓文 都想搵人一齊研究
身邊人都活在二次元 獨自飯韓星既我太可憐lol
[u]2.打機 [/u]LOL就冇玩啦 因為玩極都唔識XD 如果想R我玩就要教我玩 同幫我執頭(X
有玩劍三 & mstar 都係玩台服 不過打機廢廢地 可以一齊開心玩XD
[b]跟住想搵男朋友[/b]
身高最好176以上 唔好太瘦,大隻啲好啲(真心好驚男仔瘦到見骨@@)
日日對住顏值高既韓星,自然對另一半外表有一定追求XD
我識好多男性打扮技巧 一來韓星影響 二來自己都偏向中性打扮
set頭 保養 衣著...唔係我自誇 同我一齊耐左 一定會charm勁多XD
作為男女朋友 當然唔係日日都講埋晒啲冧野就係 加上太肉麻我會怕醜lol
上面招fd子個兩點都係我既興趣
基本上除左番學 我就係打機 youtube睇MV 同搵片睇XD
其實唔要求大家一定要一開始就好多野講
但係互相了解同尊重大家興趣好重要
我會同你分享我鍾意既野 希望你都會
其實呢個年紀拍拖真係好少會以結婚為前提
不過目的係想有人陪 同埋想有人了解自己 同自己分擔分享
我仲有一年考DSE 讀書真心辛苦 如果有個人係身邊陪伴同鼓勵...
係我懶既時候叫我溫書 有能力既可以教我 或者同我一齊溫等等
所以年紀最好係17-21左右
有興趣就PM我留聯絡方法 同小小自我介紹+對呢個po既回應
等我知你有心同我做朋友or傾計
wts 冇用一段時間 最好line or FB都可(LINE啲貼圖超可爰<3)


text:
可能因為自己識整下蛋糕,所以我一直都5覺得其實蛋糕有咩意議,心諗米又係放入口度食~整咩鬼d人洗咁多錢去訂蛋糕至得gar?That's why次次小王子生日,我都5係好願幚佢整生日蛋糕,我真係覺得﹣﹣呢d o野,求其出去訂米得law!
我一嬲做人嘅宗旨係﹣﹣
用小小錢攪得掂嘅o野,就米鬼自己煩!
之不過如果要出去訂個咁嘅Cake,真係會死得人,所以我至死死地氣自己整gar啫~
琴日係小王子嘅Farewell and Birthday party,小王子揀左去一間尊比小朋友玩槍戰嘅地方度開,當我一攞個Cake入去個間o野度,即時成十幾個路人圍住個Cake,重猛問我o係邊度訂.我話我自己做gar!佢地即刻問我接5接order?我話﹣﹣
"接~不過我下個禮拜搬去Sydney度喎!"
連o個間o野個職員都同我講﹣﹣"我o係度做左咁耐,呢個係我見過最靚嘅蛋糕呀!"
吓?咁誇?
其實我從來都無諗過呢個蛋糕會令人有咁大嘅反應,點知就係因為呢個Cake,成為全個Party嘅焦點,無論係大人同細路,見到個Cake都開心得好緊要~d家長就猛咁影相.我第一次發現,原來一個靚嘅蛋糕,係真可以令成個聚會嘅氣氛完全5同哂.平時開呢d Party,家長多數放底個細路就算.咩都5會同你講~但係琴日,d家長一見到個蛋糕,個個都停哂o係度傾計.雖然我一早就諗定要整個Chess Cake,不過就無諗過要整到咁鬼大個,呢個Cake成17" x 17" .嘩!大到呢~係真正國際象棋嘅原來大細.原先想整個微型嘅~老實講~呢d 野都係象徵式gar啫,5洗整哂成副出嚟嘅!點知小王子話想要Full Set喎~Full Set 成64格ga ma,得o個12個細路,咁淨o係度o個52格點算呀????
好彩到最後d家長個個都話要take away d蛋糕返屋企,至救我一命咋!
(Party d 相下次至post呀下~)


text:
今日係小王子最後一日返小學,聽日佢地成班一齊去水上樂園玩,所以小王子好興奮.原先打算o係小王子小學最後一日,整一個好特別嘅"嘩Box"比佢返學,不過小王子今朝話佢今日好想去小食部買o野食,所以我就比左10蚊過佢law!點解今日小王子會想去小食部買o野食?因為之前有日小王子5記得帶個Lunch Bag返學,攪到Lunch time無o野食,咁班主任Mrs. Johnson就杖義借左幾蚊比小王子去小食部買o野食.就係o個次~竟然比小王子發現左~不來小食部有個"和牛肉卷"賣,重要鬼咁好味tim!至於o個d"和牛"有幾"和"?就不得而知o勒~hahaha....所以最後一day返學,小王子決定要再會一會隻"和牛"多次law!
今晚就係小王子畢業禮,之前提過嘅全年大獎都會o係今晚度頒發.琴日去畢業彌撒o個陣,最高貴學府已經將小朋友嘅畢業証書頒發,重派埋今晚畢業禮嘅得獎名單,至於今晚小王子究竟會攞到咩獎呢?全年總學業獎又攞5攞到呢?
究竟點呢?
係米玩o野呢?
重玩呀?
hahahaha......
今年小王子真係攞到全年總學業獎,重攞埋全年總法文獎同全年總音樂獎tim呀~小王子琴日一見到個得獎名單,開心到不得了!
所以2011年嘅"嘩Box"收爐o勒~要等2月至會再開爐na!因為返埋今日學就放暑假lu~Yeah~
前日我post小王子Party d相,有心水清嘅blog友猛問我臺面o個兩個中國人係咩水?一個係同小王子同級5同班,係小王子Chess team second board(則係捉第二個,又話想做team captain o個個).另一個係朱古力餅~佢5係中國人嚟ga,佢係越南人嚟.呢個term至o係第度轉嚟最高貴學府讀嘅.朱古力餅5同小王子同級gar,佢讀5年級,一樣都參加左Chess Culb,老師同全校介紹朱古力餅係插班生,小王子見佢插班,無人同佢玩,於是就問佢想5想同佢地一齊玩law,所以朱古力餅米有份去小王子個Party度!小王子話朱古力餅個人好nice gar!~
呢d Cookie係之前我焗d版比人睇嘅~今日Post埋比你地睇!順便post幾張琴日畢業彌撒嘅相過你地睇,我都話小王子d同學好多好高gar la~但係有d同學又矮得可憐喎~你地自己睇下o勒,真係聯想5到佢地會係同級兼同班同學嚟gar!
小王子同藍精靈真係好老友~
小王子同佢嘅Chess Team~ (後面o個個5係)
你地見5見到?用手插褲袋係最高貴學府嘅Trademark嚟,
個個都插手落袋嘅~
d高度真係差好遠gar~
小王子vs燒烤叉~
有d同學真係好鬼高~
呢個就係老虎仔~一年級o個時嘅擠班生,個個都僧到佢死,
小王子見無人同佢玩,好多時都會走去同佢傾下計~不過佢5真惜,
細個o個時,時時打小王子,小理子頸後面有條"那"~就係佢整嘅!
靚仔竹高精,再post多次相你地睇~
到小王子攞畢業証書~
o拿!你地話誇5誇?同班同學嚟gar~
佢地係企o係同一級度gar!
小王子一見到我就好緊張咁同我講﹣﹣"三個呀!我攞三個獎呀~"
班主任Mrs. Johnson嘅擁抱~
畢業生同其他人握手~


text:
Medalmore 2015-5-30 02:36 AM
《深夜食堂》看後感其實我一早都知有呢套電視劇,不過我就唔覺得個故事吸引所以冇睇...
不過我有個朋友之前係咁推介我睇呢套同名電影,我都覺得奇怪,不過我免為其難都同佢睇...
但當我今日去睇呢套戲之前,我卻發現一個我都估唔到既情況,就係...呢套劇只係上咗兩日,但當我今日下晝去睇番各戲院既賣飛情況,我發現放工打後既場次,除咗地方吊晒腳既星影匯之外,各個有得上既戲院都爆到七彩,甚至油尖旺區既戲院,早響中午已經得番第一行!搞咩呀?隔離院做《壹獄壹世界》都冇咁誇張啦!
咁樣反而令我有興趣,睇下套戲有幾好睇...
成套戲兩個鐘,講真成套戲我都唔覺得有故事可言,之前睇波叔既戲,除咗大鈍材者之外,其實我唔係咁buy好似Burno咁樣冇故事可言既戲,但呢套我卻唔係咁諗...
成套戲你唔好諗有乜野吸引既演員,至少靚仔靚女呢套戲可以話欠奉,但係咁...成套戲卻係平實得十分自然,睇落去唔會反感!之前果度我話套戲冇故事可言,我諗我應該作出一點更正,其實係應該話係每個人都有自己既故事,不過只係套戲將各人既故事講晒出嚟,但就冇乜關連性,而拉埋佢地故事既橋樑,就係個老闆,食堂同埋食物!
成套戲本身分三節,講真我比較鍾意第二節果個女仔果段,第三節都唔差,係頭果節就略嫌冇乜野令我會記得...或者第二節個女仔,可以話由pat爛泥重新做番個正常人,令人比較感動...
本身套戲叫「深夜食堂」,其實本來我仲以為成個故事淨係講夜晚(以前我睇過一套港產片,除咗開頭之外,幾乎成套戲都係講夜晚既),但原來佢都有日間既情節,呢個我就估唔到喇!
至於各人既表現,其實我又唔係咁想評邊個做得好同唔好,因為成套戲除咗老闆之外,各人物都有佢既作用,有時亦有d令人發笑既地方!
總之睇呢套戲,我覺得係令人有種溫暖既感覺,雖然高低位欠奉,亦冇誇張既特技,背景音樂亦好平實,但其實睇落又唔會悶,都算幾好睇...所以今日我睇果場全院滿座,都唔係冇佢道理既!


text:
「一個人食飯食乜好?」相信呢個係好多人都諗或者面對嘅問題,好似冇乜奶油一支公去食放題或者鋸扒,於是有人會揀掃街,有人會揀食便利店或者快餐店,甚至有啲人會寧願唔食.但其實一個人食飯又有咩好怕喎?邊個話要一班人先可以食好西?下次唔使再問一個人喺xx食乜好喇,等開飯仔幫你揀啦,今次講下深水埗.
台灣米苔目 軟橋米苔目餐廳
成日都話自己食,都可以食好啲,呢間台灣嘢幾唔錯,係牛肉麵同滷肉飯以外嘅選擇.食米苔目嘅.即係啲類似銀針粉嘅粉,但比銀針粉再幼細啲,腍身啲,米味幾香嘅.35蚊碗豬骨湯底兩餸麵,餸嘅選擇都係一般嗰啲豬肉,雞肉,牛肉,魚蛋,牛丸呀咁,但唔係肉粒而係肉片呀,感覺都幾抵食.唔喜歡豬骨湯嘅可以轉其他,方魚肉碎湯都唔錯,魚味鮮甜.
醬油老鼠粉 蘇媽.蘇媽馬來西亞美食店
呢間餐廳開喺後巷嘅,一個人嚟啱晒啦,平時邊有friend會同你嚟吖.但舖頭不可貌相,主打馬來西亞嘅特色嘢食,絕對可以彌補返佢位置上嘅先天不足.老鼠粉係呢度嘅招牌菜,落咗甜豉油同黑醬油,再撈埋啲豬肉,豬肉腸,蔥一齊食,幾有風味.又,如果怕肥膩嘅,一係叫椰漿飯.啲飯綠綠地色,甜甜地咁帶出微微嘅椰香,仲有啲鹹魚仔,送飯一流.
秘製辣汁車仔麵 文記車仔麵
喺呢個麻甩嘅區域,呢間車仔麵都算係冇咁麻甩嘅一間舖.裝修幾新淨同光猛,有時女仔就算要自己一個食,都入得過.平時都幾多人排隊等位㗎,一個人就應該易攝啲.無論係粉麵嘅種類,定配料嘅種類,都有唔少選擇.食牛嘅最好嗌牛,牛肚牛腩牛栢葉,全部都好香,配埋腩汁就更加perfect池,而如果食得辣嘅,不妨揀埋秘製辣汁,夠晒刺激.
黑松露蛋多士 良記餐廳(老鳳冰室)
一個人食飯嘅推介,點少得茶記?深水埗呢間冰室好多嘢食,傳統嘅蝦多士又有,新潮啲嘅黑松露蛋多士又有.前者嘅蝦膠又多又彈牙,後者隻蛋炒得好滑,仲有蛋汁添,連埋黑松露醬食,係色香味俱全.另外,邊個話一個人就唔可以叫個牛油果軟殼蟹竹炭漢堡?原隻軟殻蟹上㗎,霸氣.記得叫埋冰鎮奶茶喎,啲冰係奶茶冰嚟呀.
抵食牛肉漢堡 添福小食
對於嗰啲好怕一個人坐低食嘢嘅人嚟講,呢間就啱晒.全部行街嘅,冇得你坐.而且一個黑椒牛肉漢堡都係十幾蚊咋,手打牛肉喎,厚切喎,即叫即煎喎,係幾抵.唔食牛嘅可以食雞,千島醬雞扒包都唔錯,啲肉幾滑.個包就幾鬆軟,怕唔夠飽嘅叫多包薯條就得.
文:Kar


text:
一到炎炎夏日,個天一係烈陽高掛,一係就暴雨連連,仲極端過以為day off點知原來填錯更表冇假放嘅心情呀.唉,呢啲噉嘅天氣已經夠難頂架嘞,仲要係瞓覺嘅時候有蚊喎!一瞓醒周身痕,唔講以為自己生花柳.如果我要形容蚊嘅話,我會話蚊係超越瘟疫,屠殺,饑荒同死亡嘅天啟第五騎士,十九層地獄出逃嘅惡鬼邪靈,摧毀人類文明嘅送葬者.面對蚊呢種純粹惡意嘅生物,作為人類嘅我哋絕對唔可以放棄希望,要相信果個只有我哋能夠擁有,名為「可能性」嘅神.反抗啦人類!作為內容農場,我哋會傳授大家震驚百九幾億人嘅滅蚊神技——飛蚊殺絕十八式.
蚊呢,就靠盜取生靈築體之精aka蛋白質嚟催生幼蚊魔胎嘅,而佢哋揀受害者就主要依靠呢四個要素,高二氧化碳排放量,汗味重,體溫高同血液酸.而我哋嘅第一式就係靠提高二氧化碳排放量,體溫同製造汗臭味嚟主動吸引啲蚊,打破佢哋一味飛嚟飛去WE暈暈而我哋又難以追擊嘅形勢,製造一個正面對決嘅機會.第一式,好簡單,只要大家熄咗部冷氣,之後喺原地跑五至十分鐘就可以達到效果,而啲蚊亦都難以抵抗佢哋邪惡嘅本性,好快就會向你埋手.
當大家能夠靠近到啲妖孽嘅時候,二話不說,五指成爪,從橫側擊,一渣!渣實!唔好留罅!搞掂,食碗麵,隻蚊已經變成肉沫.呢招睇落好簡單,但係又有幾多人可以如臂使指噉用好呢招呢?內裏竅門其實殊不簡單.要手到拿來最緊要係出手角度,要打橫,唔好直出,因為橫出可以更容易擊出風壓令隻蚊控制唔到飛行軌道,噉就可以大大提高命中率.
蚊之所以係人類嘅終極敵人唔剩止因為佢可以令你痕到喊,更可怕嘅係佢地仲有比地球頂級狩獵者大貓科更強嘅耐性,可以長時間潛伏喺暗處,等你鬆懈嘅一刻就吸你嘅精血,然後遁走.但係佢哋有個弱點就係長時間停喺一個地方之後,起飛會慢咗,就好似坐咗係馬筒成日之後會腳痺一樣.呢個千載難逢嘅機會,千奇唔好錯過.五指併攏,引肘向後,扭腰一推,一掌轟落去.呢招同上一式有個大分別,上一式或多或少會帶有弧度,而呢一式就唔同,講求嘅係直線最短距離,爭取係隻蚊飛起之前打落去,所以上一式主要應用落移動單位,而呢一式就針對靜止目標.
一場戰爭,有攻,有防!上面三式主打攻勢,而呢一式喺防守之中製造進攻機會.假如一個唔覺意畀啲蚊埋咗身,記緊要即刻谷衡果個位置嘅肌肉,形成一層金剛不壞嘅盔甲,同時將個死人蚊嘴鎖實,等佢叫天不應,叫地不聞,走得冇得佢走呀,再配合第三式嘅泰山鎮魔掌,啪!又搞掂一隻.呢一式講求肌肉係短時間內迅速發勁,各位讀者假如平日有勤練肌肉,運用起上嚟一定得心應手.
相信大家睇完我哋嘅飛蚊殺絕十八式之後一定可以係呢場善與惡,光明與黑暗嘅人類保衛戰到殺出一個光輝嘅戰績,人類永不放棄,正義必得伸張,勝利就喺前面,內容農場與你常在.


text:
重建洗衣街政府用地嘅初步研究報告,建議將地皮改建為商業用途,仲會有兩層公共運輸交匯處,一層俾過境巴士,另一層俾小巴做站頭.(莫智謙攝)
眾人諸事
重建洗衣街用地 潮聯小巴被搬竇
潮聯小巴喺旺角通菜街一直違法霸佔幾條行車線,但政府一直無力執法.示威者佔領旺角期間,潮聯更加惡人先告狀,入稟要求清場.兩年過去,通菜街交通擠塞仍然好嚴重,但近日情況可能露出曙光.
事緣規劃署去年初委託顧問,研究旺角洗衣街政府用地(食環署辦事處暨車房,水務署辦事處,聯運街停車場)重建,研究報告建議呢塊地皮可作商業發展,仲會有兩層公共運輸交匯處,其中一層做小巴站,提供六十幾個車位,將旺角道與亞皆老街之間一段通菜街及花園街,以及花園街同洗衣街之間一段快富街嘅小巴站搬入去.
睇番地圖,位於通菜街嘅潮聯小巴站都納入搬遷範圍,政府唔使再為無力執法而頭痕.民主黨油尖旺社區主任李偉峰話,潮聯死都霸住通菜街,就係因為嗰度生意好,依家要調佢走,乘客要行多兩個街口先有小巴搭,潮聯怕影響生意又未必肯.唔知政府仲有乜嘢招數氹潮聯搬竇呢?
拆 Alleyway塗鴉牆 建自由行購物城
旺角洗衣街政府用地重建,新建嘅幾幢樓分分鐘變成自由行購物城.皆因研究報告亦指出,除咗小巴站之外,另一層公共運輸交匯處將會俾過境巴士使用,提供約二十個上落客位,預計可以遷移現時太子同旺角過境巴士站.
其實,○九年政府提議重建,最初想將地皮變成政府及社區設施,公共運輸交匯處,公共休憩空間,但研究後認為地皮較適合改為商業發展,依家除咗興建長者中心,青少年中心,精神健康綜合社區中心外,其餘都係做一色一樣嘅寫字樓,酒店,餐飲零售服務.
重建計劃自然影響街坊,除咗令旺角進一步被自由行旅客攻佔之外,富有本土特色嘅塗鴉窄巷亦會被剷平,包括一條喺地圖冇名冇姓嘅小巷,呢條小巷原來喺外地藝術圈薄有名氣,叫作 Mong Kok Alleyway,除咗本地塗鴉愛好者,唔少外國藝術家都會嚟香港即席創作.
中聯辦芝麻官 借閱康文署洗腦書?
康文署肆無忌憚做政治審查,本刊上期「封面故事」揭發六十八間公共圖書館,○六年起購入六十萬本簡體字書籍,當中唔少仲係「洗腦」書,本刊喺搜集資料過程有意外收穫,發現疑有中聯辦芝麻官係呢啲「洗腦」書嘅讀者,或者張卡片俾人當書籤.
話說本刊記者從中央圖書館借入一本由國務院港澳辦香港社會文化司編著,中共中央黨校出版社出版嘅《香港問題讀本》,書中第八十至八十一頁之間發現一張屬「王大為」嘅卡片,卡片資料顯示,王職銜為「中聯辦信息諮詢室處長」.
王大為卡片停留嘅頁面,係關於香港前途談判同《中英聯合聲明》嘅簽署,講到鄧小平同戴卓爾夫人北京見面嘅情況.網上資料顯示,中聯辦現時嘅資訊諮詢室處長係常春雨,王大為就喺○八年前後做呢個位,所以佢應該係「前度」.
再睇番本書,原來係回歸前九七年六月出版,當年定價十四蚊人仔,但三聯書局以港幣五十五蚊出售,食水都幾深.
長毛閉關 修訂抗爭傳記
社民連立法會議員梁國雄本週日六十大壽,一班社民連成員同長毛嘅朋友,一年幾前秘密籌備《我反抗故我在》一書,記錄過去廿幾年有關長毛嘅重大案件,包括司法覆核案,又訪問多名法律界,政治界及學術界名人,撰寫佢哋對長毛嘅印象同感受.依家抗爭手法唔再和理非,但唔等於可以抹殺長毛過去咁多年為公義嘅抗爭,呢本書正正係一個寫實嘅記錄,五月會正式出版.
長毛話依家校對緊《我反抗故我在》,因為發現本書有少少錯字,而且想就一啲案件加番啲補充,「因為有啲嘢係我先知」,例如自辯講過乜,同埋想加番啲刑事案,「比較多係民事案,即係我挑戰政府,刑事案係我冇得揀,俾人拉,但都係司法抗爭嘅一部分.」不過佢話要再同負責呢本書嘅人傾吓先.
撰文:巫不言


text:
好味到黐線 中環蘭桂坊
-
jessicagg
灣仔收工約左D朋友食飯直落飲野,第一次來呢間Fovea,朋友預早介紹話D野食特別,價位唔高,每人百零二百蚊內,雖然叫做粵桂樓,不過其實唔止中菜,有驚喜!
地獄七重天花枝,呢碟頭盤都算特別,係以辣做主題,薄切花枝片配好多種唔同ge辣香料,開頭以為會非常辣,的確辣又唔係超級辣,反而感覺到一種清新,落order時職員強調其中一種係珍貴ge墨西哥辣椒,叫我地慢慢試真D,味道good,花枝片亦高質兼彈牙,幾好ge頭盤.
水煮海班球烏冬,一睇班球份量好足,水煮魚一種最吸引人ge做法其實就係所謂水煮油封,絕對比就咁清蒸更有味!而水煮魚百份百係以味道行先,要評價的話除左,要啖啖魚肉吸收左麻辣ge香味,仲要睇有冇遮蓋到魚肉味道,而口感就要睇大煮功架,呢碟ge魚肉食落就仍然彈牙,冇鬆散感覺,好高水準,烏冬就幾好,都彈牙入到味,肯定係用心之作!
牛仔肋經常食,食得多都知道點先叫做好,不過呢次有少少難道,因為主要唔單止得牛仔肋+醬汁,因為佢炸左…,真係要分開慢慢講,首先牛仔肋絕對鬆化,幾可肯定係慢熟而成,亦好夠牛味,用料唔錯,炸一炸確係令牛仔肋多左一層脆脆地又香口ge口感,最後就係沾埋少少龍蝦汁,多左鮮味但亦冇搶到牛味,好好味又好好食,好正,真係唔識點講,總之好正!
中環呢個價錢食到咁ge quality,我覺得真係好值,會再去!
-
beckyyiting
寫到好似好正
-
kaoribb
有興趣去試


text:
升 Cup唔肥身
陳茵媺着住黑色貼身露背裙,再加對 Jimmy Choo 5吋高踭鞋.當大家認為佗住 7個幾月唔應該着高踭鞋時,讀番書嘅 Aimee就話:「我由 high school就已經着 high heels喇!」睇落對高踭鞋有啲鬆鬆哋喎,小心呀靚媽.
媽咪姐
E Cup陳茵媺:生夠成隊 football team!
大肚陳茵媺( Aimee)啱啱返香港無耐,就佗住陳家嘅金叵羅出嚟ⱑ銀,剪綵價由 4萬跳升到 20萬,仲有傳接咗 7位數嘅奶粉廣告,而老公陳豪啲 job亦多到接唔切,兩公婆孖住吸金!
其他影片
周二( 8日),靚靚陳太百無禁忌去錶行剪綵,笑曬口話係開心價:「好耐無出嚟做嘢喇,我有少少工作狂,都想見見大家嘛!」媽咪姐收到小道消息,其實間錶行好早就開咗,原本 8月做開幕儀式,但大家覺得 Aimee夠旺,所以等到 10月 Aimee佗穩咗,返香港先正式剪綵.識做嘅 Aimee即場大爆 BB性別:「佢會係個 christmas baby或者 new year baby,係囝囝嚟;應該會留喺香港生,呢段時間都見過醫生.(會唔會順產?)呢個係女性先有嘅經驗,希望好好享受呢個過程,想佢自己揀幾時出嚟見父母,呢個責任交番俾 BB.(會唔會追多個女?) I want a lot of kids,生夠成隊 football team啦.」
聖誕就已經係預產期, Aimee都話依家做嘢唔可以太 heavy!雖然攬住個廁所嘔嘅日子已過,但媽咪姐八到 Aimee到生產前暫時都無公開活動,要再見到佢,可能要等生完 Mo仔先得.咁搵錢呢啲咁操勞嘅工作,當然係要留番俾陳豪呢個準爸爸啦,係咪先!
陳豪又出動
周三( 9日),忙完拍戲嘅陳豪又去咗銅鑼灣出席開幕活動,同佘詩曼齊齊剪綵.阿佘好留心聽司儀講嘢,阿 Mo就一味掛住笑,完全係有子萬事足!
記者問陳豪 BB係仔定女?佢繼續笑曬話:「唔講得!唔講得!遲啲你哋會知.不過依家知道做爸爸真係唔容易!」老婆周二( 8日)已經公開話係仔喎,兩公婆做乜唔「夾口供」呀.
11年 9月, Aimee拍住陳豪以情侶檔為同一品牌嘅旗艦店剪綵,當時笑容已經鬼咁一致,該品牌高層仲話希望下次可以請到陳豪一家三口出席活動㖭.
阿爸跟身
呢日, Aimee爸爸唔單止貼身保護愛女,仲好似小 fans咁拍低囡囡做訪問時嘅樣.
6人護駕
《蘋果日報》圖片
大會都好小心,請咗 4個保安維持秩序,再加 Aimee經理人同助手護駕,絕對安全!陳豪可以放一萬個心.
5吋高踭鞋
《蘋果日報》圖片
睇 Aimee腳上對 5吋高踭鞋好牙煙,好彩佢只係出席活動先着咋,其實喺保母車上一早就放咗對平底涼鞋更換.
自爆要霸住陳豪
Aimee同記者講,生仔生女都 ok,不過生仔開心在「可以做 Mo唯一的女人耐一 D」!有傳媒誤解咗佢嘅意思,以為佢話要做「 Mo仔唯一的女人」. Aimee特登喺微博澄清番,呢位呷醋靚媽真係 cute.
貴價星媽
娛樂圈真係好特別,做咗人妻,再大埋肚,出騷價就可以幾級跳.當然,要嫁得好,先有呢個幸福待遇啦!
諸葛紫岐 6萬變 20萬
一樣佗住 7個月嘅諸葛紫岐,佢當年因為同 Neway二太子薛嘉麟傳緋聞,人氣急升,出騷價由 1萬升到 3萬,家下仲佗埋薛家個孫,酬勞即刻跳到 20萬.
Cara G. 2萬變 4萬
名模一向都有價有市, Cara G.同老公 Jesper結婚唔夠半年,今年 8月就宣布有喜.依家出騷價高咗唔少,仲可以接多啲親子 job㖭!
吳佩慈 5萬變無價
有台灣「九頭身美女」之稱嘅吳佩慈,以往出 function至少收 5萬,但佢自爆未婚懷孕後,都好少出席公開場合.咁梗係啦,未來老公係賭場大亨喎,仲使做咩.想知佢嘅近況?等陣揭去 P.14八吓啦!
其他影片


text:
對打工仔生活生厭 離開成為窮遊的理由
講到窮遊,有啲朋友甚至覺得如果去旅行都要「就住就住」,不如唔好去仲好……當然我都明白想瘋狂買嘢冇得買,想食大餐冇得食嗰種無奈,但係平時日日返工放工嘅生活真係十級枯燥同苦悶,呢刻去旅行嘅目的,似乎係純粹想離開這個地方放鬆一下(至少我真係咁諗).
窮遊沒想像中差 快樂不一定要花大錢
在我看來,其實窮遊真係冇乜所謂.
下午冇嘢做,就同朋友仔去小店café坐下,食個悠閒下午茶,扮下偽文青咁;或者唔需要餐餐大魚大肉,夜晚只係一齊行夜市,掃下小食,都已經夠晒開心快活.
至於你話係咪真係要shopping 買好多手信先叫去咗旅行呢?對我來講,有得出走放鬆下,去海邊散步,影相都已經好足夠.
其實旅行最重要就係開心,至於窮遊可唔可以滿足到你,真係個個人都有唔同答案.有啲就算使得多錢,但原來最後成個trip都未必開心.(當然仲有好多其他因素,例如遇到黐L線嘅旅伴……)
但計我話無論點都好,最緊要就係搵到1件事可以令自己開心,放鬆,有人可能放假去行下山,出下街就已經足夠,所以「窮遊是否快樂」呢個話題,每個人自然心中有答案,無分對錯.
PS:旅行的意義每個人都唔同,但可以遇到同聲同氣嘅旅伴就真係perfect池 !
#即刻成個旅行昇華.


text:
###澄清翻,其實有關甌駱國嘅資料都相當缺乏,就連係咪算係國家都未能確認,佢喺越南歷史中更加被定性爲傳説時期.究竟呢個組織嘅實則佔地喺邊,趙佗有冇吞併呢個組織,甚至連象郡嘅範圍等等嘅問題都未搞清楚.已知嘅就係趙佗出兵擊敗甌駱國,而係秦滅亡前,趙佗就掌管嶺南三郡,宣布成立南越國.不過無論前朝同立國時嘅疆土去到邊,滅亡嘅時候應該包括埋而家越南嘅中,北部.
立國嘅時候有機會得咁細
呢個係全盛時期嘅領土,立國時都有機會差唔多咁大
南越國成立幾年之後,中原嘅漢成立,漢派出使者說服南越國歸順,武王知道兩國國力懸殊,加上喺立國初期越人未完全聽佢支笛,所以唯有歸順,向漢稱臣.呢個時候,南越國變成南越國(一級行政區),南越武王被封為南越王(諸侯王),不過同其它國唔同,南越有君主,有自己法律,而且喺設置邊境關卡,運作上又好似一個國家.
後來漢嘅呂后滅咗武王喺鄉下嘅親人同剷平祖宗山墳,所以南越宣布脫離漢,趙佗自稱武帝.佢相信呢件事係北邊接壤嘅長沙國從中作梗所致,爲嘅就係吞併南越郭,所以佢先下手爲強,出兵攻打長沙邊境,之後又即刻撤兵.於是呂后諗住反攻,點知漢軍因為唔適應炎熱嘅天氣,未到五嶺已經病到死下死下,無緣同南越軍交流.同時間,南越國同鄰近地區嘅關係改善,好似東邊嘅閩越,西邊嘅夜郎,佢哋原先係屬於漢嘅國,都轉軚認南越做大佬.
呂后死咗之後,漢文帝對武帝釋出善意,好快武帝再次向漢稱臣,不過喺翻自己地頭就繼續稱帝.呢個情況一直維持到南越哀王,當時嘅漢武帝希望加強對南越嘅統治,而南越樛太后爲咗鞏固自己嘅地位,同漢朝廷傾掂數,喺南越執行漢法,清除邊關,而且將南越嘅高官交畀漢任命.南越承相呂嘉身爲越人,信唔過出身中原嘅樛太后,所以極力反對.爲咗保留南越嘅自治權,呂嘉連同其他大臣發動政變,殺死哀王同樛太后,另立術陽王.
之後漢軍入侵南越國,但南越軍冇反抗,俾漢軍入關.當漢


text:
哈~~~ 今次隻白老鼠係我位老公大人.
唔知係咪大家知我個香薫治療課程要交5個case study, 屋企三位老細輪住嚟玩病,排隊嚟做白老鼠.唔使驚,我唔會玩C你嘅.安全行先呢幾個字係香薰使用中係非常重視.Dilution稀釋時的%, 都係先試低濃度,然後先再因用後反應而調高.
好耐冇搵我相公嘅花粉惡魔,最近竟然出現.佢係咁不停打噴嚏,係控制唔到停唔到嗰一隻,一時不停咁流晒鼻水,一時又鼻塞到透唔氣到頭痛,搞咗佢兩日,成個人謝晒,成條dead fish咁.
喂!下個星期你仲要考試架!咪肥佬喎!一家大細靠你開飯,你知你位公主王子成日扮食神上身架啦!搵少d都養佢哋唔起呀!
好喇!咪話我搵你做實驗呀!我想幫下你咋!嘻~~~ 搞掂兩個cases, 仲差三隻白老鼠,偷笑中...
其實花粉敏感,鼻敏感,傷風感冒好多症狀都好相似,所以係選擇香薰精油上都好類同.今次我揀咗Roman Chamonile, Eucalyptus, Peppermint and Grapefruit.Blend出來的氣味也不錯.因為佢真係鼻塞到太緊要,成個人暈下暈下又頭痛,所以我就開一缸熱水,加8滴精油係熱水入面,叫佢好好浸番15分鐘.
浸完之後佢話個鼻通咗,個人放鬆咗,個頭冇咁痛,好d.瞓覺時我滴咗幾滴精油係紙巾上面,再放係佢枕頭邊,咁瞓覺都唔會鼻塞啦!
第二日佢話停咗冇噴嚏,但一早流鼻水之後就鼻塞,咁我就叫佢下午放工返屋企就滴幾滴油係紙巾上面索呀索.夜晚再浸浴.
今日第四日啦!夜晚我問佢仲浸唔浸浴,佢馬上答yes.原因係佢好番好多,係偶有不嚴重鼻塞.佢仲叫我出力d學,等佢以後唔使俾錢睇醫生.咁又唔得喎!香薰治療始終係輔助性質,有乜大單嘢都係要睇醫生囉!


text:
有時候,我發現華人社會喺歷史整理同論述方面十分之弱.成日話唔可以忘記 1989年北京大屠殺,但浪費好多時間打熱普城啲人,但真正嘅 genocide denial ,好似張家敏,陳文鴻,傅振中呢啲人渣,無乜邊幾個.
將 genocide denial 永留史冊,等佢地邊度都唔駛去
英文 Wikipedia ,有一個page專門招呼呢啲否認大屠殺嘅人渣,叫 genocide denial ,除咗猶太大屠殺,仲有南京大屠殺,亞美尼亞大屠殺,波斯尼亞大屠殺果啲否認者,基本上,大家可以搵到 genocide denial 嘅論述,以及有邊啲人渣,屬於 genocide denial .
由於我維基戶口喺同中文維基嘅五毛對抗過程ban咗,呢件事唔方便我去做,但大家可以喺英文 genocide denial 一頁(https://en.wikipedia.org/wiki/Genocide_denial),加入 Beijing Massacre denial 呢個item,然後再個新頁,將 Beijing Massacre Denial 嘅相關人物,好似袁木,張家敏,呢啲仆街冚家鏟講過啲嘢譯成英文,等佢地永留史冊.當然,一定要有可靠來源.如果海外留學生組織,都係呢啲 Beijing Massacre Denial 嘅仆街,都照寫入去,整理成一個大家都有份參與嘅歷史檔案.
初時,大家未必意識到呢種玩法嘅用處,但由於英文社會知道呢班人渣係 genocide denial ,特別陳文鴻,佢係學者嚟,如果佢地呢啲友仔去歐洲,可以要求當地人權組織協助,引用歐洲果啲 genocide denial 相關法律,起訴呢啲人,或者令佢地被禁止入境.等佢地知道,做 genocide denial 係一件極為恥辱嘅事,要有實際嘅懲罰措施,呢啲人渣至會收口,唔會再對死者做出一啲二次傷害嘅事,亦有助打擊土共喺香港嘅氣𦦨.
呢件事,有用過喺度鬧中大學生會班友十萬倍,人生時光有限,要揀啲最仆街嘅人渣嚟打,呢件事,今晚人人做少,當係真係幫北京當年嘅死難者.


text:
30 AUGUST 2014(SAT)原本相約左好朋友一齊入迪迪尼玩一轉,不過大肥豬因為臨時有事,所以節目就告消了.
開頭仲以為要留係屋企同小小豬悶悶的過一日,不過因為朋友仔GLORIA抽中左 Biotherm舉行嘅Jeffery Koo甜品工作坊 X 藍鑽新品體驗活動,所以就約埋糖糖一齊猛車邊去玩啦~
有得去玩就當然開心,不過最興奮就係可以去跟Jeffery Koo學整甜品.之前都有係電視睇過佢整嘅甜品真係超靚,估唔到有機會落手落腳整埋一份添呀~
今個活動係Biotherm舉辦,當然係唔少得佢地嘅產品啦!除左有一系列藍鑽緊緻修護力量俾我地試用之外~
當然唔少得主角全新藍鑽緊緻雙重修護精華~
同埋BLUE SMART智能皮膚分析,其實我地都好想試吓依部儀器,想了解一吓自己嘅皮革,不過因為在場嘅職員未有時候為我地做,所以冇得試,真係有啲可惜添~
活動開始前就先由主持為我地介紹一吓Jeffery Koo~
之後我地就開始整蛋糕,其實我地都唔算係整蛋糕,只係跟古師傅整啲朱古力同糖花佈置個小CUPCAKE~
古師傅先教我地整朱古力片~
睇完示範就到我地啦~
哈哈哈...睇吓我地吱得幾專心~
其實我都真係唔知自己想吱左啲咩出嚟,亂吱一通咁,不過都算合格啦~
等啲朱古力片乾嘅時候,古師傅就示範整個朱古力蛋糕啦~
由於時間關係,古師傅就成為我地先預備左有內涵嘅朱古力蛋糕啦~
到左最緊張嘅步驟(其實係我緊張,因為我嘅手作仔真係幾差呀),就係用用糖膠猜玫瑰花啦!睇古師傅三兩吓就整到朵好靚嘅花啦~
我呢?當然係好困難之下完成左啦!其實係因為整啲玫瑰花片係唔可以大力,我頭嗰幾次都係大力咁推,所以最後又要重新嚟過.
哈哈哈...我嘅四朵玫瑰花都叫做見得吓人啦!個BEAR BEAR係我威迫糖糖俾我呀~
一切準備好晒,就可以大合體啦~
經我努力之下,我嘅靚靚CUPCAKE終於完成,驟眼睇都叫幾靚,呃得吓人啦~
整完CUPCAKE,古師傅仲為我地準備左好味蛋糕同花茶呀~
就係我地食緊好味蛋糕嘅時候,Biotherm負責人就係我地介紹全新藍鑽緊緻雙重修護精華~
佢仲教左我地一個小秘坊,就係用一BUMP藍鑽緊緻雙重修護精華加三BUMP藍鑽緊緻乳液塗面作為日常護理~
一聽到個小秘坊,我地在場所有女仕都即刻嘗試啦~
可以只係試用於手上,所以份量就覺得比較多左啲啲,不過相信用係面上,依個份量應該係剛剛好.
將兩個MIX埋之間,輕輕推開,然後以打八字方式按摩一陣,明顯係覺得手背即時滋滑左,同光滑左,而且一啲都唔覺得笠添~
開開心心又玩左一個下午,我當然有拎個靚靚CUPCAKE返屋企食啦,因為係朱古力關係,小小豬就試唔到啦!大肥豬就只係講過個內涵朱古力蛋糕好好食,不過個裝飾就..........,真係激C我啦!


text:
近排見到越來越多朋友想去第二個國家exchange,感受下異國風情,了解當地文化
同埋食下洋腸咁.有d人係今年報左名,係黎緊既學期去半年或者一年exchange.係度,我首先想恭喜大家:你已經踏出左探索世界既第一步.仲有兩三個月,你地就會飛去世界各個角落,學當地語言,食當地野,了解當地文化,嘗試做當地人既滋味.我當年去exchange個陣,都係抱住同樣既心情,希望快d可以坐飛機出發,開始新生活.但係我係度,想大家問自己一個問題:
究竟你準備好未?
Helligdomsklipperne, Bornholm, Danmark
我去丹麥個陣,唔知點解好有幸見到一個exchange student既反面例子.佢係一個強國人 ,聽其他中國exchange student講,佢餐餐都要食麻辣雞子(話係中國特色),唔肯學丹麥話,學校放假佢要求自己一個去日本旅行,最後exchange半路就退出,話要發展自己音樂事業乜乜乜.當然,呢個只係個別例子,但係我想用呢個反面教材,問下大家:究竟exchange既意義係咩?
交流,表面上只係去另一個地方住下,但係最重要既其實係係文化上既認識同溝通.對方之所以接受你呢個連當地語言都唔識既人去個邊學校讀,就係想你帶d你自己既文化比當地人識,而作為交換,佢地亦都會介紹d佢地文化比你帶返屋企繼續推廣,呢d先算係交流.我聽過有好多去左大學exchange既香港人成日走堂出去玩,又有d人只係終日對住部手機或者只係同其他香港exchange student圍爐,唔嘗試同當地同學或者其他exchange students做下朋友.呢d野你自己返香港做都得啦,點解要晒咁多錢飛去其他國家做返你香港做慣既野?點解要去第二個國家玩自閉?呢d唔係exchange,最多只係一個旅行團.如果你係呢種心態既話,我寧願你退出,然後用退款參加旅行團好過.
你作為交換生,你就係香港文化既推廣大使,係香港人既標誌.人係好鍾意牽強附會,好鍾意stereotype既動物;我唔理你係大中華定係本土定係周庭乜乜乜,總之你出到去,一定有人以為你係強國人.呢個時候,與其笑佢毫無國際觀(因為真係好多外國人係咁),不如解釋下香港同中國係點唔同法.外國人唔熟香港地理香港新聞香港特色係好平常,例如鳩嗚咁,我問好多外國朋友,佢地都唔知係咩,因為外國媒體報導真係少得可憐.呢個時候,你作為交換生既身份就大派用場,因為你係香港人,你最熟你地頭,外國人想了解香港野自然會搵你.另外,如果你對人衰,佢就會認為香港個個都咁衰,所以唔該你待人接物有返D禮貌,唔好整臭香港人呢個名.
當然,有D人會作堆理由比自己,話D語言好難,好驚比人笑,又話唔慣個邊生活,好想放棄.我係呢度逐一擊破:
- 語言好難:你係當地(而唔係香港)學新語言既好處,就係你時時刻刻都會接觸到,甚至需要用到個隻語言,呢種情況我地叫做total immersion.你個大腦24小時都係度處理緊學緊呢種新語言,所以三個月就能夠同當地人對答到絕對唔出奇,就算學得慢,最少出街買野唔會聽唔明價錢啦.呢樣野好需要你主動出擊去參加語言班,咁你既語言能力先會進步(我當年無點去丹麥話班我都好後悔).通常大學或者負責你exchange program既機構都會有語言班資料,有時仲係免費添.另外,廣東話有六聲,聲調成日變黎變去,d字又唔係全部寫得出.咁複雜既語言你都學到啦,咁點解唔可以學多種?
- 驚人笑:你諗多左啦.除左racist呢D個別例子之外,佢地真係無理由因為你講得唔好就對你差D.其實佢地係非常樂意見到你好努力咁學佢地既語言,通常仲會幫下你手,希望你快d可以同佢地用當地語言傾計.
- 唔慣個邊生活:呢樣野呢,我覺得你要審視下係咪有d成見你放唔低.我初初去丹麥個陣,係非常唔慣學校d人斟廁所洗手盆既水飲既(因為丹麥食水就係咁乾淨),但係慢慢我都接受到.有一點係好緊要既:文化衝突成日都有,但係文化交流既原意就係想兩個唔同文化可以和諧共存.你可能一時之間接受唔到佢地咁咁咁,但係你一味抗拒,又點知點解對面文化咁做既原因?最後你接唔接受到好睇你自己,但係你試都唔試,又點了解人地呢?
Musikhuset Elværket, Helsingør, Danmark
呢度以過來人既身份比D建議大家:
- 做好research:網絡年代,好多野Google下就有 ,文化禁忌,當地法例,交流生權利義務同其他資料事先睇定,唔好係人地面前出醜.另外,exchange機構既資料未必最新,衣食住行既野最好都係睇網上資料.簽證啊註冊啊飛啊好多唔同deadline,記得要睇實.
- 待人接物有禮貌:唔洗提啦.
- 積極參與學校/exchange機構活動:唔係叫你去晒,揀D有興趣既去.都係個句:收埋自己,點會識到朋友呢?
- 努力學當地語言:除左識朋友會容易得多之外,好多當地文化同slangs真係要識個度既話先會明,對你識朋友都有好大幫助.建議大家睇當地報紙既網上版,因為可以Google Translate;雖然Google Translate一定會錯,但係對於了解件事既來龍去脈點都有幫助,咁樣你就有多D共同話題又唔會同當地人脫節.到某日你學好當地語言,你發現唔再需要Google Translate個陣,會好有成功感.
- 咩都試下:尤其係D香港無機會試既野,now is your chance.
- 但係要有底線:吸毒同其他犯法野唔好做係常識.記得學點say no,尤其係扑野個度,小心酒後亂性.
- 自己既野自己做:你去到個邊,唔會有阿媽幫你執手尾.
- 節制:去到個邊會咩都好想買咩都好想試,好容易會超支.小心用財,量入為出.如果香港買平D,就唔好到當地先買,除非係D運費好貴既野.(同埋呢,真係唔需要帶電器過去架…)
- 小心安全:唔好以為外國無人會偷你野,財物要放好,夜晚要提高警惕.問下當地朋友有咩地方唔好去.
- 避免接觸香港朋友:你去到新國家,人生路不熟,好容易係Facebook上面見到香港朋友係香港生活得好開心,跟住就會自然地同返香港朋友吹水,而結果就係你識唔到當地朋友,當地野咩都學唔到.唔係叫你唔理香港朋友,但係當地朋友應該come first.如果你無自制能力,請你直接deactivate FB,另外開過個比你當地既朋友.
- 繼續留意香港新聞:上面既建議唔代表你要戒睇香港新聞,in fact the exact opposite.
- 多分享:有好野,唔好收埋,同人分享,尤其係香港食物,外國人好鍾意的.
- 多學習:尤其係大學exchange既各位,記得上堂.High school exchange比較慘既係除左英文堂,多數課堂都係用當地語言上,不過試下啦,最多以後上堂做自己野姐.另外係閒時繼續學習,外語的話可以用Memrise同Duolingo,學科野edX最好.
- 多探索身邊事物:呢個應該唔需要我多提,但係你放低耳機,特登兜下路,可能會係轉角發現更多.
- 去多D窮遊:特別係歐洲,把握平機票/平火車/平船票,多D出走.當然你exchange係應該大部分時間留返係自己國家,但係有機會走出去的話記得要把握機會,因為你依家遊曬所有地方點都會平過你香港出發.
- 培養興趣:除左幫到你識朋友之外,有一門手藝的話,悶個陣唔怕無野做,但係D興趣最好係sustainable同埋可以同人分享(例如音樂).我朋友既興趣係煲韓劇,點知去到當地半年已經煲曬佢collections裡面所有韓劇…
- 有咩唔妥要出聲:我有朋友比host parents屈,我地想幫佢,但係佢自己都唔幫自己,信又唔寫電話又唔打,最後食死貓咩都做唔到.記得了解清楚你既權利,唔好咩都唔出聲忍左佢算.
- 勉強無幸福:生活上有咩衝突,當然最好係自己試下解決,但係有時觸及到底線或者價值觀既野,無辦法解決,就走啦;換roommate,換host family,換學校甚至退出exchange program都得,唔好忍.記住exchange應該係開心既一件事,唔好因為一D仆街搞到成件事唔開心.
- You are not alone:有問題既話,有好多人可以幫到你,例如你既exchange機構當地職員/義工同埋學校職員.記得唔好收收埋埋,有唔開心記得要講.
- 珍惜:Exchange係一生人一次既大好機會,記得珍惜係異國既短暫時光.
希望大家exchange玩得開心D啦!
則留言


text:
2013年10月31日星期四
我們的哈佬喂
其實我真係好鐘意自己住0既地方0架
呢度, 雖然係偏遠小小
但係, 環境舒服, 空氣清新
而最重要呢, 就係我好鐘意呢度獨有0既文化, 中西薈萃
每逢節日, 都總會大鑼大鼓,
唔理係本地0既小朋友定係鬼佬小朋友
都會齊齊出黎大玩特玩, 一齊慶賀
好似今日咁呀
唔..... 我諗, 香港地, 真係唔多小朋友可以有咁樣0既萬聖節....
好慶幸, 我對仔係住0既呢度
可以有咁0既機會, 體驗呢個咁繽紛0既節日
說實的, 我好希望, 我地可以繼續住0係呢個地方
哈, 希望爸爸睇到, 可以考慮繼續留低喇!!!!
好, 去相
睇下我地今日點樣大玩特玩啦
HEHEE....
今年決定要早少少出動
5點出發啱啱好
細佬豬今日以BATMAN造型迎戰哈佬喂
HEHEEE..... 件衫仔真係好CUTE 0架, 後面仲有藍色披肩添0架
細佬豬就醒, 立晒袋, 將0的糖袋袋平安
哈, 今日同行0既有MAX一家
兩隻仔0既造型都好醒神
YEAH, 我地出發喇
嘩, 五點之嘛
就鬼咁多人
出發冇耐, 就出師不利啦
唔梗要啦, 攞唔到糖, 周圍欣賞0下人地0的裝飾都夠開心
呢個吊頸中的鬼, 真係嚇左我一嚇呢!!!
佢地0既鬼佬, 真係好重視呢0的古靈精怪0既節日
好有心機, 怖置得好靚
勁多影相位
周街滿滿都係SPIDER
SPIDER 與 GILL 家
呢間屋, 細佬嚇到要閃人
好多小朋友們都打扮得好可愛呢
有吸血彊屍B添呀
影完一輪相, 我地再接再勵, 再去尋糖
終於, 終於掂左喇
哈, 細佬豬, 梗係唔會執輸啦
wow...... 再行行下, 竟然遇上佢
同埋佢.....
周圍都怖置得咁靚, 港女GILL 又點會唔狂影相呢!!!!
玩玩下, 有幾獲野, 唔見左哥哥
我勁勁勁驚青
跟住, 鴻仔同我講, 唔駛咁驚喎, 有糖0既地方, 就實會有朗朗0架喇
又果然係喎, 每次佢失蹤, 我地就會0係有糖0既地方, 搵到阿朗
呵, 玩左唔係好耐
哥哥已經盤滿砵滿, 一袋都係糖, 糖同糖
有糖個人份外份興奮
超 LIKE 佢地個造型囉
呢個都好惹笑
乜事....睇到目定口呆?
原來有個歌唱表演
佢地真係好用心去搞好哈佬喂囉
好嚇人的一隻手遇上好大膽的一位小朋友
CUTE 爆小南瓜
膽小鴻攬住細佬定定驚
呵, 真係超好玩
下年一定要再再再玩過
YEAH
HEHEEE....
我地最近開左個 FACEBOOK 專頁呀
大家可以 CLICK 一 CLICK 呢度
再 LIKE 一 LIKE 0個度.....
同我地做個朋友仔啦!!!!
2013年10月29日星期二
秋天最愛玩picnic
尋日, 屋企隻 mouse 居然無啦啦壞左喎
我於是乘機放左日假, 寫小日blog
休息左一日, 真係巧舒服呢, 成個人都醒神好多
你地知嘛, 你地睇一篇 blog, 需要10分鐘
但係, 我地寫一篇 blog, 往往都花上至少45分鐘0既時間架
間中, 我都會諗, 不如唔好日日寫啦, 真係好費神, 好眼訓哦
講番星期六先
今個星期六, 我地同左青梅竹馬0既老友記聚首一堂
嘩.....真係有說不出的快樂.....
記得, 朗朗, 學學, Kaylie 呢三個小朋友0係1歲至兩歲時
真係一個月都實見到一至兩次
但係, 自從大家上左幼稚園之後, 可謂各有各忙
而家, 幾個月, 有時都未必見到一次
幸好0既, 就係佢地雖然咁耐先見一次
但感覺, 佢地都仲係好好朋友
一齊玩0既時候, 都玩得好開心呢
唔敢諗, 下次聚會係幾時
只係希望呢幾個小朋友, 能夠一齊咁成長
間中出黎聚聚, 已夠開心了
好, 去相
見到佢地能夠一齊聚聚, 真係勁勁勁爆咁開心呢
小朋友真係大得快哦,
仲記得, 佢地第一次聚會時, 才不過一歲,
如今, 已經4歲喇
除左學學, 個個都晒大佬, 大家姐添喇
其實Kaylie 真係好有大家姐風範0架
仲好照顧我地個細佬豬添
呢日, 佢同細佬簡直係有影皆雙
反而, 朗朗哥哥就顧住聚舊, 將細佬忘記得一乾二淨
哈, 學學有個冬菇頭
巧巧巧可愛呢
上次0係淘寶除左買左胡廸衫俾細佬外
仲有呢件batman 衫
今日同細佬出黎picnic, 先知佢真係好食得
由頭帶到尾, 中場休息完, 仲可以再黎過
相反, 呢0的牛高馬大0既哥哥,
食唔到兩三轉, 就趙完鬆了
Kaylie 女仔人家, 卻係惜車之人
同細佬豬鏈車, 鏈到天昏地暗
超開心, 尤如兩姐弟
玩左一陣, 細佬又再餓鬼上身
趕忙再爬番半支粟米
食飽再戰公園
哈, 呢張相先發覺
原來細佬條底底好搶眼
又玩唔夠兩野, 飢餓細佬又再遇上飢荒
見到佢0既口水積嗎????
呢0的係飛擒大咬0既結果
講時講, 細佬0個日, 仲食得多過我同阿朗..... 勁勁
HEHEEE....
我地最近開左個 FACEBOOK 專頁呀
大家可以 CLICK 一 CLICK 呢度
再 LIKE 一 LIKE 0個度.....
同我地做個朋友仔啦!!!!
訂閱: 文章 (Atom)


text:
18 APRIL 2010 (SUN)
原本今日有一個好好嘅神秘節目,不過因為買唔飛關係,所以活動就取消左(都有啲失望冇得去玩).
冇左個好節目,大肥豬就帶我去另一個地方玩,就係去海洋公園.雖然好多GAME我冇得玩,不過我有AP係免費,都只係買大肥豬一張飛,所以計落都抵呀~
一入到海洋公園,就見到馴龍記嘅宣傳,雖然唔算大,不過都叫做新嘢,所以我地就去行個圈影吓相啦~
亞洲動物天地附近有幾個草草公仔好得意呀~
之後就入去睇動物,大肥豬帶左部新DV,話影低啲動物留返俾小小豬睇,所以相我地就影得唔多~
當然唔少得同吉祥公仔影吓相,因為我地係入面逗留左都幾耐,所以同到幾隻公仔影相呀~
係等睇天上王者雀仔SHOW時,見到有好多好可愛公仔椅,當然唔放過機會影埋一份啦~
睇SHOW啦....因為啲雀仔飛得實在太快,所以跟本影唔到相.不過整體上都覺得麻麻地,都見唔到係電視介紹嗰啲珍貴動物,所以都有啲失望~
之後我地就過去機動遊戲嗰邊,當然玩就冇我份,都係去行吓同聽吓人地嘅尖叫聲(哈哈..).邊行邊入去啲精品店拎啲毛公仔影吓相啦~
最後我地就去睇今期新介紹嗰啲變色龍,不過真係勁失望,隻隻都好細隻,有啲仲係個缸入面搵嚟搵去到睇唔到,所以好快咁行左個圈就走.
今日我地都算係悠悠閒遊海洋公園,雖然我地係園入面時間唔多,不過都幾好呀...睇吓動物當做胎教嘛!


text:
23 MARCH 2014(SUN)
今排天氣都唔係咁好,唔好話去戶外活動,就連出街都真係唔想.不過學廣告話:聽日一定會好天!
就係咁....等左咁耐,太陽伯伯終於都出嚟,我地可以去玩啦~
其實我地都冇預計去石澳沙灘玩,因為小豬媽剛剛病好,小豬爸就好細心咁話趁天氣好要帶小豬媽入去沙灘行吓散散步,所以我地又跟埋一齊入去玩吓啦!
我地入到去都差唔多五點,太陽唔算勁,但又有少少涼風,都幾舒服呀!
當然咁耐冇嚟過沙灘玩嘅小小豬,一見到個沙灘就勁興奮,急不及待要玩啦~
睇吓佢地兩婆孫幾開心~
小小豬仲乜手指指~
咪就係帶剛剛泊好車嘅小豬爸同LULU妹去我地個基地度啦~
小小豬見到LULU妹嚟就有另一個玩意,就係捉姨姨陪佢去海邊啦~
回想起之前想同小小豬去海邊玩,佢地極度唔願意,仲好似有啲驚咁.經過我地訓練,對上嗰幾次都已經叫做好左好多,都開始叫做ENJOY玩水.
隔左一個秋冬,都一段時間冇玩,開頭都估小小豬要一輪WARM-UP先去玩水,點知佢今次一見到個海就已經話要去玩,但由於我地個個都著晒長褲,所以唔方便落水,我地唯一希望就係等LULU妹,因為LULU妹知道小小豬都一齊去沙灘玩,專登成個沙灘LOOK去陪姨甥玩.
睇佢地兩個幾開心,真係有啲羨慕呀~
個傻豬仔來來回回都好多次,係個沙灘走嚟走去都不知幾開心~
我地係沙灘都玩左個幾鐘,見太陽都開始下山又凍凍地,所以就走去食晚餐啦!
不過有個小朋友扭計唔願走,最後便DADDY罵呀~
唔好話小小豬,其實我都唔夠喉,不過唔緊要,今日都係小試牛刀,依家天氣都開始好,我地之後成個春夏時候大把時間再嚟沙灘啦!


text:
2016年1月27日星期三
2016年1月25日星期一
赤味噌燜栗子蓮藕
2016年1月10日星期日
初一全素公司治
2016年1月7日星期四
發芽菜
2016年1月1日星期五
元旦開爐
各位 blog 友,Happy New Year!!
今朝晨咁早起身要同老表上堂,佢學完走咗之後就當然又走去再瞓過啦,太早喇,都仲未瞓夠!瞓咗大約一粒鐘後就起身整包,冷宮無哂存貨,唔整唔得,否則無嘢食呢!
2015年12月22日星期二
冬至出品
今日係冬至,我諗好多 blog 友都應該喺廚房忙足一日,準備做節嘅晚飯.我呢,因為得自己一個,所以唔使攪任何嘢,咁啱今日又無工開,但又唔想成日量地同拍烏蠅咁無聊,見呢兩日暖番啲,都係時候搵啲嘢攪吓!
因為聽日會去探媽咪,所以今日就整定啲發糕聽日帶過去,之後仲整咗泡菜㖭,其實啲泡菜都已經食哂好耐㗎喇,不過上次準備整時,發覺包辣椒粉全部變哂一嚿嚿,雖然只係用過好少部份,但都無辦法,變咗都迫住要掉啦!所以唯有等到早兩日出開去尖沙咀時就走去韓國街買過包新嘅,今日就可以整泡菜喇!
2015年12月21日星期一
意式三文治 Panini
記得好耐之前老表同我講過,話佢好鍾意食 panini,當時其實我係完全唔知道係乜,聽都未聽過個名,只係知道係一種麵包,於是就上網搵吓食譜,睇吓係點樣整,點知搵極都搵唔到食譜,心諗,老表妳啲口味都夠哂冷門喎!!
直到最近喺書局度俾我見到本關於 panini 同 open sandwich 嘅食譜書,先知道原來panini 唔係一種麵包,而係意大利一種烤三文治嘅做法,其實用任何款式麵包都可以做到,但意大利傳統係會用 ciabatta 嚟整,只要將麵包切開,放入餡料,之後再放入特整嘅 panini 烤焗機內焗到麵包香脆,外觀會見到烤焗後嘅坑紋,係意式三文治嘅特色.書內仲介紹到唔用 panini 烤焗機都一樣可以做到相同效果,就係利用一隻有坑紋嘅 grill pan,直接上火烤至香脆.睇完之後,我就即刻諗起老友 Louisa 送俾我嘅鑄鐵 grill pan,咁我又有機會玩吓喇,呵呵! :P
2015年12月16日星期三
橙皮紅莓乾 muffin
2015年12月15日星期二
茄醬蕎麥小米雜菜
Biga 麵種 Ciabatta
早前喺網上睇到關注意大利拖鞋包 ciabatta 嘅資料,原來傳統做法係會先整一個長時間發酵嘅麵種,叫做 biga,同上次跟「藍帶」個食譜整嘅 ciabatta 又有少少分別,所以又想試吓整,咁啱我手上又有一個教整 biga 嘅食譜喎,一於參考吓佢再自己改良材料同做法吧!
訂閱: 文章 (Atom)